**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Φεβρουαρίου 2025, ημέρα Πέμπτη και ώρα 11.10΄, στην **Αίθουσα Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις,  ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και  επανεκκίνηση της αγροτικής οικονομίας» (2ησυνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Ιωάννης Λιάρος, Γενικός Διευθυντής της Εθνικής Διεπαγγελματικής Οργάνωσης Αυγού & Προϊόντων Αυγού (ΕΔΟΑΠΑ), Κωνσταντίνα Σπυροπούλου, Πρόεδρος του ΔΣ της Εθνικής Διεπαγγελματικής Οργάνωση Αμπέλου και Οίνου (ΕΔΟΑΟ), Σπυρίδων Ρασιάς, Διευθύνων Σύμβουλος της PQH Ενιαία Ειδική Εκκαθάριση Α.Ε., Νικόλαος Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Χρήστος Γιαννακάκης, Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ), Μόσχος Κορασίδης, Γενικός Διευθυντής της ΕΘΕΑΣ, Ελευθέριος Φραγκιουδάκης, μέλος και τεχνικός σύμβουλος της ΚΙνησης ΠΟλιτών Σούρπης (ΚΙΠΟΣ), Σωτήριος Κόλλιας, Πρόεδρος του ΔΣ του Αγροτικού Συνεταιρισμού Αρχαίας Κορίνθου.

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Ιωάννης Τσικριπής, Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδος, Ηλιάνα Τσόλιου, Γενική Γραμματέας του ΔΣ του Γεωτεχνικού Επιμελητηρίου Ελλάδας (ΓΕΩΤΕΕ), Χρήστος Αποστολόπουλος, εκπρόσωπος της Εθνικής Διεπαγγελματικής Οργάνωσης Τυριού «Φέτας» (ΕΔΟΦ) και Πρόεδρος του Συνδέσμου Ελληνικών Βιομηχανιών Γαλακτοκομικών Προϊόντων (ΣΕΒΓΑΠ), Γεώργιος Ντούτσιας, Πρόεδρος του ΔΣ της Εθνικής Διεπαγγελματικής Οργάνωσης Επιτραπέζιας Ελιάς (ΔΟΕΠΕΛ), Έλενα Καραγιάννη, συνεργάτιδα της Εθνικής Διεπαγγελματικής Οργάνωσης Πτηνοτροφίας (ΕΔΟΠτ), Ιωάννης Φασουλάς, Πρόεδρος του ΔΣ της Εθνικής Διεπαγγελματικής Οργάνωσης του Κρέατος και του Τομέα της Κτηνοτροφίας (ΕΔΟΤΟΚΚ), Ιωάννης Ρωμανός, Νομικός σύμβουλος της Εθνικής Διεπαγγελματικής Οργάνωσης Κορινθιακής Σταφίδας, Απόστολος Τουραλιάς, Πρόεδρος του ΔΣ της Ελληνικής Οργάνωσης Παράγωγων Υδατοκαλλιέργειας (ΕΛΟΠΥ), Δημήτριος Μόσχος, Αντιπρόεδρος του Συνδέσμου Ελληνικής Κτηνοτροφίας (ΣΕΚ), Νικόλαος Παυλονάσιος, Πρόεδρος της Πανελλήνιας Ένωσης Νέων Αγροτών (ΠΕΝΑ), Ματίνα Κανάκη, συνεργάτιδα της ΠΕΝΑ, Στέφανος Διακομής, Πρόεδρος ΔΣ του Αγροτικού Συνεταιρισμού Βόλου, Κωνσταντίνος Γιαννόπουλος, Επιστημονικός Συνεργάτης (ΕΔΟΡΕΛ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της Αγροτικής Οικονομίας».

Είμαστε στη δεύτερη συνεδρίαση, την ακρόαση των εξωκοινοβουλευτικών φορέων. Σε κάθε εκπρόσωπο, θα δώσουμε τρία λεπτά να αναπτύξει τις απόψεις του. Θα παρακαλέσω να τηρήσουμε το χρόνο όλοι. Συνήθως, υπάρχει κάποια ανοχή στον χρόνο στη Διαρκή Επιτροπή μας, το γνωρίζετε όλοι, γιατί οι περισσότεροι έχετε φιλοξενηθεί πάρα πολλές φορές. Σήμερα, για ιδιαίτερους λόγους και επειδή ακολουθεί και άλλη συνεδρίαση, θα παρακαλέσω να είμαστε στα όρια των τριών λεπτών.

Ξεκινώ ευθύς αμέσως δίνοντας το λόγο στον κ. Ιωάννη Λιάρο, ο οποίος είναι Γενικός Διευθυντής της Εθνικής Διεπαγγελματικής Οργάνωσης Αυγού & Προϊόντων Αυγού. Κύριε Λιάρο, έχετε το λόγο.

**ΙΩΑΝΝΗΣ ΛΙΑΡΟΣ (Γενικός Διευθυντής της Εθνικής Διεπαγγελματικής Οργάνωσης Αυγού & Προϊόντων Αυγού (ΕΔΟΑΠΑ)):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι βουλευτές, ο θεσμός των Διεπαγγελματικών Οργανώσεων έλκει την ισχύ του από μία ισχυρή ευρωπαϊκή νομοθεσία που τον προστατεύει και τον αναδεικνύει σε σημαντικό εταίρο της πολιτείας, στη διαμόρφωση των πολιτικών για τους κλάδους των προϊόντων που καλύπτει. Επομένως, θεωρούμε ότι ο τρόπος με τον οποίο η συνεργασία μας με την πολιτεία έχει ξεκινήσει ήδη από το 2019. Η Διεπαγγελματική Οργάνωση Αυγού και Προϊόντων Αυγού αναγνωρίστηκε το 2022, δίνει μία δυναμική στον θεσμό των Διεπαγγελματικών Οργανώσεων και ως εκ τούτου, θεωρούμε ότι η συνεργασία που έχει υπάρξει μέχρι τώρα και η ισχύς του θεσμού, θα πρέπει να συνεχιστεί και το επόμενο διάστημα.

Το παρόν σχέδιο νόμου με τις τροποποιήσεις που φέρει στη νομοθεσία για τις Διεπαγγελματικές Οργανώσεις, στην πραγματικότητα ενώ δε μας εκπλήσσει, φαίνεται να μη λαμβάνει υπόψη κάποιες παρατηρήσεις οι οποίες είχαν γίνει ήδη από την προηγούμενη πολιτική ηγεσία η οποία είχε επεξεργαστεί επί της αρχής την τροποποίηση της νομοθεσίας.

Αναφέρομαι, αφενός, στο ζήτημα το ότι συμπεριλαμβάνονται οι κοινοπραξίες στις νομικές μορφές που μπορούν να αναγνωριστούν ως Διεπαγγελματικές Οργανώσεις. Εκεί είχαμε κατ’ επανάληψη διατυπώσει ενστάσεις.

Από την άλλη μεριά, θεωρούμε ότι ενώ το ζήτημα της δημιουργίας του Εθνικού Συμβουλίου Διεπαγγελματικών Οργανώσεων ήταν ένα αίτημα που και εμείς είχαμε διατυπώσει, είχε προκύψει από την άτυπη συνεργασία μεταξύ των Διεπαγγελματικών Οργανώσεων ώστε να μπορεί να εκπροσωπείται ο θεσμός ενώπιον του Υπουργείου και υπήρχε μια πάρα πολύ καλή συνεργασία οφείλω να πω στα πλαίσια αυτού του άτυπου συμβουλίου. Εκτιμούμε ότι ο τρόπος με τον οποίον εισάγεται το Εθνικό Συμβούλιο σε αυτό το σχέδιο νόμου, θέτει ίσως ένα τουλάχιστον ερωτηματικό - δε θα πω σε αμφισβήτηση - την αυτονομία των Διεπαγγελματικών Οργανώσεων που πρέπει εκ του νόμου να έχουν.

Εννοώ ότι βρίσκεται στην διακριτική ευχέρεια του Υπουργού το πότε συγκαλείται αυτό το συμβούλιο και εν πάση περιπτώσει πότε προκύπτουν ανάγκες. Αυτό είναι πάρα πολύ σχετικό το όποτε προκύψει ανάγκη. Εμείς θεωρούμε ότι η διάρθρωση με Πρόεδρο, Αντιπρόεδρο, Γραμματέα του Εθνικού Συμβουλίου δημιουργεί έναν άτυπο ανταγωνισμό μεταξύ των Διεπαγγελματικών Οργανώσεων. Δεν ήταν αυτός ο σκοπός της συνεργασίας που είχαμε περιγράψει ως Διεπαγγελματικές Οργανώσεις στις σχέσεις μας με το Υπουργείο. Από την άλλη μεριά, θεωρούμε ότι προφανώς είναι απαραίτητη η δημιουργία του Εθνικού Συμβουλίου. Πιστεύουμε ως Διεπαγγελματική Οργάνωση, ότι αυτό θα έπρεπε να έχει μία πιο χαλαρή διάρθρωση, δηλαδή να εκπροσωπούνται ουσιαστικά με ένα μέλος κάθε Διεπαγγελματική Οργάνωση χωρίς να υπάρχει Προεδρείο και χωρίς να τίθενται ζητήματα, γιατί γνωρίζετε πάρα πολύ καλά και εσείς ότι όλες οι Διεπαγγελματικές σε επίπεδο θεσμών μπορεί να έχουν κοινά συμφέροντα, σε επίπεδο αντικειμένου δεν έχουμε τα ίδια συμφέροντα.

Θέλω τέλος να σημειώσω ένα πράγμα με την ανοχή σας κύριε Πρόεδρε. Υπάρχει η αναφορά στις Περιφερειακές και Διεπαγγελματικές Οργανώσεις, το προηγούμενο διάστημα είδαμε μία τέτοια να συγκροτείται. Θεωρούμε ότι υπάρχει ένας κίνδυνος εκεί. Οι Εθνικές Διεπαγγελματικές Οργανώσεις, επιτρέψτε μου να χρησιμοποιήσω την έκφραση, όσοι έχουμε αναγνωριστεί επισήμως ως Εθνικές Διεπαγγελματικές Οργανώσεις έχουμε κοπιάσει για να αναγνωριστούμε. Ο θεσμός είναι αυστηρός και πρέπει να είναι αυστηρός. Αν «ανοίξουμε παράθυρο» να δημιουργηθούν Περιφερειακές Διεπαγγελματικές Οργανώσεις με ευκολία…

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Λιάρο να μην κάνουμε κακή αρχή. Θα σας παρακαλέσω τρία λεπτά, γνωρίζετε όλοι ότι υπάρχει ανοχή από το Προεδρείο πάντα, σήμερα αν αρχίσουμε έτσι, καταλαβαίνετε ότι θα συνεχίσουμε έτσι.

Σας ευχαριστώ πάρα πολύ.

**ΙΩΑΝΝΗΣ ΛΙΑΡΟΣ (Γενικός Διευθυντής της Εθνικής Διεπαγγελματικής Οργάνωσης Αυγού και Προϊόντων Αυγού (ΕΔΟΑΠΑ)**): Σας ευχαριστώ και εγώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**

Τον λόγο έχει η κυρία Σπυροπούλου, η οποία είναι Πρόεδρος του Διοικητικού Συμβουλίου της Εθνικής Διεπαγγελματικής Οργάνωσης Αμπέλου και Οίνου.

**ΚΩΣΤΑΝΤΙΝΑ ΣΠΥΡΟΠΟΥΛΟΥ(Πρόεδρος του Δ.Σ της Εθνικής Διεπαγγελματικής Οργάνωσης Αμπέλου και Οίνου (ΕΔΟΑΟ)):** Καλημέρα σας. Καλημέρα σε όλους. Βρίσκομαι εδώ σήμερα εκπροσωπώντας την πρώτη Διεπαγγελματική Οργάνωση που δημιουργήθηκε στην Ελλάδα την Εθνική Διεπαγγελματική Οργάνωση Αμπέλου και Οίνου, η οποία φέτος περίπου κλείνει τα 25 χρόνια λειτουργίας. Δε θα μιλήσω για κάθε άρθρο, έχουμε καταθέσει εξάλλου το δελτίο τύπου και είμαστε πολύ αντίθετοι και έχουμε καταθέσει και τις αντιθέσεις μας στο σχέδιο νόμου σε συναντήσεις που είχαν γίνει με την προηγούμενη πολιτική ηγεσία. Αυτό που θέλω να πω και θέλω όλοι εδώ να καταλάβετε είναι το εξής: ο θεσμός των Διεπαγγελματικών, σαν κρασί, είμαστε εδώ 25 χρόνια και στα 25 χρόνια δεν έχει καταφέρει το κράτος να λύσει τα απλά θεσμικά ζητήματα που άλλες χώρες της Ευρωπαϊκής Ένωσης έχουν λύσει και οι Διεπαγγελματικές λειτουργούν έχοντας ένα πολύ σοβαρό ρόλο. Εδώ, λοιπόν και 25 χρόνια από την πρώτη ίδρυση της Διεπαγγελματικής Οργάνωσης Αμπέλου και Οίνου συζητάμε τα ίδια και τα ίδια χωρίς να μπορούμε να τα λύσουμε. Εγώ σήμερα έπρεπε να είμαι στα αμπέλια μου και να κλαδεύω, αυτή είναι η δουλειά μου. Η δουλειά όλων σας μέσα εδώ, είναι να νομοθετείτε και να βοηθάτε τις Διεπαγγελματικές να λύνουν τα προβλήματα, όχι να μας δημιουργείτε αλλά. Το νομοσχέδιο, κατά τη γνώμη μας, είναι πολύ κακό, δε φέρει καμία δική μας πρόταση υπόψη και αυτό μας ενοχλεί πάρα πολύ.

Τέλος, θέλω να πω το εξής: Θα είμαι πάρα πολύ σύντομη. Μιας και βρίσκεστε όλοι μαζί, θέλω να πω το εξής: Θα πρέπει κάποια στιγμή, σε αυτή τη χώρα, να συζητήσουμε για το στρατηγικό σχεδιασμό στους μεγάλους τομείς της πρωτογενούς παραγωγής. Κάθε φορά που όλα εσείς τα κόμματα που είστε εδώ, κάθεστε και υποβάλετε το πολιτικό σας πρόγραμμα για τις εκλογές, λέτε τις ίδιες κοινοτοπίες τις οποίες έχουμε βαρεθεί να τις ακούμε. Θέλουμε επιτέλους να υπάρχει στρατηγικός σχεδιασμός για όλους τους τομείς της πρωτογενούς παραγωγής και οι Διεπαγγελματικές να παίξουν τον ρόλο που έχουν να παίξουν και να μπορέσουν επιτέλους αυτά τα πράγματα να πάνε παρακάτω.

Τέλος, θέλω να υπογραμμίσω το εξής: Διεπαγγελματικές Οργανώσεις στην Ισπανία, στην Πορτογαλία, που λειτουργούν εξίσου τα ίδια χρόνια με τη Διεπαγγελματική Οργάνωση Αμπέλου και Οίνου, έχουν αυτή τη στιγμή καταφέρει με τη βοήθεια του κράτους να είναι αυτόνομες οικονομικά έχοντας φτιάξει την ανταποδοτική εισφορά, έναν πόρο δηλαδή, στο Διεπαγγελματικό τοπίο που δε βαρύνει τον κρατικό προϋπολογισμό, αλλά έρχεται απευθείας από τα μέλη της. Καταφέρνουν κάθε χρόνο και κάνουν 2 και 3 εκατομμύρια προϋπολογισμό και χρησιμοποιούν αυτά τα χρήματα για να υλοποιήσουν προγράμματα προώθησης σε όλο τον κόσμο. Αντί εδώ, να τα λύσουμε αυτά και να συζητήσουμε για μηχανισμούς είσπραξης και πώς το κράτος θα βοηθήσει τις Διεπαγγελματικές να σταθούν και μαζί με αυτό, να προχωρήσουμε και να βγάλουμε τα ελληνικά προϊόντα έξω, συζητούμε το ενδεχόμενο σύστασης κοινοπραξίας, ένα θεσμό που θα έχει μόνο αστικό μη κερδοσκοπικό χαρακτήρα.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, κυρία Σπυροπούλου και για την τήρηση του χρόνου. Βεβαίως, καταγράφηκαν οι απόψεις σας.

Τον λόγο έχει ο κ. Σπυρίδων Ρασιάς, Διευθύνων Σύμβουλος της PQH Ενιαία Ειδική Εκκαθάριση Α.Ε. ο οποίος συνοδεύεται, πρέπει να πούμε, από τον κ. Πολύβιο Ονουφρίου, Γενικό Διευθυντή Χαρτοφυλακίων της PQH Ενιαία Ειδική Εκκαθάριση Α.Ε.

**ΣΠΥΡΙΔΩΝ ΡΑΣΙΑΣ (Διευθύνων Σύμβουλος της PQH Ενιαία Ειδική Εκκαθάριση Α.Ε.):** Ωραία. Κύριε Πρόεδρε, ευχαριστώ πάρα πολύ. Σαν Ενιαία Ειδική Εκκαθάριση αναλάβαμε το 2016 ένα χαρτοφυλάκιο το οποίο προέρχεται από «κακές» τράπεζες, οι τράπεζες οι οποίες τέθηκαν σε πτώχευση, περίπου 10 δισεκατομμύρια. Αυτή τη στιγμή που μιλάμε, από 01/02/2025, το υπό διαχείριση χαρτοφυλάκιο της Ενιαίας Ειδικής Εκκαθάρισης κυμαίνεται στα 3,5 δισεκατομμύρια περίπου εκ των οποίων, το 1 δισεκατομμύριο αφορά αγροτικά δάνεια. Πάντα σε λογιστικούς όρους τα νούμερα τα οποία αναφέρω αυτή τη στιγμή. Είναι ένα χαρτοφυλάκιο το οποίο, αυτή τη στιγμή, έχει πάρα πολλά χαρακτηριστικά και ιδιαιτερότητες στον τρόπο διαχείρισής του. Τα τελευταία χρόνια δεν μπορέσαμε να βρούμε, στο πλαίσιο το οποίο είχε τεθεί με τον νόμο που έχει ψηφιστεί το 2014, τον τρόπο να εξυπηρετήσουμε το χαρτοφυλάκιο και να εξυπηρετήσουμε και τους οφειλέτες σε βιώσιμες λύσεις ρύθμισης.

Το σχέδιο το οποίο τίθεται αυτή τη στιγμή προς ψήφιση, ο συγκεκριμένος νόμος θεωρούμε ότι είναι σε μία θετική κατεύθυνση, καθώς δίνει μεγαλύτερες ευκαιρίες στον ειδικό εκκαθαριστή για μεγαλύτερες μειώσεις και διαγραφές οφειλών. Συγκεκριμένα, στο λογιστικό υπόλοιπο, κάτι το οποίο ο προηγούμενος νόμος μάς απαγόρευε ρητά να κάνουμε την οποιαδήποτε διαγραφή. Αυτό ήταν προφανώς ανασταλτικός παράγοντας να βρούμε μια κοινή αποδεκτή λύση, μεταξύ των οφειλετών και της Ενιαίας Ειδικής Εκκαθάρισης. Μεγαλώνει το περιθώριο το οποίο ρυθμίζεται μια οφειλή, οπότε κάποιος μπορεί να επεκτείνει χρονικά και να διαρθρώσει την οφειλή του σε πιο βιώσιμους όρους.

Τρίτον και πιο βασικό απ’ όλα, βοηθά μέσα από μία αναχρηματοδότηση η οποία θα γίνει από servicer ο οποίος θα αναλάβει το χαρτοφυλάκιο, γιατί δίνει τη δυνατότητα να αναλυθεί το συγκεκριμένο χαρτοφυλάκιο από κάποιον servicer ο οποίος θα έχει είτε άδεια αναχρηματοδότησης, είτε θα έχει συμπράξει μια σχέση με τραπεζικό ίδρυμα προκειμένου να χρηματοδοτηθεί.

Σε αυτό το πλαίσιο, θεωρούμε ότι το σχετικό νομοσχέδιο θα βοηθήσει στην επίσπευση της εκκαθάρισης, της είσπραξης οφειλών από τον αγροτικό τομέα και την απόδοσή τους πίσω στο δημόσιο. Προφανώς, ότι εισπράττει η ειδική εκκαθάριση το επιστρέφει πίσω στο Ελληνικό Δημόσιο, στο ΤΧΣ και στο ΤΕΚΕ.

Συνοπτικά, είμαστε πάρα πολύ θετικοί στην ψήφιση του συγκεκριμένου νόμου. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εγώ σας ευχαριστώ, κύριε Ρασιά, και για την τήρηση του χρόνου. Κάποια στιγμή θα πρέπει να απαντηθεί πάντως, είτε από την PQH, είτε από την Τράπεζα της Ελλάδος, είτε από οποιονδήποτε, το ερώτημα που πλανάται, αν μέρος των δανείων για τα οποία γίνεται λόγος και επιχειρείται να ρυθμιστούν είχαν ληφθεί ποσά άτοκα ή επιδοτούμενα με την εγγύηση του Ελληνικού Δημοσίου και μονομερώς μετατράπηκαν σε έντοκα. Αυτό θα πρέπει να απαντηθεί το ερώτημα κάποια στιγμή, αν συμβαίνει, αν ισχύει. Αν θέλετε μπορείτε να μας το απαντήσετε και τώρα.

**ΣΠΥΡΙΔΩΝ ΡΑΣΙΑΣ (Διευθύνων Σύμβουλος της PQH Ενιαία Ειδική Εκκαθάριση Α.Ε.):** Βεβαίως, κύριε Πρόεδρε. Ό,τι έχει παραλάβει η Ενιαία Ειδική Εκκαθάριση τηρείται στους ίδιους όρους, εφόσον δεν έχει έρθει ο οφειλέτης να το ρυθμίσει εκ νέου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Πριν το αναλάβετε.

**ΣΠΥΡΙΔΩΝ ΡΑΣΙΑΣ (Διευθύνων Σύμβουλος της PQH Ενιαία Ειδική Εκκαθάριση Α.Ε.):** Πριν το αναλάβουμε, δεν έχουμε γνώση του τι έχει γίνει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστώ, κύριε Ρασιά, ευχαριστώ πάρα πολύ.

Με τον κύριο Νικόλαο Κακαβά, Πρόεδρο της Πανελλήνιας Ομοσπονδίας Γεωτεχνικών Δημοσίων Υπαλλήλων συνεχίζουμε και επειδή εσείς έχετε έτσι και ευρεία γνώση και εξαιρετικά αναλυτική αντιμετώπιση των θεμάτων, θα σας παρακαλέσω στα 3 λεπτά, κύριε Πρόεδρε σήμερα.

Ο κ. Κακαβάς έχει το λόγο.

**ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ)):** Ευχαριστώ πολύ, κύριε Πρόεδρε. Όπως γνωρίζετε όλοι σας πάρα πολύ καλά, το νομοσχέδιο είναι η φωτογραφία των προθέσεων που έχει μια πολιτική ηγεσία. Αντί λοιπόν σήμερα το πρώτο άρθρο να ξεκινά από αυτό που έχουν πει από Πρωθυπουργό μέχρι Κυβερνητικό Εκπρόσωπο Υπουργό, που ήταν η εφάπαξ χορήγηση αποζημίωσης των κτηνιάτρων, η οποία ήταν στο άρθρο 25 στη διαβούλευση και στοίχιζε 650.000€, δηλαδή όσα εισπράττουν τα Σφαγεία της Εύβοιας, μπήκαν άλλα 7 άρθρα και αυτό έφυγε από τη μέση. Αυτό δείχνει λοιπόν, ότι τα λόγια διαφέρουν από τις πράξεις και τα έργα. Δηλαδή, εκεί που η Ευρωπαϊκή Ένωση έχει βάλει πρώτους τους Κτηνιάτρους Δημοσίους Υπαλλήλους επιστήμονες που έσωσαν το κύρος του Κράτους και της Δικαιοσύνης, αλλά είναι οι τελευταίοι στις αμοιβές, έρχεται η Κυβέρνηση και ο Υπουργός να το επιβεβαιώσει. Δυστυχώς, δε χωρούσε αυτό μέσα σε 7 επιπλέον άρθρα.

Να σημειώσω δε εδώ, κύριε Πρόεδρε, ότι και η Ευρωπαία Εισαγγελέας είναι «φαν» των Κτηνιάτρων Δημοσίων Υπαλλήλων, ενώ σε σχέση με κάποιους άλλους, οι οποίοι αμείβονται καλύτερα από τους κτηνιάτρους στο Υπουργείο και σύντομα θα βρεθούν στα δικαστήρια.

Και να σας πω και κάτι, επειδή χθες αναφέρθηκε αναλυτικά ο κύριος Υπουργός για το θέμα του ΟΠΕΚΕΠΕ, θα σας πω ότι από τον Μάιο και μετά το Υπουργείο μας δε θα λέγεται Υπουργείο Αγροτικής Ανάπτυξης και Τροφίμων, θα λέγεται «δικών, προσφυγών» και θα έχουμε πολύ κλάμα, τόσο που δεν πιστεύω ότι θα μπορούμε να πηγαίνουμε με αυτοκίνητο στο Υπουργείο, θα θέλουμε βάρκα γιατί η Αχαρνών θα γίνει λίμνη.

Συνεχίζοντας τώρα λοιπόν με τα άρθρα, έχω να πω το εξής: Όσο για τις Διεπαγγελματικές τοποθετήθηκαν, τα είχαμε επισημάνει, δε μας ακούνε. Πάμε τώρα για τα 3 άρθρα που πιστεύω ότι είναι από τα πιο βασικά τα κτηνιατρικά 9, 10 και 27. Στο μεν άρθρο 9 «πετάμε την μπάλα στην εξέδρα», επειδή προέρχεστε από μια περιοχή που είχαμε προβλήματα με το δήμαρχο εκεί, από το Βόλο, «πετάμε την μπάλα στην εξέδρα», δεν πρόκειται να γίνει τίποτα, πηγαίνουμε στα προεδρικά διατάγματα, που σημαίνει ότι θα είναι «αναβολή και τραβηχτή». Όσον αφορά στο άρθρο 10, αντί να πάρουμε και να εφαρμόσουμε πλήρως μα πλήρως, όπως επιβάλλει, ο 2019 ο κανονισμός της Ευρωπαϊκής Ένωσης, όπου εκεί αποτρέπονται οι «μαϊμουδιές» των διαφόρων διαπλεκόμενων και «διαδρομιστών» όσον αφορά τη διάθεση των κτηνιατρικών φαρμάκων, που είναι και ακριβά, αφήνουμε το καθεστώς του 1997 και συνεχίζουμε και το ευνοούμε. Αυτό πρέπει να αποσυρθεί τελείως.

Τρίτον, πάμε στο άρθρο 27, που πραγματικά είναι ένα άρθρο που εξειδικεύονται μέτρα, τα οποία αυτή τη στιγμή ενώ ήταν να γίνουν με Προεδρικά Διατάγματα ή με Υπουργική Απόφαση. Σήμερα είναι Υπουργός ο κύριος Τσιάρας, ένας έντιμος άνθρωπος, ευγενής, αστός και τα λοιπά και τα λοιπά. Αύριο -τυχαίο γεγονός- γίνεται ο χ Κακαβάς, ένα «λαμόγιο», ένας διαπλεκόμενος τα πάντα, με μια υπουργική απόφαση θα κάψει όλους εσάς. Το καταλαβαίνετε.

Πάμε λοιπόν στο άρθρο 16. Ενώ υπήρχαν συγκεκριμένες διαδικασίες, μπαίνει αυτό με τα 5 εκατομμύρια και θέλουμε να ρωτήσουμε: Δεν μπορούμε αυτά, τα οποία είναι γη υψηλής παραγωγικότητας, τα ΤΟΕΒ και ΓΟΕΒ, να βάλουν τα φωτοβολταϊκά τους στα ποτάμια, στις γέφυρες που να προστατεύεται και ο κόσμος; Γιατί βάζουμε αυτό το «5 εκατομμύρια»; Μήπως υπάρχει κάποια επένδυση που είναι εκεί στην Ηλεία και θέλουμε να την περάσουμε και να την εγκρίνουμε;

Κύριε Πρόεδρε, όσον αφορά στο άρθρο 19, όπου εκεί, η σύνθεση του συμβουλίου θα πρέπει να είναι ως εξής και όχι να αντιγράφεται. Θα πρέπει να υπάρχει σαφέστατα εκπροσώπηση του ΓΕΩΤΕΕ, του Πανελλήνιου Συλλόγου Κτηνιάτρων Δημοσίων Υπαλλήλων και του Πανελλήνιου Συλλόγου Κτηνιάτρων.

Τελειώνοντας, όσον αφορά στο 21, με την παράταση των ΤΟΕΒ και ΓΟΕΒ, τα είχαμε πει εδώ κύριε Πρόεδρε, ότι αυτός ο οργανισμός θα είναι «αναβολή και τραβηχτή».

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε.

Θα δώσω τώρα τον λόγομέσω της υπηρεσίας webex, στον κ. Ιωάννη Τσικριπή, ο οποίος είναι ο Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδος. Παρακολουθεί και η κυρία Ιωάννα Πάντου, η οποία είναι Διευθύντρια της Διεύθυνσης Επιθεώρησης Εποπτευόμενων Εταιρειών της Τράπεζας της Ελλάδος, αφού μίλησε η PQH προηγουμένως, νομίζω να δώσουμε σε σχετικά κοντινό χρόνο στην Τράπεζα της Ελλάδος τον λόγο.

Ορίστε, έχετε τον λόγο, κύριε Τσικριπή.

**ΙΩΑΝΝΗΣ ΤΣΙΚΡΙΠΗΣ (Γενικός Διευθυντής Προληπτικής Εποπτείας της Τράπεζας της Ελλάδας):** Ευχαριστώ, κύριε Πρόεδρε.

Σας ευχαριστώ και για τη δυνατότητα να εκφράσουμε τις απόψεις μας. Για πάρα πολλά θέματα με κάλυψε και ο κ. Ρασιάς που μίλησε πριν και γενικά να πω ότι οι προτεινόμενες νομοθετικές τροποποιήσεις θεωρούμε ότι είναι προς τη σωστή κατεύθυνση και θα βελτιώσουν τον τρόπο λειτουργίας των ειδικών εκκαθαρίσεων, θα ενισχύσουν την αποτελεσματικότητα τους και θα συμβάλουν εν γένει στην επιτάχυνση των διαδικασιών. Αν μπορώ να συνοψίσω, θεωρώ τρεις πυλώνες που καλύπτουν οι προτεινόμενες προβλέψεις. Το πρώτο είναι η δυνατότητα της εποπτικής αρχής, δηλαδή της Τράπεζας της Ελλάδας να ορίζεις συγκεκριμένους στόχους για να κτίσεις και τρόπο συγκεκριμένο διαχείρισης του χαρτοφυλακίου στο πλαίσιο του μπίζνες πλαν, του επιχειρησιακού σχεδίου του εκκαθαριστή. Για τα ειδικότερα θέματα που αφορούν τη λειτουργία και τις αρμοδιότητες της επιτροπής ειδικών εκκαθαρίσεων και κυρίως το να εγκρίνει διαγραφή μέρους ή της συνολικής απαίτησης στο πλαίσιο ρυθμίσεων ή συμβασικών λύσεων εξόφλησης οφειλών, για το οποίο η PQH θα ζητάει τη σύμφωνη γνώμη της. Να εγκρίνει μαζικές καμπάνιες λύσεων ρύθμισης συμβιβασμού για οφειλές που θα έχουν ομοιόμορφα χαρακτηριστικά και να παρακολουθεί φυσικά την υλοποίηση από τον ειδικό εκκαθαριστή του ψηφιακού σχεδίου. Σημαντικό είναι η δυνατότητα για την ανάθεση της διαχείρισης μέρους του φυλακίου σε έναν ή περισσότερους διαχειριστές πιστώσεων και νομίζω ότι σε αυτό το πλαίσιο ρυθμίζεται και το ειδικότερο ζήτημα των απαιτήσεων έναντι των αγροτών και των αγροτικών συνεταιρισμών, ώστε να υπάρχει μια ενιαία και ομοιόμορφη διαχείριση των απαιτήσεων αυτών, κυρίως με βάση ευέλικτους κανόνες ρύθμισης χρέους και διευθέτησης, οι οποίοι θα εφαρμοστούν από εξειδικευμένους.

Ειδικά και για τα αγροτικά, να πω ότι οι νέες προβλέψεις θεωρούμε ότι θα ενισχύσουν αποτελεσματικότερη διαχείριση του χαρτοφυλακίου αυτού, όπου είναι δύσκολο και είναι ευαίσθητο κοινωνικά και θα συμβάλλουν σαφώς στην επιτάχυνση των διαδικασιών. Να πω ότι και εμείς ως Τράπεζα Ελλάδος θα αναμένετε το προσεχές διάστημα να εκδώσουμε μια σειρά από κανονιστικές πράξεις προς αυτή την κατεύθυνση που θα μας βοηθήσουν να είμαστε περισσότερο ευέλικτοι.

Όσον αφορά στην ερώτηση που θέσατε πριν και εγώ συμφωνώ με την απάντηση του κ. Ρασιά και για το οτιδήποτε πριν το 2012 που ξεκίνησε η PQH, νομίζω οτιδήποτε συμβατικά υπήρχε από την Αγροτική Τράπεζα.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**  Κύριε Τσικριπή, αφού μας αφήσατε λίγο περιθώριο η εκτίμηση της Τράπεζας της Ελλάδος είναι ότι η ρύθμιση αυτή, θα βοηθήσει τη ρύθμιση αυτών των κόκκινων δανείων με ευνοϊκούς όρους;

**ΙΩΑΝΝΗΣ ΤΣΙΚΡΙΠΗΣ(Γενικός Διευθυντής Προληπτικής Εποπτείας της Τράπεζας της Ελλάδας):** Σαφέστατα.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):**  Αυτό μπορεί να το εγγυηθεί η Τράπεζα της Ελλάδος, δηλαδή ότι θα γίνει έτσι.

**ΙΩΑΝΝΗΣ ΤΣΙΚΡΙΠΗΣ(Γενικός Διευθυντής Προληπτικής Εποπτείας της Τράπεζας της Ελλάδας):** Φυσικά και το ανέφερα και στην τοποθέτησή μου.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ξέρετε αυτό που λέτε το θεωρούμε πάρα πολύ σημαντικό εδώ στην Επιτροπή μας. Το θεωρούμε πάρα πολύ σημαντικό.

**ΙΩΑΝΝΗΣ ΤΣΙΚΡΙΠΗΣ(Γενικός Διευθυντής Προληπτικής Εποπτείας της Τράπεζας της Ελλάδας):** Βεβαίως.

**ΒΑΣΙΛΕΙΟΣ ΚΟΚΚΑΛΗΣ(Ειδικός Αγορητής της ΚΟ «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Ομιλεί εκτός μικροφώνου.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):**  Προσωπικά μιλάμε, κ. Κόκκαλη. Δε θα συμφωνήσουμε ποτέ σε όλα, όλοι.

Σας ευχαριστώ.

Τον λόγο έχει η κυρία Πάντου.

**ΙΩΑΝΝΑ ΠΑΝΤΟΥ( Διευθύντρια της Διεύθυνσης Επιθεώρησης Εποπτείας Εταιρειών της Τράπεζας της Ελλάδας):** Κύριε Πρόεδρε, έχω καλυφθεί, ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):**Σας ευχαριστούμε για τη συμμετοχή σας.

Συνεχίζουμε με την ΕΘΕΑΣ και θα μοιραστούν το χρόνο ο κ. Χρήστος Γιαννακάκης, Αντιπρόεδρος της Εθνικής Ένωσης Αγροτικών Συνεταιρισμών και ο κ. Μόσχος Κορασίδης, Γενικός Διευθυντής της ΕΘΕΑΣ. Θα σας παρακαλέσω από δύο λεπτά να τοποθετηθείτε.

Ορίστε, έχετε τον λόγο, κύριε Γιαννακάκη.

**ΧΡΗΣΤΟΣ ΓΙΑΝΝΑΚΑΚΗΣ (Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)):** Θα τοποθετηθώ σε δύο θέματα, ένα για τις Διεπαγγελματικές και το δεύτερο για τα «κόκκινα δάνεια».

Όσον αφορά στο ζήτημα της αναγνώρισης και των κοινοπραξιών ως Διεπαγγελματικών Οργανώσεων, είναι κάτι το οποίο θέσαμε, εμείς, σαν ΕΘΕΑΣ. Καταρχήν, δεν είναι υποχρεωτικό να υποβάλει αίτημα, κοινοπραξία ή Αστική Μη Κερδοσκοπική Εταιρεία ή σωματείο. Ό,τι θέλει ο καθένας επιλέγει. Απλά, προτείναμε και αυτή τη δυνατότητα, διότι η κοινοπραξία έχει μεγαλύτερη ευελιξία, αφενός μεν και αφετέρου, οι κοινοπρακτούντες δε θα ευθύνονται εις ολόκληρο για οποιεσδήποτε υποχρεώσεις δημιουργήσει η Διεπαγγελματική στη συνέχεια, διότι έχουμε παράδειγμα άλλης υφιστάμενης Διεπαγγελματικής υπό κατάργηση, από την οποία θα προκύψουν οι υποχρεώσεις για τους εταίρους της Αστικής Μη Κερδοσκοπικής Εταιρείας. Επομένως, το βάζουμε για να διευκολύνουμε και να δώσουμε περισσότερα κίνητρα για την ένταξη στις Διεπαγγελματικές Οργανώσεις.

Το δεύτερο στοιχείο που λέει για τη σύσταση του Εθνικού Συμβουλίου Διεπαγγελματικών Οργανώσεων, επίσης, ήταν αίτημα της ΕΘΕΑΣ, διότι πρέπει να υπάρχει ένα θεσμικό όργανο, το οποίο να εκπροσωπεί και να εκφράζει τις Διεπαγγελματικές Οργανώσεις, να συνεδριάζει από μόνο του κάθε 3 μήνες - όπως λέει και ο συγκεκριμένος νόμος - και όχι όποτε συγκαλέσει και αποφασίζει ο Υπουργός και φυσικά, να έχει ένα θεσμικό ρόλο, να εισηγείται προς την Πολιτική Ηγεσία με τρόπο, ο οποίος θα γίνεται αποδεκτός.

Επομένως, λοιπόν, είναι ένα βήμα μπροστά. Σαφώς, υπάρχουν ζητήματα χρηματοδότησης, τα οποία πρέπει κι αυτά στη συνέχεια να δούμε και το Εθνικό Συμβούλιο Διεπαγγελματικών Οργανώσεων θα είναι το καθ’ ύλην αρμόδιο, για να εισηγηθεί τεκμηριωμένα το «πώς πρέπει και μπορούν να χρηματοδοτηθούν».

Όσον αφορά στα κόκκινα δάνεια, οφείλω να σας πω ότι είναι μια υπόθεση, την οποία ξεκινήσαμε, εμείς, σαν ΕΘΕΑΣ, πριν από 2 χρόνια περίπου με τη συνεργασία του Διοικητή της Τράπεζας της Ελλάδος, του κ. Στουρνάρα και φτάνει σε ένα αίσιο τέλος, από ό,τι διαπιστώνουμε και στο οποίο, βέβαια, θα συμβάλουμε και εμείς. Ήδη είμαστε σε επαφή, για να μπορέσουμε να διαμορφώσουμε το νομοθετικό πλαίσιο προς την κατεύθυνση που θέλουμε και να είναι εξαιρετικά ευνοϊκό για τους συνεταιρισμούς και για τους αγρότες και, βέβαια, η επιδίωξη μας είναι να επανέλθει η συνεταιριστική περιουσία, η οποία σήμερα είναι αδρανής και δε χρησιμοποιείται και είναι περίπου πάνω από 700 συνεταιρισμοί στην Παραγωγή και στον Αγροτικό Τομέα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μάλιστα.

Κύριε Γιαννακάκη, σας ευχαριστούμε πάρα πολύ. Στο λίγο χρόνο που είχατε, περιγράψατε εξαιρετικά τις θέσεις της ΕΘΕΑΣ και σε αυτό που είπατε για τα «κόκκινα δάνεια», αγωνίστηκαν κι άλλοι άνθρωποι προ τριετίας και βάλε και βουλευτές αρκετοί - για να μην ξεχνάμε το ρόλο των βουλευτών - με συναντήσεις με τον Υπουργό Εθνικής Οικονομίας τότε, με τον Διοικητή της Τράπεζας της Ελλάδος και ούτω καθεξής.

Κύριε Κορασίδη, έχετε τα 2 λεπτά που σας δίνουμε, γιατί εκπροσωπείτε όλους τους συνεταιρισμούς, όλες τις ενώσεις της χώρας. Έχετε το λόγο.

**ΜΟΣΧΟΣ ΚΟΡΑΣΙΔΗΣ (Γενικός Διευθυντής της Εθνικής Ένωσης Αγροτικών Συνεταιρισμών (ΕΘΕΑΣ)):** Ευχαριστούμε πολύ, κύριε Πρόεδρε, για τον χρόνο.

Θα τοποθετηθώ σε δύο περιοχές άρθρων που αφορούν, κυρίως, στους αγρότες και στους κτηνοτρόφους.

Το ένα αφορά στα διαχειριστικά σχέδια βόσκησης. Επιτέλους, αυτά πρέπει να λυθούν και να υλοποιηθούν κεντρικά. Οι βοσκότοποι είναι ένας τεράστιος εθνικός φυσικός πόρος. Δηλαδή, αφορά σε όλη τη χώρα. Άρα, λοιπόν, η σωστή τους διαχείριση έχει να κάνει με την ανάπτυξη της κτηνοτροφίας, έχει να κάνει με τη σωστή καταβολή των ενισχύσεων και κυρίως, έχει να κάνει – πολλοί το αγνοούν - με τη διαχείριση του νερού. Η καλή διαχείριση των βοσκοτόπων π.χ. αυξάνει τα αποθέματα αρδευτικού νερού κατά 18%.

Άρα λοιπόν, επιτέλους πρέπει να γίνει αυτό, αφού οι Περιφέρειες δε μπόρεσαν να ανταποκριθούν. Οι Περιφέρειες θα έρθουν μετά, να συνεπικουρήσουν αυτές τα διαχειριστικά σχέδια και να τα υλοποιήσουν. Εδώ, θα ήθελα, να σημειώσω και για τον κ. Υπουργό και για το νομοσχέδιο ότι θα πρέπει στα διαχειριστικά σχέδια βόσκησης να συμμετέχουν και οι κτηνοτρόφοι. Βασικά, ο πόρος αυτός αφορά και στους κτηνοτρόφους και θα πρέπει, να συμμετέχουν οι κτηνοτρόφοι. Αυτοί θα τα υλοποιήσουν. Άρα, λοιπόν, πρέπει αυτό να προστεθεί.

Επίσης, θεωρώ ότι είναι ένας εθνικός φυσικός πόρος, όπου πρέπει να έχει ομοιόμορφη διαχείριση, άρα, σωστά θα γίνει κεντρικά για να υλοποιηθεί κάποτε, γιατί είναι πάνω από 10 χρόνια που εκκρεμεί αυτή η κατάσταση για την «Α» ή «Β» δικαιολογία. Σημασία έχει ότι οι κτηνοτρόφοι δεν έχουν στη διάθεσή τους τα βοσκοτόπια, όπως τους αρμόζει και για να ασκήσουν και την φιλοπεριβαλλοντική τους τακτική, γιατί συντηρούν την Περιφέρεια και την κοινωνική και οικονομική ζωή.

Τώρα, όσον αφορά στο άρθρο που αφορά στις μισθώσεις των συνεταιρισμών, είμαστε υπέρ. Υπάρχουν πάρα πολλές μισθώσεις που είχαν ξεκινήσει με την οικονομική κρίση. Αυτή τη στιγμή μέσα είναι εκκαθαριστές και δημιουργούνται προβλήματα. Θέλουμε, λοιπόν, μέχρι να τελειώσει η εκκαθάριση, οι συνεταιρισμοί αυτοί να συνεχίσουν, να μισθώνουν και να εξυπηρετούνται με αυτά τα ακίνητα και να είναι στη διάθεσή τους. Άρα, λοιπόν, συμφωνούμε.

Τέλος, όσον αφορά τα ΤΟΕΒ και τα ΓΟΕΒ που τέθηκε το ερώτημα, έχει γίνει και χθες συζήτηση, εμείς θέλουμε η ΤΟΕΒ και η ΓΟΕΒ, να έχουν πόρους. Γνωρίζετε το μεγαλύτερο πρόβλημα αυτή την στιγμή των ΤΟΕΒ και των ΓΟΕΒ, είναι η έλλειψη πόρων.

 Άρα, η επένδυση αυτή στην περιοχή που γίνεται στα πρανή ενός ΤΟΕΒ, δεν είναι γη υψηλής παραγωγικότητας, είναι τα πρανή των ΤΟΕΒ και των ΤΟΕΒ, που είναι μεγάλης έκτασης αναξιοποίητες και δεν αφορά μία επένδυση μεμονωμένη. Είναι πίσω, Γεωργικός Συνεταιρισμός με μεγάλη δραστηριότητα στις ΑΠΕ και αφορά, στην περιοχή 700 παραγωγούς.

Άρα, είναι σημαντικό ότι και οι συνεταιρισμοί και οι αγρότες κατορθώνουν να κάνουν ένα μεγάλο έργο και με αυτή την έννοια στηρίζουμε αυτή την διάταξη.

Σας ευχαριστώ, πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε, κύριε Διευθυντά. Ευχαριστούμε τον κ. Κορασίδη.

Τον λόγο έχει η κυρία Ηλιάνα Τσολιού, Γενική Γραμματέα του Διοικητικού Συμβουλίου του Γεωτεχνικού Επιμελητηρίου Ελλάδος, μιας και ακούσαμε και τον κ. Κακαβά προηγουμένως.

**ΗΛΙΑΝΑ ΤΣΟΛΙΟΥ (Γενική Γραμματέας του ΔΣ του Γεωτεχνικού Επιμελητηρίου Ελλάδας (ΓΕΩΓΕΕ)):** Σας ευχαριστούμε πάρα πολύ, για τη δυνατότητα που μας δίνετε να πούμε τις απόψεις μας. Αρχικά, θέλω να αναφέρω ότι πρόκειται για ένα νομοσχέδιο το οποίο τροποποιεί πάρα πολλά άρθρα και κάνει αναφορά σε 14 διαφορετικούς νόμους τουλάχιστον, που εκτείνονται χρονικά από το 1981 ως το 2024. Όπως καταλαβαίνετε, υπάρχει μια μεγάλη γκάμα, σε θέματα που θίγονται αυτή τη στιγμή και αλλάζουν. Θα προσπαθήσουμε ως Τεχνικό Επιμελητήριο, να εστιάσουμε σε συγκεκριμένα άρθρα, που άπτονται του δικού μας επιστημονικού πεδίου. Τα άρθρα 9 και 10 κυρίως που αφορούν, τη διαχείριση των νεκρών ζώων και τα κτηνιατρικά φάρμακα.

 Όσον αφορά στη διαχείριση των νεκρών ζώων, υπάρχει ένα νομοθετικό πλαίσιο ενωσιακές υποχρεώσεις, με τον (ΕΚ) Ευρωπαϊκό Κανονισμό 1069/2009, αυτές θα πρέπει να τηρούμε.

Το άρθρα 9, θα πρέπει να ενεργοποιείται μόνο και κατά παρέκκλιση σε περίπτωση έκτακτης ανάγκης, θα έχει χρονική διάρκεια ισχύος και δε θα γίνεται μια κανονικότητα. Θα πρέπει, η πολιτεία αυτή τη στιγμή, να δώσει βάση στα προγράμματα διαχείρισης των νεκρών ζώων, που αναλαμβάνουν οι περιφέρειες κάθε χρόνο. Μέσω αυτών των προγραμμάτων και των κτηνιατρικών υπηρεσιών του Υπουργείου Αγροτικής Ανάπτυξης και των Περιφερειών έχουμε καταφέρει, μέσα σε 15 χρόνια να απεμπολήσουμε πάρα πολλές φορές τα πρόστιμα από την Ευρωπαϊκή Ένωση. Στον τελευταίο έλεγχο του 2025, καταφέραμε να λήξουμε το θέμα του Ευρωπαϊκού Δικαστηρίου, αλλά, αν δεν ενεργοποιηθούν τα προγράμματα διαχείρισης των νεκρών, θα έχουμε πάλι τις απειλές αυτές.

Αξίζει, να σημειωθεί, ότι έχουν δοθεί από το Υπουργείο Οικονομικών, χρήματα στις περιφέρειες αυτή τη στιγμή για να τα ενεργοποιήσουν, αλλά μόνο το 50% των περιφερειών έχει μπει για τα 2025, σε αυτή τη διαδικασία. Αυτά για να μην έχουμε μια κανονικότητα.

Στο ίδιο άρθρο, γίνεται αναφορά για την περισυλλογή των ζώων στον αστικό ιστό προφανώς, πρόκειται για είδος συντροφιάς που βρίσκονται στον αστικό ιστό. Αυτό, θα πρέπει να προηγείται πάντα. Οι δήμοι πρέπει να ικανοποιήσουν την υποχρέωση τους πάλι με τον (ΕΚ) Ευρωπαϊκό Κανονισμό 1069/2009, δηλαδή, να έχουμε συμβάσεις με μονάδες αποτέφρωσης και μόνο για μικρό χρονικό διάστημα να ισχύσει αυτό, μέχρι να προσαρμοστούν.

Επειδή, θα μιλήσουμε πάλι για τη χρηματοδότηση, καλό θα ήταν το πρόγραμμα Άργους που έχει δώσει χρήματα στο Υπουργείο Εσωτερικών για τη διαχείριση των αδέσποτων ζώων, μέρος αυτών των κονδυλίων, να διανεμηθεί και για τη διαχείριση των νεκρών ζώων που βρίσκονται στον αστικό ιστό, για την περισυλλογή και τη διαχείριση.

Τα Προεδρικά διατάγματα που αναμένουμε, αναφέρθηκαν και πριν, είναι πάρα πολύ σημαντικά. Κάνω μόνο μια αναφορά ότι το Προεδρικό διάταγμα με το οποίο γίνονται αυτή τη στιγμή αδειοδοτήσεις για τα κοιμητήρια ζώων, τα νεκροταφεία και τα λοιπά, είναι ένα παρωχημένο άρθρο της δεκαετίας του 1990. Καταλαβαίνετε ότι, αν το αφήσουμε λίγο ακόμα αυτό θα παγιωθεί μια κατάσταση, η οποία δύσκολα θα εναρμονιστεί με την καινούργια νομοθεσία.

Τα κτηνιατρικά φάρμακα, τα διοικητικά πρόστιμα που προβλέπονται αυτή τη στιγμή 5 και 10 χιλιάδων ευρώ, δεν είναι αποτρεπτικά ειδικά για τα μεγάλα εμπόρια παράνομων κτηνιατρικών φαρμάκων. Θα πρέπει τα πρόστιμα να είναι ανάλογα και της κερδοφορίας που έχει επέλθει από την παρανομία. Βέβαια, να μην είναι μόνο διοικητικά και βέβαια, σε επαναλήψεις παρανομίας, να υπάρχουν και άλλου είδους πρόστιμα, πέραν των διοικητικών.

**ΗΛΙΑΝΑ ΤΣΟΛΙΟΥ (Γενική Γραμματέας του Δ.Σ του Γεωτεχνικού Επιμελητηρίου Ελλάδας (ΓΕΩΤΕΕ):** Ναι, θα ήθελα να αναφερθώ για τη σύσταση του Συμβουλίου Αλιείας, το οποίο ήδη έχουμε στείλει υπόμνημα από τις 5 Φλεβάρη.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**Ναι.

**ΗΛΙΑΝΑ ΤΣΟΛΙΟΥ (Γενική Γραμματέας του Δ.Σ του Γεωτεχνικού Επιμελητηρίου Ελλάδας (ΓΕΩΤΕΕ):** Θα πρέπει να αποκατασταθεί να είναι εκπρόσωπος του (ΓΕΩΤΕΕ) όπως ήμασταν και πριν το 2017. Για τα άρθρα και για τις ρυθμίσεις χρεών το 22-23-24 και 25 θα πρέπει να ρυθμιστούν.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Τσολίου, δεν ακούγεστε δεν έχετε καλή σύνδεση. Σας παρακαλώ για τα τελευταία άρθρα, για το Συμβούλιο Αλιείας και για τις ρυθμίσεις για τα κόκκινα δάνεια στείλτε μας ένα υπόμνημα σας παρακαλώ.

**ΗΛΙΑΝΑ ΤΣΟΛΙΟΥ (Γενική Γραμματέας του Δ.Σ του Γεωτεχνικού Επιμελητηρίου Ελλάδας (ΓΕΩΤΕΕ):** Θα σταλεί, θα σταλεί το υπόμνημα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Να είστε καλά. Σας ευχαριστούμε πολύ και σας ευχαριστούμε για τη συμμετοχή σας. Να περάσουμε αμέσως τώρα σε μια μεγάλη Διεπαγγελματική, στην Εθνική Διεπαγγελματική Οργάνωση Τυριού «Φέτας» την οποία σήμερα, εκπροσωπεί ο Πρόεδρος κατόπιν συνεννόησης του συνδέσμου Ελληνικών Βιομηχανιών Γαλακτοκομικών Προϊόντων τον κύριο Χρήστο Αποστολόπουλο, ο οποίος έχει τον λόγο.

**ΧΡΗΣΤΟΣ ΑΠΣΤΟΛΟΠΟΥΛΟΣ (Εκπρόσωπος της Εθνικής Διεπαγγελματικής Οργάνωσης Τυριού «Φέτας» (ΕΔΟΦ) και Πρόεδρος του Συνδέσμου Ελληνικών Βιομηχανιών Γαλακτοκομικών Προϊόντων (ΣΕΒΓΑΠ)):** Καλησπέρα σας και σας ευχαριστώ πολύ για την πρόσκληση. Θα είμαι σύντομος. Η συνολική θέση μας είναι ότι διαφωνούμε πλήρως με το συγκεκριμένο νομοσχέδιο όσον αφορά στις Διεπαγγελματικές. Είναι σε λάθος κατεύθυνση, έχει σοβαρά λάθη, διαιωνίζει υπάρχουσες παρανομίες του δημοσίου, τονίζω παρανομίες του δημοσίου που φτάνουν στο βαθμό της υπεξαίρεσης. Επιδεινώνει το μωσαϊκό που υπάρχει στο θέμα της χρηματοδότησης των Διεπαγγελματικών, έχει παράλογη παρέμβαση του Υπουργείου μέσα σε θέματα των Διεπαγγελματικών και δημιουργεί σοβαρό πρόβλημα στην εκπροσώπηση που ισοπεδώνει την εθνική οντότητα που έχουν ήδη Διεπαγγελματικές Οργανώσεις.

Συγκεκριμένα, αναφέρει ότι οι Διεπαγγελματικές Οργανώσεις συστήνονται ανά τομέα αγροτικών προϊόντων. Οι Διεπαγγελματικές Οργανώσεις είναι ανά προϊόν. Δεν είναι ανά τομέα των αγροτικών προϊόντων και δεν υπάρχει καμία Διεπαγγελματική οργάνωση γαλακτοκομικών προϊόντων. Υπάρχει Διεπαγγελματική Οργάνωση «Φέτας». Αύριο μπορεί να υπάρχει «Γιαουρτιού» ή οτιδήποτε. Θεωρείται εκσυγχρονισμός η λειτουργία και η δημιουργία του Εθνικού Συμβουλίου Διεπαγγελματικών, αλλά είναι ακριβώς το αντίθετο. Δημιουργεί μια σύγχυση, η εκπροσώπηση δεν είναι ουσιαστική, διότι τα προβλήματα της κάθε Διεπαγγελματικής είναι διαφορετικά. Δεν μπορεί ο κάθε Πρόεδρος της Διοίκησης του Εθνικού Συμβουλίου Διεπαγγελματικών να εκπροσωπεί όλες τις Διεπαγγελματικές, διότι δεν τις εκφράζει, δε γνωρίζει τα προβλήματα τους και δεν μπορεί ο Υπουργός να ακούει από τρίτους τα προβλήματα κάποιων Διεπαγγελματικών, αλλά θα πρέπει να τις ακούει από τις ίδιες, διότι υπάρχει σοβαρότατη σύγχυση και στο κομμάτι της εκπροσώπησης.

Στο κομμάτι της χρηματοδότησης, δυστυχώς τα πράγματα είναι απερίγραπτα. Οι μόνες Διεπαγγελματικές που έχουν σήμερα εισφορές, είναι η δική μας η Διεπαγγελματική Οργάνωση Φέτας και η Διεπαγγελματική Οργάνωση Κρέατος. Οι εισφορές μας πηγαίνουν στο «ΕΛΓΟ ΔΗΜΗΤΡΑ» και δεν τις ξαναβλέπουμε. Ετερο-χρησιμοποιούνται σε επίπεδο, όπως σας είπα, υπεξαίρεσης. Δε βλέπουμε τίποτε από τα χρήματα αυτά και χρησιμοποιούνται για αλλότριους σκοπούς και για τελείως διαφορετικούς τομείς. Χρειαζόμαστε οι Διεπαγγελματικές να έχουν ανεξαρτησία και στο κομμάτι της οικονομικής διαχείρισης και στο κομμάτι της διοίκησης και της εκπροσώπησης. Δεν μπορεί να υπάρχει παρέμβαση του Υπουργείου μέσα στις Διεπαγγελματικές και μάλιστα να συμμετέχει εκπρόσωπος στα διοικητικά συμβούλια.

Ποιος είναι ο λόγος; Αν θέλουμε να πούμε κάτι στο Υπουργείο, θα πρέπει να το λέμε επίσημα στον Υπουργό. Ούτε να δίνουμε οικονομικό απολογισμό στο Υπουργείο, γιατί οικονομικό απολογισμό δίνει κάποιος όταν χρησιμοποιεί δημόσιο χρήμα. Όταν χρησιμοποιείται ιδιωτικό χρήμα, δε χρειάζεται διότι οι Διεπαγγελματικές είναι εθελοντικές οργανώσεις που στηρίζονται σε μη επαγγελματικές συμφωνίες και δεν έχει καμία σχέση το δημόσιο σε αυτό. Επομένως, η όλη θέση του συγκεκριμένου νόμου...

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Αποστολόπουλε, σας παρακαλώ να ολοκληρώσουμε, άλλωστε έχουν καταγραφεί οι ενστάσεις σας με πολύ καθαρό τρόπο.

**ΧΡΗΣΤΟΣ ΑΠΣΤΟΛΟΠΟΥΛΟΣ (Εκπρόσωπος της Εθνικής Διεπαγγελματικής Οργάνωσης Τυριού «Φέτας» (ΕΔΟΦ) και Πρόεδρος του Συνδέσμου Ελληνικών Βιομηχανιών Γαλακτοκομικών Προϊόντων (ΣΕΒΓΑΠ)):** … κάτι τελευταίο. Την ανεξαρτησία της λειτουργίας και τις δυνατότητες των Διεπαγγελματικών

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωστόσο, θα έλεγα επιπλέον των όσων είπε ο κ. Αποστολόπουλος ότι η διαφάνεια δεν αφορά μόνο τη διαχείριση του δημοσίου χρήματος, αφορά και τη διαχείριση πόρων, συλλογικών σχημάτων κ.λπ. και προβλέπονται και από τη νομοθεσία όλα αυτά και την ευρωπαϊκή και την εθνική. Άλλο είναι αυτό και άλλο είναι η ελευθερία ανάπτυξης των Διεπαγγελματικών.

 Ευχαριστούμε θερμά, κύριε Αποστολόπουλε. Ευχαριστούμε για τη συμμετοχή σας.

Πάμε τώρα στον Πρόεδρο της Εθνικής Διεπαγγελματικής Οργάνωσης Επιτραπέζιας Ελιάς, τον κ. Ντούτσια Γιώργο. Ενώ παρακολουθούν μαζί του και η κυρία Νίκη Αγγελοπούλου, νομική σύμβουλος της Διεπαγγελματικής και η κυρία Κίμη Ζαζή, συνεργάτιδα. Είναι εδώ. Δε θα μιλήσουν οι δύο κυρίες, η κυρία Αγγελοπούλου και η κυρία Ζαζή. Θα ακούσουμε όμως τώρα τον κύριο Ντούτσια.

Τον λόγο έχει ο κ. Γεώργιος Ντούτσιας, Πρόεδρος του ΔΣ της Εθνικής Διεπαγγελματικής Οργάνωσης Επιτραπέζιας Ελιάς.

**ΓΕΩΡΓΙΟΣ ΝΤΟΥΤΣΙΑΣ (Πρόεδρος του ΔΣ της Εθνικής Διεπαγγελματικής Οργάνωσης Επιτραπέζιας Ελιάς):** Καλημέρα και κύριε Πρόεδρε, ευχαριστώ πάρα πολύ που μου δώσατε τον λόγο και ευχαριστούμε πάρα πολύ που καλέσατε να ακούσετε όλες τις Διεπαγγελματικές και την «Εθνική Διεπαγγελματική Οργάνωση Επιτραπέζιας Ελιάς».

Επειδή ήδη έχουν προηγηθεί τρεις Διεπαγγελματικές, από την αρχή, με τις οποίες συμφωνούμε σχεδόν σε όλα αυτά που ανέφεραν απόλυτα. Η τελική μας απόφαση, είναι ότι πρέπει, απόφαση της Διεπαγγελματικής και η πρόταση που κάνουμε προς το Υπουργείο, είναι να αποσυρθεί αυτό το νομοσχέδιο, όσον αφορά στις Διεπαγγελματικές Οργανώσεις και να επανεξεταστούν τα άρθρα, τα προς διαβούλευση άρθρα, που υπάρχουν σήμερα.

Θα ήθελα όμως, ελεύθερα να πω, δε θα πω συγκεκριμένα, αλλά θα ήθελα να πω ότι γι’ αυτά τα θέματα τα οποία είναι πασίγνωστα στο Υπουργείο έχουμε ξεκινήσει από τον Δεκέμβριο του ‘23 σε μια σύσκεψη με τον κ. Σταμενίτη, αναφέραμε όλα αυτά που γράφονται, εισάγονται σαν αντιρρήσεις μας, όσον αφορά σε αυτό το νομοσχέδιο για τις Διεπαγγελματικές Οργανώσεις. Έκτοτε, έγιναν και άλλες διαβουλεύσεις στο Υπουργείο και απορούμε γιατί καμία απολύτως θέση των Διεπαγγελματικών Οργανώσεων δεν έγινε αποδεκτή, στο καινούργιο νομοσχέδιο, σε αυτό το νομοσχέδιο που συζητάμε τώρα; Μας φαίνεται τελείως παράξενο αυτό το πράγμα, γιατί όλες οι θέσεις, δεν αποκλείστηκε καμία και επειδή δεν υπάρχει πολύς χρόνος, θα ήθελα να σταθώ στον πρωτογενή τομέα.

Ο πρωτογενής τομέας, είναι ο αδύναμος κρίκος σχεδόν σε όλες τις Εθνικές Διεπαγγελματικές Οργανώσεις. Για ποιο λόγο; Διότι δεν είναι οργανωμένος, δεν είναι οργανωμένος σε συνεταιριστικές οργανώσεις και οργανώσεις παραγωγών και μη όντας οργανωμένος, δεν μπορεί να συμμετάσχει στις Διεπαγγελματικές Οργανώσεις και να καλύψει την ανάγκη ότι μια αντιπροσωπευτική Διεπαγγελματική Οργάνωση πρέπει να έχει οπωσδήποτε το 30% της παραγωγής, της πρωτογενούς παραγωγής, μέσα στη Διεπαγγελματική.

Αυτό δεν υπάρχει σήμερα, κύριε Πρόεδρε και είναι πολύ σημαντικό, να πρέπει να βοηθήσουμε τον πρωτογενή τομέα, να μπορέσει να μπει στις Διεπαγγελματικές Οργανώσεις αφού πρώτα ομαδοποιηθεί. Δεν μπορούν να μπουν φυσικά πρόσωπα στις Διεπαγγελματικές Οργανώσεις. Άρα, λέμε, να δώσουμε κίνητρα, ο παραγωγός -για κάποια σχέδια βελτίωσης, για τα πάντα - να παίρνει πολλά μόρια, όταν θα είναι οργανωμένος σε συνεταιριστικές οργανώσεις και η συνεταιριστική οργάνωση που ζητάει κάποιες διευκολύνσεις σε χρήματα κ.λπ., να παίρνει πολύ περισσότερα μόρια, αν είναι γραμμένη στη Διεπαγγελματική.

Να βοηθήσουμε να μπουν οι οργανώσεις στις Διεπαγγελματικές. Ένα άλλο θέμα, είναι ότι σε λίγο, θα αρχίσουν και θα τρέχει το Υπουργείο τελευταία ώρα να λύσει προβλήματα, με τη γλώσσα έξω, όπως λέμε στην καθομιλουμένη. Όλες αυτές που έγιναν με την τροποποίηση που έκανε ο Υπουργός, ο κ. Βορίδης το ‘19, το νόμο του ’19, σιγά σιγά φτάνουν στο τέλος της πενταετίας. Είχαν για πέντε χρόνια, με βάση τη νομοθεσία, με 15% να μπορούν να συστήσουν μια αναγνωρισμένη Διεπαγγελματική Οργάνωση. Το 15% της παραγωγής του πρωτογενούς τομέα. Σήμερα λήγουν αυτά, δεν μπόρεσαν οι Διεπαγγελματικές Οργανώσεις να έχουν και αντιπροσώπευση στον πρωτογενή τομέα, γιατί όπως σας είπα, δεν είναι οργανωμένος και επομένως δεν μπορεί να πιάσει αυτό τώρα. Η «Εθνική Διεπαγγελματική Οργάνωση Επιτραπέζιας Ελιάς», έχει το 25%. Από το ‘20, που έγινε, έχει γυρίσει όλους τους νομούς της χώρας που ασχολούνται με το προϊόν και έχει προσπαθήσει να εντάξει και παρ’ όλα αυτά παραμένουμε γύρω στο 25%, χωρίς να μπορούμε να βάλουμε παραπάνω, να πιάσουμε το 30% που ορίζει ο Κανονισμός. Άρα πρέπει να δοθεί παράταση. Άρα, πρέπει να δοθεί παράταση κύριε Πρόεδρε με το 15%.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Πρόεδρε, να μείνουμε, θα δοθεί παράταση στο 15% επειδή λήγει από την προηγούμενη νομοθετική ρύθμιση.

**ΓΕΩΡΓΙΟΣ ΝΤΟΥΤΣΙΑΣ (Προέδρος του Δ.Σ. της Εθνικής Διεπαγγελματικής Οργάνωσης Επιτραπέζιας Ελιάς (ΔΟΕΠΕΛ):** Μισό λεπτό να πω και κάτι ακόμα κύριε Πρόεδρε. Ο μεγαλύτερος Δενδροκομικός τομέας, το λάδι - Εθνικό προϊόν- δεν έχει Διεπαγγελματική Οργάνωση «Επιτραπέζιας Ελιάς», μόνο αυτό τα λέει όλα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ κύριε Πρόεδρε. Να δώσουμε το λόγο τώρα στην κυρία Έλενα Καραγιάννη, συνεργάτιδα της Εθνικής Διεπαγγελματικής Οργάνωσης Πτηνοτροφίας και θα ακολουθήσει μετά η Διεπαγγελματική «Βάμβακος».

**ΕΛΕΝΑ ΚΑΡΑΓΙΑΝΝΗ (συνεργάτιδα της Εθνικής Επαγγελματικής Οργάνωσης Πτηνοτροφίας (ΕΔΟΠτ) ):** Καλημέρα σας. Συντασσόμαστε απόλυτα με την Διεπαγγελματική «Αμπέλου και Οίνου», καθώς και την Διεπαγγελματική Οργάνωση «Φέτας» που μίλησαν προηγουμένως. Όσον αφορά στις αντιρρήσεις μας για τις ρυθμίσεις των άρθρων 3- 4 -5 -6 και 7 προς το σχέδιο νόμου που είναι σήμερα προς διαβούλευση, εκφράζουμε τη μεγάλη μας ανησυχία και δυσαρέσκεια. Θα σταθώ σε δύο πράγματα εν συντομία, το ένα είναι όσον αφορά στη σύσταση Εθνικού Συμβουλίου Διεπαγγελματικών Οργανώσεων υπό την καθοδήγηση του (ΥΠΑΑΤ), διότι έρχεται σε αντίθεση με τις αρχές που διέπουν την αυτονομία των Διεπαγγελματικών Οργανώσεων ενώ, δεν προβλέπεται από την Ενωσιακή νομοθεσία δυνατότητα τέτοιας κρατικής παρέμβασης, αλλά ούτε και θέσπιση ενός συλλογικού διοικητικού οργάνου με αρμοδιότητες γνωμοδοτικές ή συντονιστικές του ρόλου των Διεπαγγελματικών Οργανώσεων.

Καθώς, επίσης και στην απόφαση, σχετικά με τις Διεπαγγελματικές Οργανώσεις σε περιφερειακό επίπεδο που ουσιαστικά θέτει σε αμφισβήτηση τον ρόλο των αναγνωρισμένων Εθνικών Διεπαγγελματικών Οργανώσεων. Όπως είπαν και οι προλαλήσαντες δυστυχώς, το (ΥΠΑΑΤ) δεν έλαβε υπόψη τις προτάσεις που κατέθεσαν ήδη οι Διεπαγγελματικές Οργανώσεις. Ενώ συμφωνούμε με την αναγκαιότητα μεταρρυθμίσεων, συγκεκριμένες ρυθμίσεις του νομοσχεδίου θα πρέπει να αποσυρθούν και να τεθούν σε διαβούλευση νέες. Σε αυτή τη διαδικασία, οι Διεπαγγελματικές Οργανώσεις θα πρέπει να έχουν ουσιαστική συμμετοχή και όχι όπως έχει γίνει μέχρι πρότινος.

Το προτεινόμενο νομοσχέδιο θέτει σοβαρά ζητήματα ύπαρξης και ορθής λειτουργίας των Διεπαγγελματικών Οργανώσεων στη χώρα μας, ενώ όταν άλλες Ευρωπαϊκές χώρες ενθαρρύνουν και ενισχύουν αυτό το ρόλο και τους θεσμούς εδώ και δεκαετίες. Καλούμε, το Υπουργείο Αγροτικής Ανάπτυξης και Τροφίμων να αναθεωρήσει τη στάση του, να αφουγκραστεί τις ανησυχίες του κλάδου μας που αποτελεί έναν από τους σημαντικότερους κλάδους Πρωτογενούς Παραγωγής και πυλώνα ανάπτυξης της Εθνικής Οικονομίας. Η διαφύλαξη και η ανεξαρτησία της λειτουργικής δυνατότητας των Διεπαγγελματικών Οργανώσεων, είναι ζωτικής σημασίας για τη στήριξη των παραγωγών, την ανάπτυξη των προϊόντων, καθώς και τη διασφάλιση της εύρυθμης λειτουργίας της αγοράς.

Είμαστε αποφασισμένοι τέλος, να διεκδικήσουμε τις τροποποιήσεις αυτές που θα επιτρέψουν τη βιώσιμη λειτουργία των Διεπαγγελματικών Οργανώσεων και κατά συνέπεια θα συμβάλλουν στην ανάπτυξη των προϊόντων μας και της Αγροτικής Οικονομίας εν γένει. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κυρία Καραγιάννη. Δίνω τον λόγο τώρα στον κ. Φωτεινό, Πρόεδρο της Διεπαγγελματικής Οργάνωσης «Βάμβακος».

**ΚΩΣΤΑΣ ΓΙΑΝΝΟΠΟΥΛΟΣ: (Επιστημονικός Συνεργάτης ΕΔΟΡΕΛ):** Κύριε Πρόεδρε, δεν είμαι ο κ. Φωτεινός, είμαι ο κ. Γιαννόπουλος, είμαστε στο εξωτερικό με τον κύριο Φωτεινό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα μπορέσετε να πάρετε μέρος να πείτε δυο κουβέντες έστω και από το εξωτερικό;

**ΚΩΣΤΑΣ ΓΙΑΝΝΟΠΟΥΛΟΣ: (Επιστημονικός Συνεργάτης ΕΔΟΡΕΛ):** Επειδή είμαστε σε ένα σημείο που η σύνδεση είναι εξαιρετικά δύσκολη, θα προσπαθήσουμε να σας στείλουμε μέσω υπομνήματος τις θέσεις μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Πολύ ωραία αν μπορείτε και στο πλαίσιο της σημερινής.

**ΚΩΣΤΑΣ ΓΙΑΝΝΟΠΟΥΛΟΣ: (Επιστημονικός Συνεργάτης ΕΔΟΡΕΛ):** Είμαστε με τον κ. Φωτεινό μαζί.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τους χαιρετισμούς μας. Αν μπορείτε να στείλετε το υπόμνημα τις επόμενες ώρες;

**ΚΩΣΤΑΣ ΓΙΑΝΝΟΠΟΥΛΟΣ: (Επιστημονικός Συνεργάτης ΕΔΟΡΕΛ):** Θα το στείλουμε τις επόμενες ώρες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Να είστε καλά, σας ευχαριστώ. **ΚΩΣΤΑΣ ΓΙΑΝΝΟΠΟΥΛΟΣ: (Επιστημονικός Συνεργάτης ΕΔΟΡΕΛ):**Συμμετέχουμε ακούγοντας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αφού μας ακούτε είναι και αυτό θετικό, άλλωστε πολλές Διεπαγγελματικές συμφωνούν στις παρατηρήσεις. Ο κ. Ρωμανός έχει τον λόγο.

**Ευχαριστώ πολύ κύριε Πρόεδρε, καλημέρα σε όλους τους συνομιλητές. Συντασσόμαστε με τις θέσεις όλων των προηγούμενων εκπροσώπων που αναφέρθηκαν από τις Εθνικές Διεπαγγελματικές Οργανώσεις των υπολοίπων προϊόντων. Θα θέλαμε να επισημάνουμε ότι ήδη έχουμε υποβάλει προς το Υπουργείο, μετά από σχετική σύσκεψη που έκαναν οι Διεπαγγελματικές Οργανώσεις, σχετικό δελτίο τύπου όπου αναφέρονται εγγράφως οι θέσεις των Διεπαγγελματικών Οργανώσεων και οι οποίες βεβαίως, δεν έχουν ληφθεί μέχρι τώρα υπόψη και δε λήφθηκαν και κατά τη σύνταξη του συζητούμενου σχεδίου νόμου. Ζητάμε, την απόσυρση στο σύνολό του και την επανασύνταξη του σχεδίου νόμου.**

**Σχετικά με τις επιμέρους διατάξεις, θα αναφερθώ μόνο σε δύο. Στη βασική για τη νομική μορφή των Διεπαγγελματικών Οργανώσεων, η πρόβλεψη της κοινοπραξίας αφενός μεν είναι αντίθετη στον κοινοτικό κανονισμό του 1308/2013 καθώς οδηγεί, στη δυνατότητα σύστασης Διεπαγγελματικών Οργανώσεων από κερδοσκοπικό νομικό πρόσωπο και όχι από μη κερδοσκοπικό.**

 **Κατά δεύτερο λόγο, δεν υπηρετεί καμία απολύτως ανάγκη στην πράξη, καθώς η διαδικασία σύστασης εξυπηρετεί πλήρως κάθε ανάγκη με τη δυνατότητα που παρέχει για την σύσταση μέσω του σωματείου ή αστικής μη κερδοσκοπικής εταιρείας. Άλλωστε, απόδειξη αυτού είναι ότι στην αιτιολογική έκθεση του νόμου δεν υπάρχει καμία απολύτως αιτιολογία για την ανάγκη σύστασης μέσω κοινοπραξιών. Άρα, στην ουσία δε χρειάζεται και από την άλλη είναι και αντίθετη στο κοινοτικό δίκαιο, στον κανονισμό 1308.**

**Περαιτέρω, για το Εθνικό Συμβούλιο των Διεπαγγελματικών Οργανώσεων σαφώς όπως προανέφεραν και όλοι οι υπόλοιποι συνομιλητές από τις Διεπαγγελματικές Οργανώσεις, το συμβούλιο αυτό θα πρέπει να είναι αυτόνομο, ανεξάρτητο όπως και οι Διεπαγγελματικές Οργανώσεις θα πρέπει να είναι ανεξάρτητες και αυτόνομες, σε σχέση με την ηγεσία του εκάστοτε Υπουργείου, γιατί αλλιώς δεν έχουν και λόγο ύπαρξης.**

**Τρίτον, σχετικά με τις διατάξεις του νομοσχεδίου θα πρέπει να αναθεωρηθεί η διάταξη για την χρηματοδότηση, γιατί χωρίς σωστή νόμιμη σύμφωνη με το κοινοτικό δίκαιο διαδικασία χρηματοδότησης των Διεπαγγελματικών Οργανώσεων, στην ουσία μόνο θεσμούς κατασκευάζουμε, αλλά αυτοί οι θεσμοί, δε θα μπορούν να λειτουργούν και να βοηθούν τους παραγωγούς στην πράξη.**

Τέλος, το τελευταίο για την στήριξη των παραγωγών, συμφωνώ απόλυτα με τη θέση του κυρίου Ντούτσια, ότι θα πρέπει να ενισχυθεί ο ρόλος των αγροτικών συνεταιριστικών οργανώσεων σε όλα τα προϊόντα και να ενισχυθεί η δυνατότητα διακίνησης των αγροτικών **προϊόντων μέσω των συνεταιριστικών των οργανώσεων. Έχουμε παραδείγματα σε όλη την Ευρώπη, ιδίως στην Ισπανία, στην Πορτογαλία και στη Γαλλία όπου είναι δυνατοί συνεταιρισμοί, εκεί ευημερούν τα αγροτικά προϊόντα, ευημερούν οι παραγωγοί και κατά επέκταση ευημερεί ο σχετικός παραγωγικός κλάδος της οικονομίας. Επίσης, να ενισχυθεί η διασύνδεση και συνεργασία.**

**Σας ευχαριστώ πάρα πολύ.**

**ΧΡΗΣΤΟΣ ΜΠΟΚΩΡΟΣ (Πρόεδρος της Επιτροπής):** Τον λόγο έχει ο κ. Απόστολος Τουρολιάς, Πρόεδρος του ΔΣ της Ελληνικής Οργάνωσης Παραγωγών Υδατοκαλλιέργειας (ΕΛΟΠΥ).

**ΑΠΟΣΤΟΛΟΣ ΤΟΥΡΑΛΙΑΣ (Πρόεδρος του ΔΣ της Ελληνικής Οργάνωσης Παραγωγών Υδατοκαλλιέργειας):** Ευχαριστώ κύριε Πρόεδρε.

Καταρχήν, για μας, για την ιχθυοκαλλιέργεια είναι σημαντικό ότι με το συγκεκριμένο σχέδιο νόμου μας δίνεται η δυνατότητα να μπορούμε να δημιουργήσουμε μια Διεπαγγελματική Οργάνωση. Ήταν ένα κενό που υπήρχε, τόσο για την αλιεία αλλά και για την ιχθυοκαλλιέργεια. Άρα λοιπόν, έτσι δίνεται η δυνατότητα στον κλάδο να μπορεί να δημιουργήσει μια οργάνωση παραγωγών.

Η εμπειρία που έχουμε, ως Πρόεδρος της ΕΛΟΠΥ, είναι ότι εδώ και 8 χρόνια λειτουργούμε την Ελληνική Οργάνωση Παραγωγών Ιχθυοκαλλιέργειας, άρα λοιπόν είμαστε ήδη σε ομάδα παραγωγών. Έχουμε μια εμπειρία 8 χρόνων πάνω στη λειτουργία. Άρα, είμαστε πιο έτοιμοι και πιο ώριμοι να εκτιμήσουμε αν θα πρέπει στα πλαίσια της ενεργητικότητας να προχωρήσουμε σε μια οργάνωση παραγωγών, σε μια Διεπαγγελματική Οργάνωση. Ήδη, με την Οργάνωση Παραγωγών εκπροσωπείται περίπου το 75% του κλάδου, της παραγωγής της χώρας, της εθνικής παραγωγής και έχοντας μια πανσπερμία εταιρειών από μεγάλες εταιρείες, μικρομεσαίες, μικρές και οικογενειακές επιχειρήσεις.

Δύο παρατηρήσεις έχουμε, γιατί δεν έχουμε την εμπειρία να τοποθετούμε πάνω σε αυτό. Το πρώτο είναι ότι θεωρούμε ότι η συμμετοχή σε μια Διεπαγγελματική Οργάνωση θα πρέπει να διέπεται από κάποιους κανόνες, πέρα από τι προβλέπει το ειδικό σχέδιο νόμου. Άρα, εμείς θεωρούμε ότι θα πρέπει να υπάρχει ένας εσωτερικός κανονισμός, ο οποίος να διέπει τόσο τη λειτουργία αλλά και τα κριτήρια συμμετοχής κάποιων παραγωγών στην Διεπαγγελματική Οργάνωση. Δε θα είναι a priori ότι αν δημιουργηθεί μια Διεπαγγελματική Οργάνωση, θα πρέπει το σύνολο των παραγωγών να είναι αν δεν πληρούν κάποια κριτήρια.

Το δεύτερο που υπάρχει πρόβλημα στην ιχθυοκαλλιέργεια, είναι το εύρος της Διεπαγγελματικής Οργάνωσης. Μιλάμε για εταιρείες οι οποίες είναι σχεδόν πλήρως καθετοποιημένες δηλαδή, στον κλάδο το δικό μας παράγουμε γόνο στην Ελλάδα. Δεν υπάρχει παραγωγή γόνου από τρίτους, εκτός από παραγωγούς που παράγουν και ψάρια. Στη συνέχεια, έχουμε τη συσκευασία στην οποία επίσης κάθε μονάδα, η κάθε εταιρεία διαθέτει δικά της συσκευαστήρια. Έχουμε τη μεταποίηση, στην οποία περίπου το 80% της παραγωγής σε μεταποίηση, και εννοώ φιλέτα και canned προϊόντα. Ουσιαστικά, γίνεται μέσα από εγκαταστάσεις οι οποίες έχουν οι εταιρίες. Καταλήγουν βέβαια στην εμπορία στην οποία το προϊόν είναι 80% εξαγώγιμο, άρα οι εταιρείες διαθέτουν εμπορικά τμήματα. Θέλω να πω με

αυτό, ότι δε μας δίνεται η δυνατότητα να έχουμε ένα μεγαλύτερο εύρος στη Διεπαγγελματική και θεωρώ ότι ενδεχομένως θα έπρεπε να προβλέψουμε τουλάχιστον για τα υλικά συσκευασίας και για το κομμάτι της παραγωγής τροφών. Ενδεχομένως, θα έπρεπε να δούμε κατά πόσο μπορούν να συμμετέχουν σε μια Διεπαγγελματική της ιχθυοκαλλιέργειας γιατί θεωρούμε ότι παίζουν σημαντικό ρόλο στην παραγωγική και εφοδιαστική αλυσίδα, αλλά πολύ περισσότερο ότι έχουμε και τη δυνατότητα να διευρύνουμε περισσότερο μία Διεπαγγελματική εφόσον κρίνουμε ότι πρέπει να διευρυνθεί.

Εμείς, σαν Οργάνωση Παραγωγών, είμαστε θετικοί στο να δούμε τη δημιουργία Διεπαγγελματικής Οργάνωσης στην ιχθυοκαλλιέργεια κάτω από κάποιους κανόνες και σαφώς είναι πολύ σημαντικό ότι αυτό το σχέδιο νόμου μας δίνει αυτή τη δυνατότητα.

Σας ευχαριστώ πολύ για το χρόνο.

**ΧΡΗΣΤΟΣ ΜΠΟΚΩΡΟΣ (Πρόεδρος της Επιτροπής):** Σας ευχαριστούμε κι εμείς. Τον λόγο έχει ο κ. Ελευθέριος Φραγκιουδάκης, Μέλος και τεχνικός σύμβουλος της ΚΙνησης Πολιτών Σούρπης.

**ΕΛΕΥΘΕΡΙΟΣ ΦΡΑΓΚΙΟΥΔΑΚΗΣ (Μέλος και τεχνικός σύμβουλος της ΚΙνησης Πολιτών Σούρπης** (**ΚΙΠΟΣ)):** Ευχαριστώ κύριε Πρόεδρε.

**ΧΡΗΣΤΟΣ ΜΠΟΚΩΡΟΣ (Πρόεδρος της Επιτροπής):**  Έχω την εντύπωση ότι θέλετε να αναφερθείτε σε ένα συγκεκριμένο άρθρο;

**ΕΛΕΥΘΕΡΙΟΣ ΦΡΑΓΚΙΟΥΔΑΚΗΣ (Μέλος και τεχνικός σύμβουλος της ΚΙνησης Πολιτών Σούρπης):** Ναι, μόνο το 17.

**ΧΡΗΣΤΟΣ ΜΠΟΚΩΡΟΣ (Πρόεδρος της Επιτροπής):** Σας ακούμε λοιπόν.

**ΕΛΕΥΘΕΡΙΟΣ ΦΡΑΓΚΙΟΥΔΑΚΗΣ (Μέλος και τεχνικός σύμβουλος της ΚΙνησης Πολιτών Σούρπης):** Ανέκαθεν, από συστάσεως του Ελληνικού Κράτους, η εκχώρηση δικαιωμάτων από μέρους του δημοσίου γινόταν με διοικητικές πράξεις. Εδώ, τι γίνεται τώρα; Εδώ βλέπουμε ένα φαινόμενο, να διατυπώνει διατάξεις η Βουλή των Ελλήνων, ότι δεν προβάλλει δικαιώματα το δημόσιο.

Αυτό έρχεται σε σύγκρουση με συνθήκες, με πρωτόκολλα, που ισχύουν ακόμα και σήμερα. Δηλαδή, από το 1835 ισχύει η Σύμβαση με την Τουρκία, ότι όλα τα δικαιώματα της Τουρκίας ήρθαν στο ελληνικό κράτος. Ερχόμαστε εδώ εμείς και βάζουμε διατάξεις ακόμα και για εκτάσεις που είναι απαλλοτριωμένες και λέμε, ότι δεν ανήκουν στο δημόσιο, δεν προβάλλει δικαιώματα το δημόσιο. Αυτό επισημαίνει η ΚΙΠΟΣ, διότι κάνει αγώνες 15 χρόνια τώρα να προστατεύσει μια περιοχή 3.000 στρεμμάτων στη Σούρπη. Έχει κάνει αγώνες. Βρίσκονται στα δικαστήρια οι υποθέσεις αυτές εν αντιδικία με το δημόσιο. Προβάλλει και έχει βάλει στοιχεία μέσα στις δικογραφίες, για να αποδείξει ότι είναι εκτάσεις του δημοσίου και τις «τρώνε» ασύστολα τρίτοι και οι διατάξεις περνούν. Δεν ξέρω ποιοι είναι αυτοί οι οποίοι μεθοδεύουν αυτά τα πράγματα.

Η συγκεκριμένη διάταξη του άρθρου 17 αναφέρεται και σε εποικιστικές εκτάσεις και σε κοινόχρηστες και διαθέσιμες. Αυτές οι εκτάσεις, είναι απαλλοτριωμένες από το δημόσιο. Τις έχει πάρει το δημόσιο, τις έχει πληρώσει. Ο ελληνικός λαός τις έχει πληρώσει. Αναφέρει η διάταξη ότι δεν προβάλλει δικαιώματα, γιατί κάποιος πήγε και τις άρπαξε και επικαλείται και το δημόσιο συμφέρον; Αυτά θέλουμε να επισημάνουμε. Δείτε τα και θα σας παραδώσουμε και ένα υπόμνημα. Ευχαριστώ πολύ κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς ευχαριστούμε για τη συμμετοχή σας κ. Φραγκιουδάκη. Να παραδώσετε σας παρακαλώ το υπόμνημα στη γραμματεία της Επιτροπής μας.

Τον λόγο έχει ο κ. Δημήτριος Μόσχος, Αντιπρόεδρος του Συνδέσμου Ελληνικής Κτηνοτροφίας.

**ΔΗΜΗΤΡΙΟΣ ΜΟΣΧΟΣ (Αντιπρόεδρος του Συνδέσμου Ελληνικής Κτηνοτροφίας, ΣΕΚ):** Καλησπέρα σας. Βασικά σαν Σύνδεσμος περιμέναμε να έρθουμε σε μία συνάντηση, γιατί ακούσαμε πολλά τις προηγούμενες μέρες σε σχέση με το νομοσχέδιο το οποίο κατατέθηκε.

Βλέπουμε άλλη μια φορά ότι δεν υπάρχει ένα σχέδιο ανασυγκρότησης και της κτηνοτροφίας και της γεωργίας στην Ελλάδα δυστυχώς. Αυτό που θα πρέπει να έχετε υπόψη είναι ότι η επαρχία δυστυχώς ερημώνει και δε μένει τίποτα. Όσο θα συνεχίζονται τέτοιες καταστάσεις χωρίς να υπάρχει ένας σχεδιασμός στην Ελλάδα για την πρωτογενή παραγωγή, δυστυχώς θα υπάρξει η εγκατάλειψη της υπαίθρου που πέρα από το ότι είναι ένα εθνικό και πατριωτικό ζήτημα, νομίζω ότι μπαίνουν και πάρα πολλά ζητήματα που έχουν να κάνουν και με την αυτάρκεια της χώρας στην παραγωγή.

Όσον αφορά στις Διεπαγγελματικές με κάλυψε πλήρως ο κ. Αποστολόπουλος που συμμετέχουμε έτσι κι αλλιώς σαν ΣΕΚ στην Διεπαγγελματική «Φέτας», αλλά και στην Διεπαγγελματική «Κρέατος».

Ένα πράγμα ήθελα να πω όσον αφορά στο άρθρο 16. Έχω πολλά να πω αλλά δε νομίζω ότι αρκεί ο χρόνος. Νομίζω ότι το άρθρο 16 θα πρέπει να αποσυρθεί τελείως. Να φύγει τελείως γιατί δεν υπάρχει λογική για να μπούμε σε μία διαδικασία και να μιλάμε μόνο για επενδύσεις των 5 εκατομμυρίων ευρώ. Αυτό δεν μπορεί να γίνει από μικρές μονάδες ή από μικρούς παραγωγούς στην ύπαιθρο. Επομένως, πρέπει να φύγει όλο το άρθρο 16 με το οποίο δε συμφωνούμε καθόλου.

Όσον αφορά τα κόκκινα δάνεια έχουμε στείλει συγκεκριμένες προτάσεις το προηγούμενο διάστημα, που αναφέρουμε, ότι θα πρέπει να μπουν συνολικά όλα τα fund μέσα και όχι μόνο ένα συγκεκριμένο.

Δεύτερον, δεν υπάρχει προσθήκη άρθρου που να προστατεύει την πρώτη κατοικία, τις σταβλικές εγκαταστάσεις αλλά και την γεωργοκτηνοτροφική χρήση γης. Μπαίνουν ζητήματα βέβαια, που έχουν να κάνουν με τη διαχείριση όταν ένα fund έχει δικαίωμα να παίρνει ένα δάνειο με 10% και εμείς να έχουμε να πληρώσουμε το 100% του δανείου στο fund αυτό. Δεν ξέρω πώς μπορεί να ξεπεραστεί αυτό το πράγμα. Δε μας δίνεται η ίδια δυνατότητα να αγοράσουμε και εμείς αυτό το δάνειο στις ίδιες τιμές, στις οποίες το έχει πάρει το fund. Έχουμε στείλει έτσι κι αλλιώς, όσον αφορά στο κομμάτι και για τις Διεπαγγελματικές, τις προτάσεις μας το προηγούμενο διάστημα αλλά βλέπουμε ότι δε λήφθηκαν καθόλου υπόψη, καθώς και τις προτάσεις που έχουν να κάνουν με τα κόκκινα δάνεια.

Πιστεύω, ότι υπάρχει ένα ζήτημα όμως ανασυγκρότησης. Το πιο βασικό που ήθελα να θέσω στην Επιτροπή σας, -μιας που δεν είστε μόνο η Επιτροπή- αλλά είστε και βουλευτές, είναι ότι αυτό που θα πρέπει να δει το Κοινοβούλιο πραγματικά, είναι πως ο αγροτικός τομέας το επόμενο διάστημα οδεύει προς την καταστροφή. Ειδικά και με τη συμφωνία η οποία έρχεται από μεριάς της Mercosur, θα είναι ακόμα χειρότερα τα πράγματα.

Δεν μπορώ να καταλάβω γιατί το Υπουργείο, πολλές φορές, δεν ακούει τις προτάσεις τις δικές μας, τις οποίες βάζουμε, ώστε να επιλυθούν και θεσμικά, αλλά και τυπικά προβλήματα, για να μπορέσει να αναπτυχθεί ο κλάδος.

Θα πρέπει να υπάρξει ένα σχέδιο ανασυγκρότησης της αγροτικής παραγωγής σαν χώρα κι αυτό θα πρέπει να το δούμε άμεσα. Όταν δεν υπάρχει ένα σχέδιο ανασυγκρότησης, όταν θέλεις να φτιάξεις τον αγροτικό τομέα και κυρίως, την κτηνοτροφία, να δημιουργήσεις δηλαδή, μια ανάπτυξη, για να την καταστρέψεις χρειάζεται πολύ μικρός χρόνος ενώ, για να την φτιάξεις χρειάζονται χρόνια. Αυτό που θα σας πω και θα το δείτε, είναι ότι το επόμενο διάστημα θα ζήσουμε μια μεγάλη κρίση που έχει να κάνει με το μοσχαρίσιο κρέας στην Ελλάδα. Αυτό γιατί δυστυχώς, έχουμε επιλέξει λογικές που να μην ενισχύεται η παραγωγή και δυστυχώς, το επόμενο διάστημα, στο μοσχαρίσιο κρέας θα δείτε μια τεράστια αύξηση στις τιμές, λόγω της έλλειψης η οποία υπάρχει συνολικά, σε όλη την Ευρώπη.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Σας ευχαριστούμε και εμείς κύριε Μόσχο.

Τον λόγο έχει ο κ. Νικόλαος Παυλονάσιος, Πρόεδρος της Πανελλήνιας Ένωσης Νέων Αγροτών, ενώ θα παρακολουθεί τη συνεργασία μας και η κυρία Ματίνα Κανάκη, συνεργάτιδα της Πανελλήνιας Ένωσης Νέων Αγροτών.

**ΝΙΚΟΛΑΟΣ ΠΑΥΛΟΝΑΣΙΟΣ (Πρόεδρος της Πανελλήνιας Ένωσης Νέων Αγροτών) :** Καλημέρα. Ευχαριστούμε πάρα πολύ για την πρόσκληση, αλλά θα επιθυμούσαμε την πρόσκληση λίγο νωρίτερα, αλλά και το υλικό, για να μπορέσουμε να το μελετήσουμε και εμείς με την άνεσή μας.

Όσον αφορά στις Διεπαγγελματικές Οργανώσεις, ξέρουμε ότι η αναγκαιότητα των Διεπαγγελματικών Οργανώσεων είναι τεράστια και στη χώρα μας πρέπει να είναι πιο ουσιαστικός ο ρόλος τους. Μέχρι τώρα η πορεία μας έδειξε, πως δε λειτουργούν όπως θα έπρεπε να λειτουργούν και όπως πρέπει. Δε βλέπουμε τη δυναμικότητα που πρέπει να έχουν και μπορούν να έχουν δυναμικότητα οι Διεπαγγελματικές Οργανώσεις, γιατί είναι το δεξί χέρι των παραγωγών και όλης της αλυσίδας αυτής.

Επίσης, θα πρέπει να πλαισιωθούν οι Διεπαγγελματικές Οργανώσεις και από νέους αγρότες, κτηνοτρόφους κ.λπ., αλλά και από πανεπιστήμια. Γιατί η γνώση των πανεπιστημιακών πάνω σε πολλά θέματα όσον αφορά την παραγωγή της κάθε Διεπαγγελματικής Οργάνωσης και στον τομέα που είναι, θα είναι ωφέλιμη.

Τώρα, όσον αφορά στα διαχειριστικά σχέδια βόσκησης, αυτή η «γάγγραινα» που υπάρχει με αυτά τα διαχειριστικά σχέδια, πρέπει κάποια στιγμή να τελειώσει. Δεν μπορούμε να κοροϊδεύουμε συνέχεια την Ευρωπαϊκή Ένωση με τις τεχνικές λύσεις. Πρέπει γρήγορα να φτιάξουμε τα διαχειριστικά σχέδια, να ξεκαθαρίσει η κτηνοτροφία και η αναγκαιότητα των βοσκοτόπων είναι άμεση. Θέλουμε βοσκότοπους για τους κτηνοτρόφους και όχι βοσκότοπους για τον κάθε επιτήδειο που μπαίνει για να απορροφά τις επιδοτήσεις.

Τέλος, όσον αφορά στα κόκκινα δάνεια, όπως ακούω και μαθαίνουμε, τα κόκκινα δάνεια, τα παλιά δάνεια των αγροτών της παλιάς Αγροτικής Τράπεζας, όχι όλα, αλλά τα περισσότερα από αυτά, έχουν πληρωθεί δύο και τρεις φορές από τους ανθρώπους, λόγω των τόκων και των πανωτοκίων που υπήρχαν τότε, εκείνες τις εποχές και ήταν τεράστια.

Αυτά από εμάς. Ευχαριστώ θερμά.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Παυλονάσιο, σας ευχαριστώ θερμά.

Να δώσουμε τώρα τον λόγο στην αγαπημένη μου ΕΒΟΛ, την Ένωση Βόλου, στον κ. Στέφανο Διακομή, τον Πρόεδρο του Διοικητικού Συμβουλίου του Αγροτικού Συνεταιρισμού. Κύριε Πρόεδρε, έχουμε λάβει και το κοινό υπόμνημα για τα δάνεια και την αναδρομική ισχύ που θα πρέπει να έχουν στις πληγείσες περιοχές. Είναι κύριε Υπουργέ και κύριε Γενικέ, ένα υπόμνημα που συνυπογράφουν η ΕΒΟΛ, ο Αγροτικός Οινοποιητικός Συνεταιρισμός Νέας Αγχιάλου «Η Δήμητρα» και ο Αγροτικός Συνεταιρισμός Ζαγοράς Πηλίου – ZAGORIN, ότι αυτές οι διατάξεις της PQH που αναγκάστηκαν αυτοί οι συνεταιρισμοί, λόγω της κακοκαιρίας Daniel, της κακοκαιρίας Elias και των πυρκαγιών στο Βόλο, προκειμένου να εισπράξουν την ασφάλεια, γιατί ήταν ασφαλισμένες περιουσίες, έπρεπε να ρυθμίσουν τα δάνειά τους αναγκαστικά με την PQH και για λίγους μήνες κινδυνεύουν να χάσουν τα όποια ωφελήματα θα προκύψουν από το νόμο.

Αυτό, νομίζω, ότι η ηγεσία του Υπουργείου Αγροτικής Ανάπτυξης πρέπει να το δει άμεσα στο πλαίσιο του νομοσχεδίου. Κύριε Υφυπουργέ, ελπίζω ότι ακούσατε το αίτημα κι εσείς κ. Γενικέ. Σας ευχαριστώ. Ελάτε, κύριε Διακομή, έχετε το λόγο.

**ΣΤΕΦΑΝΟΣ ΔΙΑΚΟΜΗΣ (Πρόεδρος ΔΣ του Αγροτικού Συνεταιρισμού Βόλου):** Καταρχήν, να σας ευχαριστήσω για την πρόσκληση.

Να πω, καταρχάς, ότι όσα ανέφεραν οι εκπρόσωποι της ΕΘΕΑΣ, ο κ. Γιαννακάκης και ο κ. Κορασίδης, συμφωνούμε. Να κάνω όμως κι εγώ κάποιες επισημάνσεις σχετικά με το σχέδιο νόμου. Θεωρώ ότι σχετικά με τα δάνεια των αγροτών, των κτηνοτρόφων και των συνεταιρισμών, τα οποία δεν ανήκουν στην PQH, δε δίνονται λύσεις. Θεωρούμε ότι η ρύθμιση θα πρέπει να είναι συνολική και να ενσωματώνει όλα τα δάνεια ανεξάρτητα σε ποια funds ανήκουν. Εάν εφαρμοστεί αυτή η ρύθμιση, θα δημιουργήσει σημαντικά προβλήματα, θα επιφέρει ανισότητες και αδικίες και στους παραγωγούς και στους συνεταιρισμούς και θα διαμορφωθεί μία κατάσταση δύο ταχυτήτων.

Η άποψή μας είναι ότι θα πρέπει τις συγκεκριμένες αυτές διατάξεις να τις επανεξετάσετε. Επιπλέον, θα πρέπει να δοθεί η δυνατότητα αγοράς των «κόκκινων» δανείων από παραγωγούς και συνεταιρισμούς σε κάποια λογική τιμή που δε θα ξεπερνά το 1/4 της αξίας των δανείων που αγοράστηκαν από τα funds. Αυτό που είπατε κι εσείς προηγουμένως, να προβλεφθεί η αναδρομική υπαγωγή στο νόμο των Αγροτικών Συνεταιρισμών, η οποία ρύθμιση αναγκαστικά ή όχι τα δάνεια προς την PQH ή την Intrum από 01/01/2024.

Επίσης, τίθεται και ένα ζήτημα με τις εκποιήσεις των ακινήτων. Η εκποίηση με πρώτη προσφορά στα 7/10 της λογιστικής αξίας, ενδεχομένως θα δημιουργήσει απώλεια του ακινήτου από συνεταιρισμούς και παραγωγούς, χωρίς παράλληλη αξιόλογη μείωση της οφειλής, καθόσον υπάρχουν οι αποσβέσεις επί των κτιρίων. Όσον αφορά στο συντελεστή της απόσβεσης, είναι 4% το χρόνο και με την παρέλευση της εικοσιπενταετίας η αξία του ακινήτου είναι μηδενική. Άρα, θα πρέπει να δοθεί κάποια άποψη πάνω στο θέμα αυτό, για να μην υπαχθούν όλα αυτά τα ακίνητα σε μηδενική αξία. Ακόμη, θα πρέπει να εξαντληθεί από την πολιτεία η δυνατότητα ρύθμισης στους δανειολήπτες αγρότες και κτηνοτρόφους στα εγγυημένα δάνεια από το Ελληνικό Δημόσιο.

Τελειώνοντας, να πω ότι οι περιοχές μας εδώ, της Θεσσαλίας, το είπε και ο κ. Πρόεδρος, βίωσαν και βιώνουν πολλαπλές κρίσεις, κυρίως τα τελευταία χρόνια, με τις πανδημίες, με τις πυρκαγιές και θα πρέπει να στηριχθούν. Σήμερα, περισσότερο από ποτέ άλλοτε, θα πρέπει να στηριχθεί ο πρωτογενής τομέας με μια σειρά μέτρων που θα αποσκοπούν στην ανάκαμψή του.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς σας ευχαριστούμε, κύριε Πρόεδρε, και για την τήρηση του χρόνου. Νομίζω, καταγράφηκαν τα αιτήματα από την ηγεσία του Υπουργείου Αγροτικής Ανάπτυξης.

Να επιστρέψουμε τώρα και να κάνουμε μια προσπάθεια, μιας και ολοκληρώνουμε σιγά σιγά την τοποθέτηση των εκπροσώπων φορέων, με τον κ. Ιωάννη Φασουλά, τον Πρόεδρο του Δ.Σ. της Εθνικής Διεπαγγελματικής Οργάνωσης Κρέατος και Τομέα Κτηνοτροφίας. Κύριε Φασουλά, νομίζω τώρα είστε στη γραμμή και μας ακούτε καθαρά. Έχετε το λόγο λοιπόν.

**ΙΩΑΝΝΗΣ ΦΑΣΟΥΛΑΣ (Πρόεδρος του ΔΣ της Εθνικής Διεπαγγελματικής Οργάνωσης του Κρέατος και του Τομέα της Κτηνοτροφίας (ΕΔΟΤΟΚΚ)):** Εγώ σας άκουγα και πριν, σας έβλεπα, αλλά δυστυχώς είχαμε ένα πρόβλημα με τη σύνδεση. Σας ευχαριστώ πολύ, κύριε Πρόεδρε για την πρόσκληση.

Αξιότιμε, κύριε Υπουργέ, κύριοι βουλευτές, αξιότιμοι παρευρισκόμενοι στη σημερινή συνεδρίαση, χαιρετίζω την προσπάθεια αυτή που γίνεται για να μας καταλάβει επιτέλους η πολιτεία. Είμαι ο Πρόεδρος της Εθνικής Διεπαγγελματικής Τομέα του Κρέατος και της Κτηνοτροφίας στους τομείς του αιγοπρόβειου και του βόειου κρέατος, εκπροσωπώντας το 40% τουλάχιστον και πλέον της πρωτογενούς παραγωγής της χώρας, το 90% της μεταποίησης, η οποία περιλαμβάνει σφαγεία και βιομηχανία επεξεργασίας κρέατος και το 90% της εμπορίας κρέατος.

Για να μην σπαταλώ τον χρόνο σας, θα αναφερθώ κατευθείαν στις προτεινόμενες διατάξεις με τις οποίες διαφωνούμε. Πρώτον, την προτεινόμενη στο νομοσχέδιο διάταξη για ένταξη της νομικής μορφής της κοινοπραξίας πάσχει αφού παρέχει δυνατότητα οι Διεπαγγελματικές να έχουν και κερδοσκοπικό σκοπό, ιδιότητα που απαγορεύεται από τον Ευρωπαϊκό Κανονισμό 1308/2013, το άρθρο 157. Η προτεινόμενη στο νομοσχέδιο σύσταση Εθνικού Συμβουλίου Διεπαγγελματικών υπό την καθοδήγηση του Υπουργείου, είναι σε αντίθεση με τις αρχές που διέπουν την αυτονομία των Διεπαγγελματικών. Ενώ, δεν προβλέπεται καθόλου από την ευρωπαϊκή νομοθεσία δυνατότητα τέτοιας κρατικής παρέμβασης αλλά ούτε θέσπισης ενός συνολικού Διοικητικού Οργάνου με αρμοδιότητες γνωμοδοτικές ή συντονιστικές για τον ρόλο των Διεπαγγελματικών.

Επίσης, διαφωνούμε με την προτεινόμενη στο νομοσχέδιο κατάργηση της παραγράφου 3 του άρθρου 57 του νόμου 4647/2019 περί ενίσχυσης του έργου των Διεπαγγελματικών ειδικά, από τον Κρατικό Προϋπολογισμό που μέχρι τώρα δεν έχει ενεργοποιηθεί. Ζητάμε επιτακτικά την ανάκληση. Επιπλέον, ζητούμε επιτακτικά την ανάκληση του 1780/16341 Απόφαση του Υπουργού Αγροτικής Ανάπτυξης σχετικά με τις Διεπαγγελματικές σε περιφερειακό επίπεδο διότι, δημιουργούν αθέμιτο ανταγωνισμό προς τις Εθνικές Διεπαγγελματικές Οργανώσεις, οι οποίες είναι θεσμικά όργανα αναγνωρισμένα, με πολύ κόπο όπως είπε ένας προλαλήσας πριν, βάσει του Ευρωπαϊκού Κανονισμού. Στην περίπτωση μη ανάκλησης της Υπουργικής Απόφασης, ζητάμε να γίνει τροποποίηση αυτής, η οποία θα ορίζει ρητά την υποχρέωση των περιφερειακών να είναι μέλη της Εθνικής Διεπαγγελματικής του εκάστοτε προϊόντος. Εδώ βέβαια, να τονίσω ότι η δημιουργία Περιφερειακών Διεπαγγελματικών είναι σε αντίθεση με τον Ευρωπαϊκό Κανονισμό. Τέλος, το θέμα της επιβολής εισφοράς σε μη μέλη μας βρίσκει σύμφωνους υπό προϋποθέσεις όμως να έχει προβλεφθεί ξεκάθαρα και να έχει τεκμηριωθεί νομικά σε συνεργασία με το Υπουργείο Οικονομικών και την Ανεξάρτητη Αρχή Δημοσίων Εσόδων και να μην αφήνει κενά νόμου.

Κλείνοντας κύριε Πρόεδρε, θέλω να τονίσω ότι οι Διεπαγγελματικές Οργανώσεις είναι όργανα θεσμικά που έχουν θεσπιστεί από την Ευρωπαϊκή Επιτροπή και η ορθή λειτουργία τους διέπεται από Ευρωπαϊκό Κανονισμό. Με αυτόν τον Ευρωπαϊκό Κανονισμό, ζητούμε να αντιμετωπίζονται και από την πολιτεία μας, από το κράτος μας. Αξιότιμε κύριε Πρόεδρε, κύριε Υπουργέ, βουλευτές δε σας ζητούμε ούτε να συγκυβερνήσουμε, ούτε τίποτα. Σας προσφέρουμε τεχνογνωσία και εμπειρία για την διαχείριση σοβαρών προβλημάτων που αφορούν τον πρωτογενή τομέα και την επισιτιστική ασφάλεια της χώρας μας. Πρέπει να καταλάβουμε όλοι ότι ο παραγωγός είναι αυτός που παράγει τον πλούτο και ο καταναλωτής τον καταναλώνει, γιατί στη συνέχεια κοιτάζουμε πώς να ρίξουμε το κόστος μόνο στον καταναλωτή. Για να μειωθεί το κόστος που βαραίνει τον καταναλωτή, πρωτίστως, πρέπει να μειώσουμε το κόστος που βαραίνει τον παραγωγό. Μια χώρα που εισάγει το 80% με 90% της τροφής της, κινδυνεύει να μείνει χωρίς τροφή. Για να είναι «ένα δάσος καλό πρέπει να είναι τα δέντρα καλά» λέμε στα Ανώγεια στο χωριό μου. Ευρωπαϊκές χώρες ενθαρρύνουν και ενισχύουν εδώ και δεκαετίες τον θεσμό των Διεπαγγελματικών, όπως η Ισπανία, η Γαλλία, η Πορτογαλία, η Γερμανία, η Ολλανδία, η Ρουμανία και άλλες πολλές χώρες.

Τελειώνοντας, λυπάμαι που το λέω αλλά μόνο στην Ελλάδα οι Διεπαγγελματικές Οργανώσεις, όχι μόνο δεν αναγνωρίζονται ως θεσμικά όργανα, αλλά επι σειρά ετών απαξιώνονται και το αρμόδιο Υπουργείο συστηματικά αγνοεί και τη χρησιμότητας τους και την τεχνογνωσία τους.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Και εμείς ευχαριστούμε, κύριε Φασουλά. Σας δώσαμε το διπλάσιο χρόνο για να συμφωνήσουν και κάποιοι συνάδελφοι μαζί μας ότι πρέπει να υπάρχει ένας κανονισμός για το χρόνο και να θυμίσω ότι στο Ευρωπαϊκό Κοινοβούλιο βουλευτές και φορείς μιλάνε ένα λεπτό.

Θα κλείσουμε με τον κύριο Σωτήριο Κόλλια ο οποίος υπομονετικά εδώ, και εκπροσωπώντας το Διοικητικό Συμβούλιο του Αγροτικού Συνεταιρισμού Αρχαίας Κορίνθου, παρακολούθησε όλη τη συνεδρίαση. Ελάτε, κύριε Κόλλια. Έχετε τον λόγο.

**ΣΩΤΗΡΙΟΣ ΚΟΛΛΙΑΣ (Πρόεδρος του ΔΣ του Αγροτικού Συνεταιρισμού Αρχαίας Κορίνθου):** Κύριε Πρόεδρε, κύριε Υπουργέ, κυρίες και κύριοι, ευχαριστώ πάρα πολύ για την πρόσκληση. Είναι τιμή για τους αγρότες να βρισκόμαστε εδώ σήμερα, όχι μόνο να προσπαθήσουμε να σας περιγράψουμε μέσα σε τρία λεπτά ποια είναι η κατάσταση η οποία επικρατεί στον αγροτικό κόσμο και ειδικά σε όσους έχουν προβλήματα με οφειλές τις οποίες δεν μπορούν να εξυπηρετήσουν, αυτό που όλοι ονομάζουν κόκκινα δάνεια.

Θα πρέπει να σας τονίσω ότι οι αγρότες, γιατί ορισμένοι και από τις προσωπικές μας επαφές όταν ξεκινάμε το θέμα των κόκκινων δανείων, μας αντικρίζουν σαν τους ανθρώπους, για να μην πω απατεώνες, τους μπαταχτσήδες οι οποίοι πήραν τα λεφτά των πιστωτικών ιδρυμάτων και δε θέλουν να πληρώσουν. Η πραγματικότητα όμως δεν είναι αυτή. Η πραγματικότητα είναι ότι οι αγρότες πήραν κάποια χρήματα, αλλά δυστυχώς όμως, επειδή είναι το επάγγελμα τέτοιο και δεν εξαρτώνται μόνο από τις δικές τους δεξιοτεχνίες ή τις δικές τους επιτυχίες όσον αφορά την παραγωγή την οποία θα φέρουν εις πέρας, εξαρτώνται και από τον Θεό. Πολλές φορές, λοιπόν, λόγω του ότι υπάρχουν πολλά προβλήματα στην παραγωγή οι αγρότες δεν καταφέρνουν να πληρώσουν.

Τι συμβαίνει, λοιπόν, όταν δεν καταφέρνουν να πληρώσουν; Οι τράπεζες, τα πιστωτικά ιδρύματα, αρχίζουν να χρεώνουν τόκους οι οποίοι κάποια στιγμή ξεπερνούν κάθε όριο. Θα αναφέρω το παράδειγμα του Συνεταιρισμού, γιατί δεν έχω και πάρα πολύ χρόνο. Ο Συνεταιρισμός μας δανείστηκε δύο φορές από την πρώην Αγροτική Τράπεζα. Η πρώτη φορά το 1971 και η δεύτερη φορά το 1987. Σήμερα, είμαι εδώ για να σας πω, ότι το δάνειο του 1971, το οποίο ήταν 1.600.000 δραχμές, δηλαδή 4.696 ευρώ, ακόμα μας το ζητάνε πίσω χωρίς να μπορούμε να ξεφύγουμε από αυτά τα δεσμά. Το 2010 η Αγροτική Τράπεζα, λίγο πριν περάσει στα χέρια της Πειραιώς, κατάφερε να βγάλει διαταγή κατά του Συνεταιρισμού.

Γιατί το κατάφερε; Γιατί δεν υπάρχει νομοθετική πρόβλεψη που να λέει ότι για να εκδώσεις διαταγή πληρωμής θα πρέπει τουλάχιστον να εξετάσεις ό,τι ισχύει στην ελληνική νομοθεσία.

Ήταν νόμος της κυβέρνησης της Νέας Δημοκρατίας του 2004, το άρθρο 39, το οποίο τι προέβλεπε; Προέβλεπε ότι δεν μπορεί η ανώτατη απαίτηση να ξεπεράσει το διπλάσιο του ληφθέντος κεφαλαίου. Το ληφθέν κεφάλαιο, λοιπόν, του Αγροτικού Συνεταιρισμού μας είναι κάτι λιγότερο από 69.000 ευρώ. Η διαταγή πληρωμής την οποία έχουμε συρθεί και ακόμα είμαστε στα δικαστήρια, του χρόνου, το 2026, είναι ένα ακόμα δικαστήριο γι’ αυτή την υπόθεση την οποία έχουμε κερδίσει την αίτηση αναστολής.

Στον φάκελο της PQH αυτό που με τον νόμο σήμερα της δίνει το δικαίωμα να το δώσει σε διαχειριστή πιστώσεων είναι 1.600.000 ευρώ. Είναι δυνατόν να υπάρχει διαχειριστής πίστωσης που να καλέσει τον εν λόγω συνεταιρισμό, εμάς, και να μπορέσουμε να διαχειριστούμε τέτοια ποσά, από 69.000, 1.600.000; Γιατί αυτό θα παραχωρήσει η PQH. Αυτό, λοιπόν, δεν μπορεί να ισχύσει, ούτε και μπορεί να υπονοηθεί, γιατί δεν είναι σαφές με τον νόμο. Απλά θα περιπλέξει ακόμα περισσότερο τα πράγματα.

Έχουμε προτείνει στη διαβούλευση συγκεκριμένη πρόταση, συγκεκριμένο άρθρο να συμπληρωθεί το νομοσχέδιο. Το καταθέτουμε και σήμερα με υπόμνημα, εδώ. Όπως επίσης, πρέπει να πούμε ότι αυτός που μπορεί να διαχειριστεί καλύτερα το ιδιωτικό χρέος, και πόσο μάλλον των αγροτών που είναι τόσο ευάλωτοι, είναι η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους. Στα συρτάρια της υπάρχει πρόγραμμα το οποίο πρέπει να επικαιροποιηθεί και να ξεκινήσει άμεσα η εφαρμογή του. Κύριε Πρόεδρε, ευχαριστώ πολύ. Είχα να πω κι άλλα, αλλά δε θέλω να κουράσω περισσότερο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κι εμείς, αγαπητέ Πρόεδρε, σας ευχαριστούμε. Επειδή είμαι από αυτούς που φωνάζω για ρυθμίσεις και δέχομαι και βολές διαχρονικά, θα μπορούσα στα περισσότερα ή λιγότερα να συμφωνήσω με αυτά που λέτε κι εσείς και άλλοι Συνεταιρισμοί, αλλά μη μου ζητάτε να συμφωνήσω ότι το 1.600.000 δραχμές το 1971 είναι ίδιο με το 4.300 ευρώ του σήμερα. Αυτό δε θα μπορέσουμε να συμφωνήσουμε.

**ΣΩΤΗΡΙΟΣ ΚΟΛΛΙΑΣ (Προέδρος του ΔΣ του Αγροτικού Συνεταιρισμού Αρχαίας Κορίνθου):** Πιστεύω κανείς δε συμφωνεί, όμως αυτή είναι η πραγματικότητα.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ωστόσο τα αιτήματα για επανεκκίνηση και για ρυθμίσεις αφορούν ολόκληρη την κοινωνία και πρωτίστως αφορούν τον πρωτογενή τομέα, γιατί χωρίς αυτόν δεν μπορούμε να ζήσουμε.

Ευχαριστώ θερμά όλους τους εκπροσώπους φορέων και τώρα θα κάνουν ορισμένα σχόλια τώρα οι συνάδελφοι, οι Εισηγητές και οι Ειδικοί Αγορητές ή ερωτήματα. Έχουν αποχωρήσει ορισμένοι εκπρόσωποι φορέων, να ξέρετε ότι, όσοι παρακολουθούν, μπορείτε να στείλετε και εγγράφως και αναλυτικά τις απαντήσεις στα ερωτήματα των συναδέλφων. Θα δώσω από τρία λεπτά με τη σχετική ανοχή στους Εισηγητές και στους Ειδικούς Αγορητές.

Τον λόγο έχει ο κ. Παπάς, τον Εισηγητή της Πλειοψηφίας, από τη Νέα Δημοκρατία.

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής της Πλειοψηφίας):**

Σας ευχαριστώ, κύριε Πρόεδρε.

Καλησπέρα και από μένα σε όλους τους φορείς. Θα ήθελα να ξεκινήσω, ακούγοντας τις προτάσεις των φορέων, ως προς την Τράπεζα της Ελλάδος θέλω να πω ότι ξέρετε αυτή η αγωνία που υπάρχει γενικότερα για 21.000 και πλέον αγρότες και κάπου 700 συνεταιρισμούς είναι πολύ μεγάλη. Θεωρώ, ότι έχουμε ένα μοναδικό ιστορικό που δεν υπήρχε ιστορικό προηγούμενο μέχρι αυτά τα χρόνια, αλλά όλο το βάρος θα πέσει πάνω στην Επιτροπή Ειδικών Εκκαθαρίσεων, γιατί αυτή η συγκεκριμένη Επιτροπή Ειδικών Εκκαθαρίσεων της Τράπεζας της Ελλάδος είναι ουσιαστικά που θα εγκρίνει και θα ενδυναμώσει και θα οδηγήσει ουσιαστικά τους ειδικούς εκκαθαριστές, έτσι ώστε να γίνουν συμφωνίες που θα είναι δίκαιες για την επόμενη μέρα. Θα ήθελα, αν υπάρχει αυτή η πραγματική διάθεση από την Τράπεζα της Ελλάδος, γιατί όντως είναι ένα πολύ μεγάλο εγχείρημα χωρίς την πραγματική, τη δική τους συμβολή νομίζω δε θα έχουμε κανένα αποτέλεσμα.

Μετέπειτα, όσον αφορά στις Διεπαγγελματικές θα ήθελα μιας που εδώ είναι της Αμπέλου-Οίνου, για να μην ασχοληθούμε με τους ανθρώπους που δε βρίσκονται κοντά μας. Θα ήθελα να ρωτήσω καταρχήν, όσον αφορά στο Εθνικό Συμβούλιο Διεπαγγελματικής Οργάνωσης, είδατε ότι η σύνθεση του συγκεκριμένου συμβουλίου έχει να κάνει και απαρτίζεται από έναν εκπρόσωπο από τις Διεπαγγελματικές Οργανώσεις, ο εκπρόσωπος του Υπουργείου Αγροτικής Ανάπτυξης συμμετέχει μόνο, έχει τον λόγο δεν έχει κανένα δικαίωμα ψήφου, άρα ουσιαστικά είναι ένα δικό σας όργανο και συν τοις άλλοις ακόμα και το Προεδρείο έχει να κάνει πάλι με εσάς. Θεωρώ ότι είναι ένα επιπλέον κίνητρο, ένα επιπλέον εργαλείο για να μπορείτε να διεκδικήσετε και κυρίως να δημιουργήσουμε αυτό που είπατε εθνική στρατηγική. Γιατί ναι στις Διεπαγγελματικές, τις πιστεύουμε, τις πιστεύει η κοινότητα, έχει να κάνει για την προστασία ενός προϊόντος αλλά, η εθνική στρατηγική πολιτική έχει να κάνει για το σύνολο της αγροτικής οικονομίας. Θα ήθελα να σας ρωτήσω, αν έχετε τη δυνατότητα και αν έχετε πραγματικά έσοδα μέσα από εισφορές των μελών σας, καθώς επίσης, αν συμμετέχετε και έχετε πάρει χρηματοδοτικά προγράμματα είτε είναι κοινοτικά, είτε είναι εθνικά. Τέλος, αν θεωρείτε ή το θεωρείτε κακό, να υπάρχει μια διαφάνεια ως προς τη διαχείριση αυτών των προγραμμάτων.

Σας ευχαριστώ πολύ.

**ΜΑΡΙΑ-ΕΛΕΝΗ(ΜΑΡΙΛΕΝΑ)ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):** Εμείς ευχαριστούμε, κύριε συνάδελφε.

Οι φορείς να κρατούν σημειώσεις, ώστε να απαντήσουν συνολικά στους συναδέλφους Βουλευτές και βεβαίως οι Βουλευτές, όπως το είπαμε και στην πρώτη συνεδρίαση να θέτουν κατευθείαν ερώτηση και που απευθύνεται.

Τον λόγο έχει ο κ. Χνάρης, ο Εισηγητής της Μειοψηφίας.

**ΕΜΜΑΝΟΥΗΛ ΧΝΑΡΗΣ(Εισηγητής της Μειοψηφίας):** Κυρία Πρόεδρε, ευχαριστώ.

Θα ήθελα να θέσω δύο ερωτήσεις στους εκπροσώπους της Τράπεζας της Ελλάδος. Επειδή σχολίασε το συγκεκριμένο σχέδιο νόμου θετικά και επειδή εγώ δε βλέπω να υπάρχουν συγκεκριμένες κατευθυντήριες γραμμές, δηλαδή δικλείδες ασφαλείας, ήθελα να ρωτήσω αυτές οι διατάξεις προβλέπουν σε ποιο ύψος του αρχικού κεφαλαίου θα μπορεί ο οφειλέτης αγρότης ή συνεταιρισμός να αγοράσει το δάνειο και αν αυτές οι συγκεκριμένες διατάξεις προβλέπουν συγκεκριμένο αριθμό δόσεων μικρότερο ή μεγαλύτερο ή και χρονοδιάγραμμα, σε πιο βάθος χρόνου θα μπορεί να αποπληρωθεί αυτό το δάνειο;

Είναι σημαντικό να δώσουμε τη δυνατότητα στους αγρότες και στους συνεταιρισμούς να ξαναπάρουν την περιουσία τους και να μπορούν να την πληρώσουν, δηλαδή να μπορούν να συνεχίζουν την παραγωγική διαδικασία. Υπάρχει το θέμα ότι αφορά μόνο 21.000 ανθρώπους,. Δεν είναι λίγοι και 100 να επωφεληθούν είναι σημαντικό. Αλλά από κει και πέρα, πρέπει να είναι μια πραγματική ρύθμιση, να δίνει τη δυνατότητα, δηλαδή να υπάρχει μια δικλείδα ασφαλείας και να μην κάνει κουμάντο απλά, να επιβάλλει την άποψή του αυτός που θα αγοράσει τα δάνεια.

Το δεύτερο και το τελευταίο είναι με τις Διεπαγγελματικές.

Εδώ, κύριε Υπουργέ, απευθύνομαι σε εσάς. Βλέπω ότι φέρατε ένα σχέδιο νόμου για τις Διεπαγγελματικές, για τις οποίες η δική σας πρόθεση, από ό,τι λέτε, είναι «να ενισχυθούν». Εδώ, δεν είδα κανέναν εκπρόσωπο από τις Διεπαγγελματικές, να συμφωνεί με αυτό. Δηλαδή, πώς θα βοηθήσετε κάποιους ανθρώπους, οι οποίοι δε συμφωνούν;

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε κι εμείς, κ. Χνάρη.

Συνεχίζουμε με τον Ειδικό Αγορητή της Κοινοβουλευτικής Ομάδας «ΣΥΡΙΖΑ», τον κ. Βασίλη Κόκκαλη.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):**

Ευχαριστώ, κυρία Πρόεδρε.

Κυρίες και κύριοι συνάδελφοι, έχω τρεις ερωτήσεις. Στη χθεσινή συνεδρίαση είχα αναφερθεί ότι από το 1999 έως και σήμερα, δεν έχει υπογραφεί καμία Διεπαγγελματική συμφωνία. Ο σκοπός μιας Διεπαγγελματικής Οργάνωσης, είναι η σύναψη Διεπαγγελματικών συμφωνιών. Αυτός είναι ο σκοπός, όπως συμβαίνει στο εξωτερικό. Μάλιστα, επικαλέστηκα ενδεικτικά και μια συμφωνία της Γαλλικής Διεπαγγελματικής Οργάνωσης Κρέατος Βοδινού.

Θέλω να ρωτήσω - επειδή ανέφερε για την έλλειψη στρατηγικού σχεδιασμού - την Διεπαγγελματική Οργάνωση Οίνου ή οποιονδήποτε άλλον εκπρόσωπο άλλης Διεπαγγελματικής, εάν τα τελευταία χρόνια έχει γίνει κάποια σοβαρή προσπάθεια από το Υπουργείο - τα «οποιαδήποτε χρόνια», για να μην παρεξηγούμαστε - για να επιτευχθεί, επιτέλους, ο στόχος μιας Διεπαγγελματικής, που είναι η ύπαρξη Διεπαγγελματικής συμφωνίας. Αυτός είναι ο σκοπός και ο στόχος μιας Διεπαγγελματικής. Εάν έχει γίνει μια διαβούλευση, μια κουβέντα στρατηγική, για το πώς μπορούν να στηριχτούν οι Διεπαγγελματικές Οργανώσεις, για το σκοπό για τον οποίο έχουν συσταθεί.

Δεύτερο και τρίτο θέμα: Αγροτικά Δάνεια. Ανέφερε ο κ. Κόλλιας για το 2018. Πράγματι, η Γραμματεία Διαχείρισης Ιδιωτικού Χρέους είχε εκδώσει ένα πρόγραμμα, στο οποίο συμπεριλαμβάνεται και η PQH με 3 σημεία, ένα εκ των οποίων ήταν η υποχρέωση της PQH να επανεξετάζει τα πανωτόκια, το νόμο 3259/2004.

Ερώτηση: Εάν υποτεθεί ότι ο νομοθέτης σε αυτό το νομοσχέδιο θα βάλει αυτή την υποχρέωση, εσείς, πώς κρίνετε αυτή την πιθανή υποχρέωση, εάν τεθεί στο νομοσχέδιο;

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Την PQH ρωτάτε ή τον κ. Κόλλια;

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Την PQH, τον κ. Ρασιά.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Μάλιστα.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Προς τον κ. Γιαννακάκη: Η κοινοπραξία είναι νομικό θέμα, συνεπώς, σε οποιαδήποτε κρίση. Θέλω να μου πείτε – όχι, όμως, κρίση προσωπική. Είπατε «αίσιο τέλος με τα “κόκκινα δάνεια”». Από τη διατύπωση του νόμου που έχουμε μπροστά μας – είναι 3 άρθρα - πως προκύπτει ότι θα υπάρξει αίσιο τέλος; Επαναλαμβάνω, από τη διατύπωση του νόμου.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε και εμείς, κύριε συνάδελφε.

Μέσω Webex έχει το λόγο ο κ. Βασίλης Μεταξάς, Ειδικός Αγορητής της Κοινοβουλευτικής Ομάδας «ΚΟΜΟΥΝΙΣΤΙΚΟ ΚΟΜΜΑ ΕΛΛΑΔΟΣ».

Παρακαλώ, κύριε Μεταξά.

**ΒΑΣΙΛΕΙΟΣ ΚΩΝΣΤΑΝΤΙΝΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κυρία Πρόεδρε.

Δεν έχω κάποια ερώτηση. Έχουμε καλυφθεί από τη συζήτηση.

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Σας ευχαριστώ και εγώ, κύριε συνάδελφε.

Ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ», ο κ. Μπούμπας έχει το λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κυρία Πρόεδρε.

Καλά, κοιτάξτε, αυτό που ακούσαμε από τις Διεπαγγελματικές είναι μια ζοφερή πραγματικότητα.

Καταρχάς, οι Διεπαγγελματικές τελικά, έχουν κερδοσκοπικό χαρακτήρα ή δεν έχουν; Το Ενωσιακό Δίκαιο άλλα λέει κι εμείς αλλού τη βάζουμε. Δε γίνεται «άλλα μέτρα και άλλα σταθμά», κύριε Υπουργέ. Ας αποφασίσουμε τι Διεπαγγελματικές θέλουμε. Είναι Νομικά Πρόσωπα Ιδιωτικού Δικαίου κερδοσκοπικού ή μη κερδοσκοπικού χαρακτήρα;

Ξέρετε, ξεκινάμε στραβά μία ακόμη φορά. Το έχω ξαναπεί. Ο παραγωγός δεν είναι επιχειρηματίας, καταλάβετέ το. Ο παραγωγός είναι παραγωγός, το λέει και η λέξη. Ο αγρότης είναι στο χωράφι, ο κτηνοτρόφος, ο αλιέας, για να παράξει. Αν εμείς μέχρι τώρα καταστρέψαμε τους συνεταιρισμούς, αυτή είναι η μεγάλη μας αμαρτία. Εκεί φταίει το όλο σύστημα. Δεν ενισχύθηκαν οι συνεταιρισμοί.

Εγώ θα περίμενα, κ. Σταμενίτη, να φέρετε ένα νομοθετικό πλαίσιο. Το έχω πει και θα το ξαναλέω ότι τον υπηρέτησα τον συνεταιρισμό αρκετά χρόνια, γνωρίζω εκεί και τις αμαρτίες και τις ατασθαλίες των συνεταιρισμών, αλλά και τις αδικίες. Ακούσατε τι είπε εκπρόσωπος του συνεταιρισμού, «ληστρικά πανωτόκια από τις τράπεζες- ληστρικά». Δεν είπα ότι οι ενώσεις δεν ευθύνονται, αλλά αν θέλετε να κάνετε Διεπαγγελματικές, ας μας το πουν οι εκπρόσωποι των Διεπαγγελματικών. Πρώτα, πρέπει να ενισχύσουμε τον πρώτο πυλώνα το συνεταιριστικό κίνημα, το συνεταιρίζεσθαι, η «ισχύς εν τη ενώσει» και μετά να πάμε σε όλα τα υπόλοιπα. Σήμερα υπάρχουν, αυτό που έλεγε και ο κ. Τσιάρας έκανα λάθος και το νούμερο, 1,8 δις οι οφειλές του συνεταιρισμού, σε 700 συνεταιρισμούς χρωστάνε όμως, τι γίνεται;

Εγκαταλελειμμένες εγκαταστάσεις, τις ζητούν οι ομάδες παραγωγών και από νομό αγροτικό όπως είναι ο νομός Σερρών και δεν μπορούν να πάρουν αυτές τις εγκαταστάσεις για να τις δουλέψουν. Δώστε μια λύση σε αυτό. Δώστε μια λύση τώρα να μπορέσουν εγκαταλελειμμένες εγκαταστάσεις είναι ο ρυζόμυλος, είναι αποθήκη σιτηρών, είναι εκκοκκιστήρια, να το δουλέψουν ομάδες. Διότι, η Τράπεζα η Αγροτική, που ήρθε και πήρε το καλό φιλέτο, η Πειραιώς, τους συνεταιρισμούς τους καθάρισε και αυτό που λέτε για τα κόκκινα δάνεια εγώ θέλω να ρωτήσω τους εκπροσώπους της τράπεζας, θα το δουν εξατομικευμένα; Συλλήβδην, τι λέμε ότι οι αγρότες πήραν δάνεια, γιατί τα πήραν;

Σας είπα δεκαετία 2000, έχουν πάρει πεντοχίλιαρα δάνεια, τα 5.000 τα περιβόητα, για να βάλουν φωτοβολταϊκά γιατί τους υποσχέθηκαν επιδότηση 45 ευρώ η κιλοβατώρα και έμειναν με το δάνειο στο χέρι. Φταίνε αυτοί;

Σήμερα κτηνοτρόφος να έχει πάρει κύριε Υπουργέ μου, ένα εκατομμύριο δραχμές δάνειο και έχει πάει με τα πανωτόκια πάνω από 70, μέσα σε μια εικοσαετία, γίνονται αυτά; Έτσι, πώς περιμένουμε να έχει προοπτικές ο αγροτικός και ο κτηνοτροφικός τομέας; Δε γίνεται.

Άρα, λοιπόν, εάν μπορεί κάποιος να μου απαντήσει, αν μπορούν να τα δουν εξατομικευμένα, τα κριτήρια που πήρε ένας αγρότης δάνειο, τι δάνειο ήταν αυτό; Γιατί εδώ, κακά τα ψέματα, εδώ πρέπει να γίνει κάποια διαγραφή, δεν είπα σεισάχθεια, αλλά εδώ πρέπει να γίνει κάποια διαγραφή, δε βγαίνουν αυτοί.

Το άλλο κομμάτι είναι, αν μπορεί να μας πει ο εκπρόσωπος των συνεταιρισμών, αν ζητάει αλλαγή νομοθετικού πλαισίου για τους συνεταιρισμούς. Δεν μπορεί σήμερα θα το ξαναλέω και θα το ξαναλέω, δεν μπορεί σήμερα ιδιώτης εμπορίας αγροτικών προϊόντων να του έχει δώσει το δικαίωμα η Νέα Δημοκρατία, να είναι συνάμα και μέλος διοικητικού συμβουλίου του συνεταιρισμού. Είναι σαν να βάζεις το λύκο, να φυλάει τα πρόβατα. Δε γίνονται αυτά. Σας ευχαριστώ κυρία Πρόεδρε.

**ΜΑΡΙΑ – ΕΛΕΝΗ (Μαριλένα) ΣΟΥΚΟΥΛΗ – ΒΙΛΙΑΛΗ (Προεδρέυουσα της Επιτροπής):** Τον λόγο έχει ο κ.Χουσεΐν Ζεϊμπέκ, Ειδικός Αγορητής της «Νέας Αριστεράς».

**ΧΟΥΣΕΙΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κυρία Πρόεδρε. Καλωσορίζω τους φορείς, που σήμερα ήρθαν Βουλή και είδαμε ότι είχαν θέσεις, ήταν διαβασμένοι και έδωσαν μια ρεαλιστική αποτύπωση του νομοσχεδίου. Βέβαια, βλέπουμε ότι για τις Διεπαγγελματικές -γενική είναι η ερώτηση. Όλοι πάνω - κάτω είχαν τις ίδιες ανησυχίες ότι το νομοσχέδιο αυτό δε λύνει τα προβλήματά τους, το είπαμε και χθες και στην Επιτροπή, ότι ήταν πρόχειρο και έπρεπε να αποσυρθεί. Το ίδιο είχαν και οι Διεπαγγελματικές. Αν έχουν προτάσεις πώς έπρεπε να διαμορφωθεί το νομοσχέδιο αυτό;

Θέλω να ρωτήσω και τον κ. Γιαννακάκη, που είπε ότι συμφωνεί με τα κόκκινα δάνεια των αγροτών. Αν πιστεύει ο ίδιος ότι αυτό το νομοσχέδιο λύνει τα χρόνια προβλήματα των αγροτών με τα κόκκινα δάνεια, αφού δεν καλύπτει ούτε την πρώτη κατοικία, ούτε αθλητικές εγκαταστάσεις, πώς θα λύσει το πρόβλημα αυτό;

Νομίζω, ότι δεν είναι η σωστή αποτύπωση. Αυτό που είπε αν δεν κάνω λάθος ο κ. Κόλλιας -είναι φοβερό κύριε Υπουργέ- το 1971 και το 1987, τα δάνεια που πάρθηκαν από ένα συνεταιρισμό με 1.600.000 δραχμές και το άλλο 69.000 ευρώ και τώρα καλούνται να πληρώσουν 1.600.000 ευρώ αν δεν κάνω λάθος. Έτσι δεν ήταν;

Αυτό είναι έγκλημα κύριε Υπουργέ, δηλαδή, πρέπει να διορθωθεί και σε μια συστημική τράπεζα, η οποία αφομοίωσε την Αγροτική Τράπεζα.

Τελευταία, και στον κ. Μόσχο που μας χτύπησε τον κίνδυνο ότι καταστρέφεται το βοδινό κρέας, ότι θα έχουμε πρόβλημα στα επόμενα χρόνια. Τι προτείνει ο Πρόεδρος;

Ποια μέτρα πρέπει να παρθούν ώστε, να μην αντιμετωπίσουμε αυτόν τον κίνδυνο;

Σας ευχαριστώ, πολύ.

**ΜΑΡΙΑ – ΕΛΕΝΗ (Μαριλένα) ΣΟΥΚΟΥΛΗ – ΒΙΛΙΑΛΗ (Προεδρέυουσα της Επιτροπής):**

Τον λόγο έχει ο κ. Κομνηνός Δελβερούδης, Ειδικός Αγορητής της Κ.Ο. «Νίκη».

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ, κυρία Πρόεδρε. Δυστυχώς, δεν έχουμε έναν εκπρόσωπο της Κ.Ε.Δ.Ε αν και το ζητήσαμε για να ρωτήσουμε εάν το άρθρο που αφορά την υγειονομική ταφή των ζώων είναι βιώσιμο. Το απευθύνουμε το ερώτημα στην κυρία Μολφέση στην Πανελλήνια Φιλοζωική Ομοσπονδία.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Δεν έχει προσέλθει. Όχι-όχι.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Δεν έχει προσέλθει ούτε αυτή; Τέλος πάντων απευθύνω αυτό το ερώτημα και αν νομίζει κάποιος ότι έχει τη δυνατότητα ή είναι επαΐων να το απαντήσει προς όλους τους φορείς που συμμετείχαν, θα χαρώ να το απαντήσει. Πώς λειτουργούν σήμερα οι χώροι ταφής νεκρών ζώων; Δεν μπορεί δηλαδή να έχουμε άρθρο στο νομοσχέδιο και να μην έχουμε αρμόδιο φορέα για να τον ακούσουμε αν είναι βιώσιμο, αν είναι υλοποιήσιμο αυτό και να του απευθύνουμε ερώτημα. Γνωρίζετε αν υπάρχουν οι υποδομές για την υλοποίηση της δημιουργίας χώρων ταφής ζώων από τους δήμους; Το πρόβλημα είναι πολύ μεγάλο ενόψει και των ζωονόσων που έχουν εμφανιστεί, της πανώλης και της ευλογιάς. Ξέρουμε όλοι ότι έχουν θανατωθεί χιλιάδες ζώα και δεν ξέρουμε -ο Θεός να φυλάξει- τι θα γίνει στο μέλλον. Μακάρι να εκλείψει και να αντιμετωπιστούν οι νόσοι, αλλά εφόσον υφίσταται αυτό το πρόβλημα, πρέπει να λυθεί και είναι σοβαρό.

Επίσης, απευθύνομαι στους εκπροσώπους της (ΕΘΕΑΣ), έναν από τους δύο, γιατί δυστυχώς δεν υπάρχει κάποιος φορέας που να εκπροσωπεί τους αλιείς, ούτε σε πανελλήνιο επίπεδο συνεταιρισμού, ούτε σε τοπικό επίπεδο συνεταιρισμού, παρόλο που το ζητήσαμε και αυτό. Ερωτώ, πώς κρίνετε την απουσία εκπροσώπησης των αλιέων από το Συμβούλιο Αλιείας; Ο Υπουργός εχθές μας είπε ότι το συμβούλιο αφορά μόνο τη θέσπιση κανόνων υγιεινής και ασφάλειας. Είναι όντως έτσι; Εφόσον συμμετείχαν πρωτίστως, τώρα γιατί να μη συμμετέχουν όπως προβλέπει αυτό το νομοσχέδιο; Τέλος, θα το απευθύνω στον κύριο Λιάρο αντιπροσωπευτικά για κάποια Διεπαγγελματική Οργάνωση. Η προβλεπόμενη στο νομοσχέδιο σύσταση Εθνικού Συμβουλίου Διεπαγγελματικών Οργανώσεων υπό την καθοδήγηση του Υπουργείου Αγροτικής Ανάπτυξης, ποια επίδραση έχει στην αυτονομία και την ανεξαρτησία των Διεπαγγελματικών οργανώσεων;

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Εμείς σας ευχαριστούμε κύριε συνάδελφε και να ξέρετε ότι καλέστηκαν 23 φορείς. Ακούστηκαν οι προτάσεις όλων των κοινοβουλευτικών ομάδων, υιοθετήθηκαν οι περισσότερες από αυτές. Τώρα από κει και πέρα δεν ξέρω γιατί δεν είχε προτείνει κάποιος την Κ.Ε.Δ.Ε.. Ξέρω πάντως ότι και ο (ΦΟΣΔΑ), ο Πανελλήνιος Φορέας που έχει φέρει υπόμνημα, η γραμματεία το έχει διαβιβάσει στα μέλη μας από πριν ξεκινήσει η πρώτη συνεδρίαση. Οπότε, κάποιες ερωτήσεις από αυτές που κάνατε τώρα έχουν απαντηθεί σε αυτό το έγγραφο. Τον λόγο έχει η κυρία Γεωργία (Τζώρτζια) Κεφαλά, Ειδική Αγορήτρια της Κ.Ο « ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο « ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Σας ευχαριστώ, κύρια Πρόεδρε. Πολλά ερωτήματα έχουν τεθεί και από τους συναδέλφους τα οποία δε θα τα επαναλάβω, απλά θα υπογραμμίσω κάποια από αυτά. Ευχαριστούμε πάρα πολύ όλους τους φορείς που ήταν εδώ, μέσα στη σύντομη ειδοποίηση που έλαβαν από χθες. Να πω για την κυρία Ηλιάνα Τσολιού, η οποία ανέφερε κάτι για τα νεκρά ζώα, το πώς μπορούν μέσα στον αστικό ιστό να διευθετηθούν αυτά τα θέματα. Επειδή όλοι καταλαβαίνουμε ότι είναι πάρα πολύ δύσκολο οι δήμοι, οι περιφέρειες και τα συνεργεία καθαρισμού των δήμων να αναλάβουν αυτό το μεγάλο έργο, πρότεινε και κάποιες λύσεις αν κατάλαβα καλά. Θα ήθελα να πάρει τον λόγο γιατί μας τα είπε εν τάχει και χάθηκε η σύνδεσή της κάποια στιγμή, για συμβάσεις με μονάδες αποτέφρωσης μέχρι να μπορέσουμε να έχουμε κάποιες πιο μόνιμες λύσεις.

Να πούμε για τον κύριο Γεώργιο Ντούτσια που ήταν πάρα πολύ σαφείς οι τοποθετήσεις του, όσον αφορά στις Διεπαγγελματικές Οργανώσεις. Νομίζω, ότι κανένας από τους ενδιαφερόμενους δε θέλουν να εφαρμοστεί το νομοσχέδιο με τον τρόπο που έχει στηθεί και πραγματικά μας κάνει εντύπωση γιατί καμία θέση δεν έγινε αποδεκτή όπως είπαν. Το πρόβλημα όπως ανέφεραν και άλλοι συνάδελφοι είναι ότι ο πρωτογενής τομέας δεν έχει οργανωθεί σωστά, οι συνεταιρισμοί δεν έχουν ενισχυθεί και τώρα πάμε να κάνουμε κάτι με τις Διεπαγγελματικές Οργανώσεις που επίσης δε θα φέρει τα επιθυμητά αποτελέσματα.

Να πω την ερώτηση, στον κ. Μόσχο, που θα ήθελα να κάνω. Με ποιο τρόπο πιστεύει, θα έπρεπε να διαχειριστούν τα ακίνητα του Υπουργείου Αγροτικής Ανάπτυξης και Τουρισμού, που τέθηκαν σε καθεστώς εκκαθάρισης; Μήπως θα έπρεπε να υπάρξει κρατική μέριμνα για να επιστρέψουν στους υγιείς συνεταιρισμούς αυτά τα ακίνητα; Το ίδιο ερώτημα, θέλω να απευθύνω και στον κ. Γιαννακάκη. Έτσι κι αλλιώς, όλα αυτά τα ακίνητα έχουν παρθεί από εισφορές αγροτών και τους ανήκουν στην τελική. Πιστεύω, ότι τα πανωτόκια και τα δάνεια που απαιτούνται στο διπλάσιο του ποσού, που δόθηκαν πραγματικά, είναι ένα ζήτημα και το έθεσαν και άλλοι συνάδελφοι.

Είχα άλλη μια ερώτηση, για τον κ. Νικόλα Κακαβά. Θα ήθελα να απευθύνω ένα ερώτημα. Αν ξεκινούν τα πάντα από τους ελλιπείς ελέγχους στην παράνομη διακίνηση κτηνιατρικών φαρμάκων, γιατί αναφέρατε τα χαμηλά πρόστιμα και τα προβλήματα που υπάρχουν σε αυτό το θέμα; Πού θα έπρεπε να αυστηροποιηθούν οι έλεγχοι; Αν νομίζετε ότι οι ελλιπείς έλεγχοι, είναι το πρόβλημα, το κυρίως πρόβλημα σε αυτό το θέμα;

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ –ΒΙΛΙΑΛΗ (Προεδρεύουσα της Επιτροπής):**Και εμείς, κυρία συνάδελφε.

Όσον αφορά και στην κυρία Τσολιού, έχουμε πει επειδή δεν ήταν καλή η σύνδεσή της, να ετοιμάσει ένα υπόμνημα και να στείλει και βεβαίως, αν υπάρχει κάποιος που θέλει να κάνει αναλυτική τοποθέτηση, μπορούμε να δεχτούμε το υπόμνημα και να το μελετήσουμε και μέχρι Τετάρτη που έχουμε την τελευταία μας συνεδρίαση, σαν β’ ανάγνωσης. Είναι κάτι που ο κ. Κόλλιας έχει κάνει και πολλά περισσότερα γράφονται και από την τοποθέτησή του και την είχαμε και εγκαίρως.

Οπότε, κλείνουμε τον κύκλο των ερωτήσεων, με τον τελευταίο Ειδικό Αγορητή, της Κ.Ο. «ΣΠΑΡΤΙΑΤΕΣ», τον κ. Κόντη.

Παρακαλώ, κύριε συνάδελφε, για τρία λεπτά.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε. Θα προσπαθήσω όσο το δυνατόν να είμαι πιο σύντομος, αν και έχω πολλές ερωτήσεις, απλά θα τις μετατρέψω σε τοποθετήσεις αργότερα μάλλον, αφού δε γίνεται.

Λοιπόν, θέλω κατ’ αρχάς την κυρία Σπυροπούλου να ρωτήσω, της Διεπαγγελματικής Οίνου. Υπάρχει θέμα με νέες φυτεύσεις, εμφυτεύσεις μάλλον, σε παραγωγούς, οι οποίοι έχουν φτάσει, έχουν το όριο των 50 στρεμμάτων ήδη καλλιεργούμενων. Τι γίνεται; Θα γίνει κάτι με κάποιους; Ξέρω περιπτώσεις που θέλουν να εμφυτέψουν άλλα 50 στρέμματα και δεν τους δίνεται η δυνατότητα. Αυτό που σκοντάφτει; Σκοντάφτει σε γραφειοκρατικές εντολές της Ευρωπαϊκής Ένωσης; Εδώ του Υπουργείου; Είναι πάρα πολλοί οι παραγωγοί αυτοί οι οποίοι βγαίνουν στην αγορά και παίρνουν από διάφορα μέρη σταφύλια, γιατί δεν μπορούν οι ίδιοι να παράγουν και να φυτέψουν, να έχουν τη δυνατότητα. Είναι πολύ σημαντικό αυτό και δεν μπορεί να το παραγνωρίζουμε.

Επίσης, να ρωτήσω τον εκπρόσωπο τον κ. Τσικριπή της Τράπεζας της Ελλάδος. Καλά όλα αυτά που λέμε, αλλά δυστυχώς στην Ελλάδα, αντιμετωπίζουμε την πρωτογενή παραγωγή και γενικά τους εμπόρους βιοτέχνες όλα τα χρόνια, οι τράπεζες, με ένα αυστηρό

τραπεζικό κριτήριο, χωρίς να δίνουμε τη δυνατότητα στην πρωτογενή παραγωγή να αναπτυχθεί. Δηλαδή, εάν περάσουν κάποια όρια στα δάνειά τους, αν αργοπορήσουν, αρχίζουμε και τους πιέζουμε αφάνταστα, τους δημιουργούμε εμπόδια, δεν μπορούν να λειτουργήσουν. Δε θα έπρεπε, όπως κάνει η Ισπανία, όπως κάνει η Γαλλία, η οποία έχει φτάσει να είναι η πρώτη παραγωγός στην Ευρώπη στον αγροτικό τομέα, η Ολλανδία, δε θα έπρεπε να τους βοηθάμε και να προσπαθούμε να τους δίνουμε και κίνητρα ακόμα και ατέλειες σε αγορές προϊόντων, να τους βοηθάμε με χρηματοδότηση αντί να είμαστε στυγνοί εισπράκτες; Καταλαβαίνουμε και ξέρουμε ότι ο Ελληνικός λαός ανακεφαλαιοποίησε τις τράπεζες δύο φορές και θα πρέπει και οι τράπεζες να είναι δίπλα στον Ελληνικό λαό, στην πρωτογενή παραγωγή και όχι απλά να φτάνουμε όταν τα χρέη γίνονται υπέρογκα. Γιατί όπως είπε κάποιος παραγωγός, εδώ δεν είναι άνθρωποι οι οποίοι δανείστηκαν για να «φάνε» χρήματα, υπήρξαν και τέτοιες περιπτώσεις σίγουρα και τις καταδικάζουμε. Αλλά, οι περισσότεροι παραγωγοί, παράγουν για την οικογένειά τους, αλλά κυρίως για την Ελλάδα.

Να πω κάτι σε αυτό που είπε ο εκπρόσωπος της Διεπαγγελματικής των Κρεατοπαραγωγών, κατά πόσο αισθάνονται ότι η Ευρωπαϊκή Ένωση τους έχει αφήσει στο έλεος τους, με όλες αυτές τις ανακολουθίες που έβγαλε τα τελευταία χρόνια με βάση την κλιματική αλλαγή, την οποία βλέπουμε τώρα η Αμερική, να απορρίπτει και να γυρνάει εκατόν ογδόντα μοίρες; Επιπλέον, κατά πόσο βλέπουν μέλλον σε αυτές τις εντολές της Ευρωπαϊκής Ένωσης, οι οποίες δεν κοιτάζουν την παραγωγή, απλά κοιτάζουν να προάγουν διάφορα φληναφήματα; Δήθεν, καταστρέφεται ο πλανήτης από τα «αέρια της αγελάδας» ή από οτιδήποτε άλλο και έχουν μειώσει την παραγωγή στην κτηνοτροφία, φέρνοντας μας όμως εισαγόμενο κρέας που έχει παραχθεί με αμφίβολους τρόπους.

Από την Κίνα, εισάγουμε 70% των χοιρινών. Πώς, λοιπόν, το βλέπουν αυτό οι αγρότες μας; Φέρνουμε κρέατα που είχαν αφρώδη πυρετό στη Νότια Αμερική και το καλύπτουν αυτό οι εξαγωγείς και δεν ξέρουμε αν εδώ περνούν τον απόλυτο έλεγχο. Βλέπουν μέλλον σε αυτό; Μήπως πρέπει πλέον να απεξαρτητοποιηθεί η Ελλάδα στην Πρωτογενή Παραγωγή, να ζητήσει πλέον ελαφρύνσεις, αφού υπάρχει αυτή η στροφή του Αμερικανικού παράγοντα;

Έχω και άλλες ερωτήσεις κύριε Πρόεδρε, δυο –τρεις. Βλέπουμε ότι οι Διεπαγγελματικές διαφωνούν πλήρως με το νομοσχέδιο. Θα κάνω τοποθέτηση σε αυτό, δεν έχει νόημα να την ρωτάω μία –μία, κατάλαβα πού διαφωνούν. Εμείς πιστεύουμε ότι κάτι υπάρχει εκεί και όχι, μόνο στη σύνθεση του Δ.Σ. του Υπουργείου. Το ίδιο που είπα ισχύει και για τον κ. Μόσχο, για να το συμπτύξω, δε θα πω περισσότερα, γιατί θα είναι τοποθετήσεις.

Στον Εκπρόσωπο της Παραγωγής Υδατοκαλλιεργειών, παρακολουθώ πολλά δημοσιεύματα στο εξωτερικό που είναι αντίθετοι με την έκταση που έχει πάρει η Υδατοκαλλιέργεια, οι οποίοι λένε ότι αναπτύσσονται τοξικά φύκια και τα λοιπά, στον βυθό των θαλασσών, ότι δίνουμε πολλά αντιβιοτικά στα ψάρια, ότι ειδικά ο σολομός -η εκτροφή του- έχει γίνει απολύτως τοξική, σε αντίθεση με τη Νορβηγία που παράγει με διαφορετικό τρόπο. Όλες οι άλλες χώρες παράγουν σολομό. Στην Ελλάδα είδαμε μια υπόσχεση και προώθηση για 250 τόνους παραγωγής σολομού, παραπάνω κάθε χρόνο. Εάν τηρούνται και πληρούνται οι όροι της παραγωγής χωρίς αντιβιοτικά, χωρίς φορμόλες -που έχει καταγγελθεί στο παρελθόν. Εγώ δε θέλω να πω ότι οι άνθρωποι παράγουν έτσι. Αλλά, εάν υπάρχει αυτό και εάν αποφεύγουμε έτσι, και τη μόλυνση των θαλασσών μας, γιατί καλό είναι να παράγουμε ψάρια και να τρώει ο κόσμος ψάρια, αλλά τι ψάρια είναι αυτά που θα τρώει στο μέλλον; Με όλα αυτά τα αντιβιοτικά κτλ. Αυτές και θα τοποθετηθώ αργότερα.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστώ όλους τους συναδέλφους για τις ερωτήσεις. Θα ανακοινώσω τη λίστα με τη σειρά που θα απαντήσουν οι Φορείς. Εννοείται ότι σε ένα πλαίσιο χρόνου λογικό. Θα ανακοινώσω τους οκτώ πρώτους. Ο κ. Λιάρος, η κυρία Σπυροπούλου, ο κ. Θρασκιάς, ο κ. Κακαβάς, ο κ. Τσικριπής, η κυρία Τσολιού, ο κ. Ντούτσιας, και ο κ. Φασουλάς, θα είναι οι οκτώ πρώτοι που θα απαντήσουν. Να δώσω τον λόγο στον κ. Λιάρο.

**ΙΩΑΝΝΗΣ ΛΙΑΡΟΣ (Γενικός Διευθυντής της Εθνικής Διεπαγγελματικής Οργάνωσης Αυγού & Προϊόντων Αυγού ΕΔΟΑΠΑ):** Ευχαριστώ πολύ κύριε Πρόεδρε, για να μην κάνω κατάχρηση επειδή και οι υπόλοιποι συνάδελφοι από τις Διεπαγγελματικές θα τοποθετηθούν, εγώ θα απαντήσω στον κ. Βουλευτή που ρώτησε για το ζήτημα του Εθνικού Συμβουλίου Διεπαγγελματικών Οργανώσεων. Δε θεωρώ ότι υπάρχει κάποια σκοπιμότητα να υπονομευτεί η αυτονομία των Διεπαγγελματικών Οργανώσεων, διά της σύστασης του Εθνικού Συμβουλίου, σε καμία περίπτωση.

Αυτό το οποίο εμείς υποδείξαμε, είναι ότι δεν υπάρχει κανένας λόγος μιας διάρθρωσης με Προεδρείο και ούτω καθεξής. Άρα, να μην υπάρχει ένας πολύ σφιχτός έλεγχος του Συμβουλίου αυτού από το Υπουργείο. Απλά συμμετοχή των Διεπαγγελματικών Οργανώσεων δια των μελών τους. Ούτως η άλλως είχε λειτουργήσει πάρα πολύ καλά το προηγούμενο διάστημα στο πλαίσιο της καλής συνεργασίας ως άτυπο συμβούλιο. Θεωρούμε ότι η διάρθρωση δημιουργεί έναν ιδιότυπο ανταγωνισμό και όπως πολύ σωστά προηγουμένως ανέφερε και κάποιο άλλο μέλος Διεπαγγελματικής, είναι διαφορετικά τα συμφέροντα. Δεν μπορεί ένας Πρόεδρος, όποιος κι αν είναι αυτός εκάστοτε, να εκπροσωπεί με επάρκεια τα ζητήματα όλων των Διεπαγγελματικών. Πρέπει να είναι όλοι παρόντες εκεί και να τοποθετούνται.

Ευχαριστώ πολύ.

Ευχαριστούμε τον κ. Λιάρο. Να δώσουμε τον λόγο στην κυρία Σπυροπούλου από την Διεπαγγελματική Οργάνωση Αμπέλου και Οίνου.

**ΚΩΝΣΤΑΝΤΙΝΑ ΣΠΥΡΟΠΟΥΛΟΥ (Πρόεδρος του ΔΣ Της Εθνικής Διεπαγγελματικής Οργάνωσης Αμπέλου και Οίνου(ΕΔΟΑΟ)):**

**Σας ευχαριστώ κύριε Πρόεδρε.**

**Ξεκινώντας έχω σημειώσει όλες τις τοποθετήσεις. Απαντώντας λοιπόν στην ερώτηση του κ. Παπά και του κ. Δελβερούδη, σχετικά με τη σύσταση των συμβουλίων Διεπαγγελματικών Οργανώσεων, αυτή τη στιγμή λειτουργεί ατύπως και έχοντας ξεκινήσει από εμάς. Δεν μπορούμε να καταλάβουμε σε μια χώρα που γενικά υπάρχει μια υπερπληθώρα Προέδρων γιατί να πρέπει να βάλουμε ακόμα έναν Πρόεδρο. Δε λύνει τίποτα. Στο κάτω κάτω της γραφής, αν το δείτε, το μοναδικό πράγμα που δένει όλες τις Διεπαγγελματικές και για αυτό το λόγο έχουμε καθίσει και έχουμε φτιάξει το άτυπο συμβούλιο μεταξύ μας το οποίο ήταν δικιά μας πρόθεση, είναι ακριβώς να λύσουμε τα θέματα που συζητάμε σε αυτό το νομοσχέδιο. Δηλαδή, το πώς θα έχουν την αντιπροσώπευση οι Διεπαγγελματικές, πώς θα λυθούν τα χρηματοδοτικά και αν λυθούν αυτά με μία σοβαρή νομοθετική πρωτοβουλία, τότε δεν έχουμε και τίποτα άλλο να συζητάμε όλοι μαζί. Θεωρούμε ότι το άτυπο όργανο που υπάρχει αυτή την στιγμή είναι μια χαρά και λειτουργεί πάρα πολύ καλά. Το είπε ο κ. Αποστολόπουλος, το είπε και ο κ. Λιάκος.**

**Σχετικά κύριε Παππά με τη διαφάνεια, θα απαντήσω για τη δικιά μου Διεπαγγελματική στην οποία προΐσταμαι, υλοποιούμε προγράμματα από την Ευρωπαϊκή Ένωση πάρα πολλά χρόνια και για αυτό το λόγο έχουμε ορκωτό λογιστή. Άρα λοιπόν, η διαφάνεια είναι δεδομένη. Έχουμε ορκωτό λογιστή, ο οποίος έρχεται και κάνει έλεγχο κάθε Σεπτέμβριο, με τη λήξη των προγραμμάτων. Από εκεί και πέρα, για να κλείσουμε με την διαφάνεια των προγραμμάτων, υπάρχει πάντα ιδία συμμετοχή της Διεπαγγελματικής, με δικά μας λεφτά.**

**Δεύτερον, κάθε χρόνο έχουμε Γενική Συνέλευση, όπου όλοι οι ισολογισμοί μας και οι προϋπολογισμοί μας δίνονται στο σώμα, ελεγχόμαστε από εκεί και κάθε χρόνο στέλνουμε όλα τα οικονομικά μας στοιχεία και στις ανάλογες υπηρεσίες του Υπουργείου Αγροτικής Ανάπτυξης. Άρα, νομίζω ότι από άποψη διαφάνειας, μεγαλύτερη διαφάνεια δεν μπορεί να υπάρξει. Δεχόμαστε επίσης έλεγχο, σε σχέση με τα προγράμματα από τον ΟΠΕΚΕΠΕ, το Υπουργείο Αγροτικής Ανάπτυξης, το ΦΕΟΓΑ και την Ευρωπαϊκή Ένωση. Άρα, νομίζω ότι έχουμε με αυτό τελειώσει.**

**Τρίτον, ο κ. Χνάρης έκανε μια ερώτηση γιατί είμαστε αρνητικές. Βεβαίως, κ. Χνάρη είμαστε αρνητικές όλες οι Διεπαγγελματικές, το έχουμε καταθέσει. Έχω εδώ μαζί μου και επιστολή στον προηγούμενο Υπουργό στον κ. Αυγενάκη, 21 Μαρτίου του 2024, όπου έχουμε καταθέσει εγγράφως, όλες αυτές τις αντιρρήσεις μας στο νομοσχέδιο το οποίο συζητάμε σήμερα. Όχι μόνο αυτό, τον Ιούνιο όταν ο κ. Τσιάρας ανέλαβε ως νέος Υπουργός, ζητήσαμε με κοινή επιστολή όλες οι Διεπαγγελματικές Οργανώσεις, να έχουμε μια συνάντηση μαζί του για να συνεχίσουμε την κουβέντα που είχαμε ξεκινήσει με τον κ. Αυγενάκη, η οποία όμως συνάντηση δεν έγινε ποτέ. Δε μας δέχτηκε ποτέ .**

**Πάμε παρακάτω, στον κ. Κόκκαλη. Ναι, κύριε Κόκκαλη, δεν έχει γίνει επέκταση κανόνων γιατί δεν έχουμε λύσει το πρωταρχικό στάδιο δηλαδή, την εκπροσώπηση του πρωτογενούς τομέα και δεν έχουμε λύσει το πρώτο στάδιο, την εκπροσώπηση του πρωτογενούς τομέα, γιατί δεν υπάρχουν μητρώα . Όταν λοιπόν, πάμε στο Υπουργείο Αγροτικής Ανάπτυξης και δίνουμε διάφορες λύσεις στο πώς μπορούμε να υπάρχουμε με μητρώα, για να μπορέσει να υπάρξει και να μετρηθεί η εκπροσώπηση, δεν μπορούμε, δε βρίσκουμε έναν τρόπο να το κάνουμε.**

**Εμείς ως Διεπαγγελματική Αμπέλου και Οίνου, είμαστε ίσως οι πιο τυχεροί από τις υπόλοιπες Διεπαγγελματικές, με την έννοια ότι λόγω της ιδιαίτερης ΚΟΑ που έχει το προϊόν μας, υποβάλλουν όλοι οι παραγωγοί μας τις αντίστοιχες δηλώσεις παραγωγής και δηλώσεις μετά τα οινοποιεία. Άρα, σε εμάς είναι πάρα πολύ εύκολο να γίνουν αυτά τα μητρώα. Δηλαδή, έχουμε κάθε χρόνο μετά τον τρύγο, το σώμα των παραγωγών που παράγει σταφύλια για κρασί. Δεν μπορώ να καταλάβω, γιατί δεν μπορούμε να κάνουμε εκεί τη μέτρηση της αντιπροσωπευτικότητας της Διεπαγγελματικής και να μπορέσουμε να προχωρήσουμε σε επέκταση κανόνων. Σε κάθε περίπτωση, επειδή όπως είπε η Διεπαγγελματική Αμπέλου και Οίνου, είναι η πιο παλιά με 25 χρόνια πορείας, εμείς δουλεύουμε με πλήρη ομοφωνία και έχουμε μία άτυπη επέκταση κανόνων όπου είναι το στρατηγικό σχέδιο, μάρκετινγκ και προώθηση των ελληνικών κρασιών, το οποίο** **φτιάχτηκε και υλοποιήθηκε, την προηγούμενη δεκαετία, με τον Γιάννη Μπουτάρη, τον Βαγγέλη τον Αργύρη και όλους τους φωτισμένους ανθρώπους τότε του ελληνικού κλάδου. Θέλω να σας πω σε αυτό το σημείο, ότι όλα αυτά τα δημοσιεύματα που βλέπετε για το ελληνικό κρασί και την επιτυχία του ελληνικού κρασιού σε όλο τον κόσμο, προέρχεται ακριβώς από τη συντονισμένη δουλειά μέσα σε αυτό το στρατηγικό σχέδιο.**

Γι’ αυτό επιμένουμε, επειδή έχουμε δει τι μπορούμε να κάνουμε όταν υπάρχει στρατηγικό σχέδιο. Γι’ αυτό επιμένουμε και σαν κλάδος για στρατηγικό σχέδιο. Έχουμε μια κουβέντα με την ηγεσία του Υπουργείου Αγροτικής Ανάπτυξης, με τον κύριο Σταμενίτη ιδιαίτερα, για το στρατηγικό σχέδιο για τον αμπελουργικό τομέα, που θεωρούμε ότι είναι βασικό σημείο για να μπορέσει ο αμπελουργικός τομέας να πάει παρακάτω και να αντιμετωπίσει τις προκλήσεις της κλιματικής αλλαγής.

Πάμε παρακάτω, στον κ. Ζεϊμπέκ. Ναι, κύριε Ζεϊμπέκ, κάναμε προτάσεις, τις υποβάλαμε γραπτά, έχουμε υποβάλει γραπτά τις προτάσεις για το νομοσχέδιο, τις έχουμε συζητήσει με την προηγούμενη ηγεσία. Θέλαμε να πάμε και τώρα όλες οι Διεπαγγελματικές στον καινούριο Υπουργό και να μπορέσουμε να τα ξανασυζητήσουμε και να πιάσουμε την κουβέντα από εκεί που την αφήσαμε με τον κ. Αυγενάκη. Δυστυχώς, αυτό δεν κατέστη δυνατό. Σας ξαναλέω ότι υπάρχει επιστολή, από τις αρχές Ιουνίου, που ζητάμε τη συνάντηση με το Υπουργείο.

Ναι, κυρία Κεφαλά. Κανείς δε θέλει από τις Διεπαγγελματικές αυτόν το νόμο. Είμαστε κάθετοι. Κανένας δε συμφωνεί με αυτά που έχουν προβλεφθεί.

Κλείνοντας, στον κύριο Κόντη. Θέσατε ένα πολύ μεγάλο πρόβλημα σε σχέση με τις νέες φυτεύσεις. Οι νέες φυτεύσεις είναι ένα πολύπλοκο πρόβλημα. Θέλω να σας πω, ότι από τις αρχές Δεκεμβρίου έχω ζητήσει, σαν Πρόεδρος της Διεπαγγελματικής Αμπέλου και Οίνου, συνάντηση με το Υπουργείο, προκειμένου να δούμε το θέμα των φυτεύσεων. Δηλαδή, τα τρία θέματα που έχουμε. Το πρώτο θέμα που έχουμε είναι οι φυτεύσεις. Δεν είναι δυνατόν σε ένα πράγμα το οποίο γίνεται κάθε χρόνο, είναι δηλαδή μια διαδικασία που γίνεται κάθε χρόνο, να βγαίνουν οι άδειες φύτευσης τον Ιανουάριο όπως βγήκαν φέτος, ή τον Φεβρουάριο. Οι φυτεύσεις ξεκινούν σε κάποιες περιοχές από Ιανουάριο και μέχρι Μάιο πρέπει να έχουμε φυτεύσει. Βγαίνουν τώρα αποφάσεις για τις φυτεύσεις των αμπελώνων ενώ δεν υπάρχουν ούτε φυτά, ούτε πόροι, ούτε τίποτα για να υλοποιηθούν. Έχουμε ζητήσει από το Υπουργείο συνάντηση από 3 Δεκεμβρίου. Εδώ, η συνεργάτιδα μου, η Διευθύντρια της Διεπαγγελματικής, παίρνουμε κάθε εβδομάδα τηλέφωνο τα γραφεία των Υπουργών και ζητάμε να μας δουν για να λύσουμε το θέμα των φυτεύσεων και δε μας βλέπει κανένας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είναι σοβαρό αυτό που λέτε, κυρία Σπυροπούλου. Είναι σοβαρό. Θα παρακαλέσω να μας το στείλετε και σε υπόμνημα, στην Επιτροπή μας. Αν πράγματι είναι έτσι, αν είναι μετά την έναρξη περιόδου των φυτεύσεων η Εγκύκλιος.

**ΚΩΝΣΤΑΝΤΙΝΑ ΣΠΥΡΟΠΟΥΛΟΥ, Πρόεδρος του ΔΣ της Εθνικής Διεπαγγελματικής Οργάνωσης Αμπέλου και Οίνου):** Βγήκαν τη προηγούμενη εβδομάδα, κύριε Πρόεδρε. Που θα βρεθούν τα φυτά για να γίνουν οι φυτεύσεις;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα το κοιτάξουμε.

**ΚΩΝΣΤΑΝΤΙΝΑ ΣΠΥΡΟΠΟΥΛΟΥ, Πρόεδρος του ΔΣ της Εθνικής Διεπαγγελματικής Οργάνωσης Αμπέλου και Οίνου):** Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ.

Το λόγο έχει τώρα ο κ. Ρασιάς από την PQH και θα ακολουθήσει ο κ. Τσικριπής από την Τράπεζα της Ελλάδος.

**ΣΠΥΡΙΔΩΝ ΡΑΣΙΑΣ (Διευθύνων Σύμβουλος της PQH Ενιαία Ειδική Εκκαθάριση Α.Ε.):** Ευχαριστώ, κύριε Πρόεδρε. Απαντάω στο ερώτημά του κ. Κόκκαλη, αναφορικά με το νόμο περί πανωτοκίων. Σαν Ενιαίος Ειδικός Εκκαθαριστής PQH, στο σύνολο των οφειλών που έχουμε παραλάβει είτε είναι αγρότες, είτε είναι μη αγρότες, επανυπολογίζουμε και ελέγχουμε το κάθε δάνειο αναφορικά με το νόμο των πανωτοκίων. Αυτό σημαίνει ότι η οποιαδήποτε ρύθμιση που συμφωνείται με τον οφειλέτη, έχει απαλείψει το ποσό εκείνο το οποίο είναι υπερδιπλάσιο της αρχικής οφειλής. Το δηλώνω ρητά και δεν είναι μόνο για τους αγρότες. Ευχαριστώ πολύ.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ»):** Εάν στο νόμο προστεθεί η υποχρέωση επανεξέτασης του νόμου 3259/2004;

**ΣΠΥΡΙΔΩΝ ΡΑΣΙΑΣ (Διευθύνων Σύμβουλος της PQH Ενιαία Ειδική Εκκαθάριση Α.Ε.):** Δεν έχουμε αντίρρηση καθώς το εκτελούμε έτσι κι αλλιώς αυτή τη στιγμή. Είναι νομική μας υποχρέωση και από το υφιστάμενο πλαίσιο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Τσικριπής.

**ΙΩΑΝΝΗΣ ΤΣΙΚΡΙΠΗΣ (Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδος):** Σας ευχαριστώ, κύριε Πρόεδρε. Για την επί δέκα όντως είναι κρίσιμος ο ρόλος της. Να πω ότι είναι μεν ανεξάρτητη επιτροπή, αλλά αυτό που ανέφερα και στην τοποθέτησή μου είναι ότι με τη σειρά κανονιστικών πράξεων τις οποίες θα βγάλουμε, το πλαίσιο θα γίνει σαφώς πιο ευέλικτο. Αυτό ακουμπάει και το κομμάτι της ερώτησης του κ. Χνάρη, ότι ναι. Κατ’ αρχάς, κανένας δεν αγοράζει τα δάνεια. Είναι διαχείριση αν αποφασίσει η PQH να τα διαθέσει και να αναθέσει σε διαχειριστή. Αλλά να πούμε ότι ο στόχος είναι μέσω της ευελιξίας του πλαισίου να γίνουν και οριζόντιες καμπάνιες για πιστούχους με ομοειδή χαρακτηριστικά και ιδίως στην περίπτωση αγροτικών συνεταιρισμών, όπως ρώτησε και ο κ. Μπούμπας, εξατομικευμένες λύσεις, ευέλικτες, που θα αφορούν και διαγραφή σημαντικού μέρους του κεφαλαίου.

Άρα γι’ αυτό το ανέφερα ρητά και στο σχόλιο που μου κάνατε, ότι είναι προς τη σωστή κατεύθυνση όσον αφορά στην επίλυση του ιδιωτικού χρέους, με τρόπο ο οποίος θα είναι ο βέλτιστος δυνατός.

Για τον κ. Κόντη, να πω ότι εμείς δεν εμπλεκόμαστε στο θέμα των διαδικασιών χρηματοδοτήσεων από τις τράπεζες, αλλά σαφώς, θα πρέπει οι τράπεζες να δανείζουν με πολιτικές οι οποίες θα είναι βιώσιμες για τον πιστούχο. Τα άλλα μέτρα στήριξης νομίζω ότι είναι θέμα της πολιτείας.

Αυτά από εμάς. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):**

Ευχαριστούμε και εμείς κύριε Τσικριπή.

Το λόγο έχει ο κ. Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων, που έχει δεχθεί ερωτήσεις από τη Νέα Αριστερά και την Πλεύση Ελευθερίας.

**ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων – ΠΟΕΔΥ):**

Ευχαριστώ πολύ κύριε Πρόεδρε.

Όντως κυρία Κεφαλά, οι κτηνιατρικές υπηρεσίες είναι εξαιρετικά υποστελεχωμένες. Το γνωρίζετε όλοι αυτό το πράγμα και επομένως πρέπει να εκσυγχρονιστεί το νομοθετικό πλαίσιο του 1997. Να σας φέρω ένα απλό παράδειγμα: Στο υπάρχον νομοσχέδιο τροποποιείται με το άρθρο 14 μια διάταξη του 1981 για το Άγιον Όρος. Αν λοιπόν δεν προσαρμοστούμε και δεν εκσυγχρονίσουμε το πλαίσιο, θα υπάρχει αυτό το μπάχαλο στη διακίνηση των κτηνιατρικών φαρμάκων.

Κάτι τελευταίο κύριε Πρόεδρε. Χαίρομαι που όλοι εδώ μέσα επικαλούνται τη ρύθμιση Καραμανλή το 2004. Δε μιλάω για εμένα και για κάποιους ανθρώπους που ήμασταν εκεί, αλλά τουλάχιστον για έναν άνθρωπο που πέρασε διοικητής από την Αγροτική Τράπεζα και ήταν ο Δημήτρης ο Μηλιάκος. Μακάρι να του μοιάσουμε. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κύριε Κακαβά.

Τον λόγο έχει η κυρία Τσολιού που έχει δεχθεί μία ερώτηση από την Πλεύση Ελευθερίας.

**ΗΛΙΑΝΑ ΤΣΟΛΙΟΥ (Γενική Γραμματέας του ΔΣ του Γεωτεχνικού Επιμελητηρίου Ελλάδας – ΓΕΩΤΕΕ):** Ευχαριστώ για την ερώτηση την κυρία βουλευτή.

Θα ήθελα να πω ότι έκανα αναφορά σε δύο περιπτώσεις. Μία όσον αφορά στη διαχείριση των νεκρών ζώων από παραγωγικά ζώα κ.λπ. όπου οι περιφέρειες είχαν συνάψει τα προηγούμενα χρόνια προγράμματα διαχείρισης των νεκρών ζώων και γινόταν έτσι μια πιο ορθολογική διαχείριση. Είχαμε μπορέσει να ικανοποιήσουμε τις ανάγκες του Ευρωπαϊκού Κανονισμού 1069, έτσι ώστε στον τελευταίο έλεγχο που δεχθήκαμε σαν χώρα να απεμπολήσουμε το πρόστιμο που ήταν πάνω από το κεφάλι μας.

Επίσης, ανέφερα ότι τώρα εν έτει 2025 μόνο οι μισές περιφέρειες έχουν προχωρήσει στην ανανέωση αυτών των προγραμμάτων. Τέλη της χρονιάς του 2025, επίκειται πάλι νέος κοινοτικός έλεγχος. Άρα αυτό θα πρέπει να τρέξει από τις περιφέρειες με ευθύνη βέβαια και της πολιτείας.

Το Υπουργείο Οικονομικών ανέφερα ότι έχει δώσει ήδη κάποια χρηματοδότηση στις περιφέρειες. Ελπίζουμε αυτά να πάνε γι’ αυτό το σκοπό.

Όσον αφορά στη διαχείριση των νεκρών ζώων που βρίσκονται μέσα στον αστικό ιστό και είναι κυρίως ζώα συντροφιάς, κάνω αναφορά και στο νομοσχέδιο. Θα ήθελα να αναφέρω ότι στο άρθρο 39, που αλλάζει το άρθρο 35 στην παράγραφο 1α. αναφέρει, ότι στους χώρους υγειονομικής ταφής μεταφέρονται προς διαχείριση, όταν δεν υπάρχει δυνατότητα διαχείρισης αυτών σε εγκεκριμένη μονάδα. Έχει μια ολόκληρη νομοθεσία εθνική και κοινοτική. Δηλαδή, αυτό που προβάλλεται πρώτο ως λύση, είναι οι ευρωπαϊκοί κανονισμοί για τη διαχείριση των νεκρών ζώων που λένε, υπό φυσιολογικές συνθήκες ότι αυτά τα ζώα πρέπει να οδηγούνται σε εγκεκριμένες μονάδες αποτέφρωσης. Αυτές μπορεί να είναι ιδιωτικές, αλλά μπορεί και οι δήμοι με μικρό κόστος να κάνουν μικρές μονάδες εγκεκριμένης και νόμιμης αποτέφρωσης. Ανέφερα ότι στον νόμο 4830 είναι το πρόγραμμα «Άργος», με το οποίο έχει μεταφερθεί η αρμοδιότητα στο Υπουργείο Εσωτερικών στην Ειδική Γραμματεία Ζώων Συντροφιάς για τη διαχείριση των αδέσποτων ζώων. Εκεί υπάρχει ένα μεγάλο πακέτο χρηματοδότησης που πηγαίνει για τις στειρώσεις των αδέσποτων ζώων κ.λπ.. Από αυτό το πακέτο χρηματοδότησης, καλό θα ήταν να εξεταστεί αν μπορεί ένα μέρος να πάει στους δήμους απευθείας, για να εξασφαλιστεί η ορθή περισυλλογή με κατάλληλα οχήματα και η ορθή διαχείριση σε εγκεκριμένες μονάδες αυτών των νεκρών ζώων συντροφιάς.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Σας ευχαριστούμε πολύ.

Κλείνουμε τον πρώτο κύκλο των απαντήσεων με τον κ. Ντούτσια, τον Πρόεδρο του Δ.Σ. της Εθνικής Διεπαγγελματικής Οργάνωσης Επιτραπέζιας Ελιάς, που δέχθηκε ερώτηση από την Πλεύση Ελευθερίας και εν συνεχεία, με τον κ. Φασουλά, ο οποίος δέχθηκε ερώτηση από τους Σπαρτιάτες.

Παρακαλώ κύριε Ντούτσια, έχετε τον λόγο.

**ΓΕΩΡΓΙΟΣ ΝΤΟΥΤΣΙΑΣ (Πρόεδρος του Δ.Σ. της Εθνικής Διεπαγγελματικής Οργάνωσης Επιτραπέζιας Ελιάς (ΔΟΕΠΕΛ)) :** Ευχαριστώ πολύ, κύριε Πρόεδρε.

Καταρχήν, θα ήθελα γενικά να τοποθετηθώ, ότι συμφωνώ απολύτως και προσυπογράφω όλες τις θέσεις που ανέφερε η κυρία Σπυροπούλου, η οποία είναι η Πρόεδρος της Εθνικής Διεπαγγελματικής Οργάνωσης Αμπέλου και Οίνου, που είναι και η αρχαιότερη Διεπαγγελματική Οργάνωση στη χώρα μας.

Απλά, θα ήθελα να τονίσω, ότι από φέτος, το 2025, αλλά και τις επόμενες χρονιές που έρχονται, το 2026 και 2027, θα αρχίσουν να μην είναι αναγνωρίσιμες αρκετές Διεπαγγελματικές Οργανώσεις. Η Εθνική Διεπαγγελματική Οργάνωση Επιτραπέζιας Ελιάς, είναι η τρίτη που αναγνωρίστηκε με το νόμο του κ. Βορίδη. Η πρώτη που αναγνωρίστηκε ήταν το κρασί, μετά το βαμβάκι και μετά η επιτραπέζια ελιά. Κλείνουν τα πέντε χρόνια, δεν έχει φτάσει στο 30% της εκπροσώπησης του πρωτογενούς τομέα και επομένως, μόλις θα κλείσει το 2025, δε θα είναι αναγνωρισμένη. Το ίδιο θα συμβεί και με όλες τις άλλες. Σας είπα και προηγουμένως, ότι η Εθνική Διεπαγγελματική Οργάνωση έχει εκπροσώπηση στον πρωτογενή τομέα 25%, αναμφισβήτητα. Παρόλα αυτά, δεν καλύπτει το 30% και στο τέλος της χρονιάς δε θα είναι αναγνωρισμένη.

Επίσης, είναι προς προβληματισμό του Υπουργείου, γιατί ο μεγαλύτερος κλάδος, το εθνικό προϊόν που λέγεται ελαιόλαδο στη χώρα, δεν έχει Εθνική Διεπαγγελματική Οργάνωση Επιτραπέζιας Ελιάς, δεν είναι αναγνωρισμένη; Δεν πρέπει να βοηθηθεί αυτός ο τομέας, αφού έχουμε τα προβλήματα αυτά; Δεν επιτρέπεται στο υπό συζήτηση νομοσχέδιο να μην υπάρχει αυτή η πρόνοια, να δοθεί μια παράταση, ώστε να παλέψουν ακόμα οι Διεπαγγελματικές Οργανώσεις να μπορέσουν να φτάσουν αυτά τα ποσοστά που είναι απαραίτητα.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Σας ευχαριστούμε κύριε Ντούτσια.

Τον λόγο έχει ο κ. Φασουλάς, ο Πρόεδρος του Δ.Σ. της Εθνικής Διεπαγγελματικής Οργάνωσης του Κρέατος και του Τομέα της Κτηνοτροφίας, ο οποίος δέχθηκε ερώτημα από τους Σπαρτιάτες, από τον κ. Κόντη.

**ΙΩΑΝΝΗΣ ΦΑΣΟΥΛΑΣ (Πρόεδρος του Δ.Σ. της Εθνικής Διεπαγγελματικής Οργάνωσης του Κρέατος και του Τομέα της Κτηνοτροφίας (ΕΔΟΤΟΚΚ)):** Ευχαριστώ κύριε Πρόεδρε.

Το ερώτημα, αν θυμάμαι καλά, έχει να κάνει με το αν επηρεάζει εμάς, το περιβάλλον. Αυτό δεν ήταν;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Επαναλάβετε το ερώτημα, κύριε Κόντη, σας παρακαλώ.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ») :** Το ερώτημα είναι το εξής : αν όλες αυτές οι εντολές και οι ντιρεκτίβες της Ευρωπαϊκής Ένωσης τα τελευταία χρόνια σχετικά με την κτηνοτροφία και την αγροτική παραγωγή, είναι προς τη σωστή κατεύθυνση ή απλά μειώνοντας την παραγωγή και με τους τρόπους που εισάγουμε κρέας, το οποίο είναι αμφίβολης παραγωγής, από τους τρόπους που θέλει να επιβάλλει στην Ελλάδα και την Ευρωπαϊκή Ένωση, η Ε.Ε., εάν αυτό βοηθά στην ανάπτυξη ή πηγαίνει να διαλύσει την κτηνοτροφία μας και την αγροτική παραγωγή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής) :** Ορίστε, κύριε Φασουλά, έχετε το λόγο.

**ΙΩΑΝΝΗΣ ΦΑΣΟΥΛΑΣ (Πρόεδρος του Δ.Σ. της Εθνικής Διεπαγγελματικής Οργάνωσης του Κρέατος και του Τομέα της Κτηνοτροφίας (ΕΔΟΤΟΚΚ)):** Ευχαριστώ πολύ για την ερώτηση.

Θέλω να πω, ότι εμείς σαν χώρα παράγουμε το 20% περίπου στα χοιρινά και το 22%- 23% στα βοδινά, πράγμα που σημαίνει, ότι έχουμε τεράστια ακόμα περιθώρια ανάπτυξης. Άλλα κράτη της Ευρωπαϊκής Ένωσης είναι αυτή τη στιγμή, κορεσμένα από την υπερπαραγωγή. Κι εδώ θέλω να διορθώσω αυτό που είπατε πριν, ότι εισάγουμε χοιρινά από την Κίνα.

Αντιθέτως, η Ευρώπη ήταν δομημένη να εξάγει χοιρινά στην Κίνα, που η κινεζική κυβέρνηση στήριξε τον πρωτογενή τομέα έτσι ώστε σήμερα, να είναι μια υπερδύναμη στον πλανήτη, όσον αφορά στο θέμα της παραγωγής χοιρινού κρέατος. Είναι η νούμερο ένα παγκοσμίως και συνεργάζεται και με τη Ρωσία.

Η Ευρώπη ήταν δομημένη να εξάγει στη Ρωσία, στην Κίνα, στην Κορέα και σε άλλες χώρες. Τώρα, η Ευρώπη αυτά που της περισσεύουν τα εξάγει στις χώρες της Ευρωπαϊκής Ένωσης. Στηριζόμενη, λοιπόν, η Ελλάδα που λόγω του τουρισμού το καλοκαίρι όπου έχουμε επισκέπτες 30 εκατομμύρια και 10 εκατομμύρια ελληνικό πληθυσμό, καταλαβαίνετε ότι οι ανάγκες της χώρας μεγαλώνουν.

Εδώ ερχόμαστε εμείς με τη φωνή μας, που πάντα λέμε ότι πρέπει να επιστρέψουν οι γεωπόνοι στα χωράφια, οι κτηνίατροι στα μαντριά, να συμβάλλουν και να στηρίξουν την ελληνική παραγωγή. Να γίνουμε αυτόνομοι ή τουλάχιστον να έχουμε επάρκεια 50, 60, 70% στον πρωτογενή τομέα.

Όσον αφορά το θέμα του περιβάλλοντος, εμείς σαν βιομηχανία και σαν χώρα δεν έχουμε υψηλούς ρύπους, για να μιλάμε για περιβαλλοντικό αποτύπωμα. Η χώρα μας είναι η μικρότερη θα έλεγα στον πλανήτη. Άρα, έχουμε περιθώρια ανάπτυξης στον πρωτογενή τομέα.

Εξάλλου, ο πλάστης Θεός όταν έκανε τον κόσμο είχε περισσότερα ζώα στον πλανήτη αυτό, μαζί με τους ανθρώπους και μεγαλύτερα ζώα που άφηναν το μεθάνιο και είχε προβλέψει ότι ο ίδιος ο πλανήτης, να το απορροφά μετά από 20-30 χρόνια - δεν είμαι ειδικός, δεν το έχω ψάξει αλήθεια να σας πω σε πόσο καιρό το απορροφούσε η ατμόσφαιρα το μεθάνιο - και όλα αυτά τα ορυκτά και ό,τι ήταν βλαβερό πήγε και τα έθαψε στη γη και τα έκρυψε. Γιατί αν ήταν καλά τα πετρέλαια και όλα αυτά, θα τα έβαζε να τρέχουν στα ρυάκια αντί νερό, για να δίνουν ευφορία στον κόσμο.

Όμως, εμείς βρήκαμε τον τρόπο να τα ανασύρουμε και μολύναμε τον πλανήτη και τώρα θέλουμε να κόψουμε την τροφή αυτή, που θρέφει τους ανθρώπους του πλανήτη. Είναι λάθος αυτό που γίνεται. Βεβαίως και δε συμφωνούμε. Η Ελλάδα έχει μια κουλτούρα. Έχει ανθρώπους που θέλουν να δουλέψουν στον πρωτογενή τομέα, αρκεί να τους στηρίξει η πολιτεία είτε με τα δάνεια με καλύτερους όρους, χωρίς επιτόκια μεγάλα και τίποτα.

Εξάλλου, από παλιά ότι μας έδινε εφορία ως χώρα, ως Αρχαία Ελλάδα, είχαμε τον Θεό Ήλιο, τη Θεά Δήμητρα που ήταν στα σιτηρά, τον Ερμή, είχαμε τα πάντα. Τα είχαμε θεοποιήσει και αυτά μας έδιναν αειφορία και είμασταν οι Αρχαίοι Έλληνες, οι πρώτοι στον κόσμο. Αντί αυτά να τα υιοθετήσουμε και να τα εξελίξουμε, τα αποκόψαμε και κοιτάμε πώς να γίνουμε πλουτοπαραγωγικοί, κοιτάζουμε πώς να κάνουμε εισαγωγές. Να ταΐζουμε με το φαγητό που θα παίρνουμε από τους ξένους, να έρχονται εδώ και να γίνουμε όλοι τουρίστες

στη χώρα μας ή να είμαστε σερβιτόροι και υπηρέτες. Όχι. Για να είναι το κράτος καλό, πρέπει να διατηρήσουμε την επισιτιστική ασφάλεια της χώρας μας. Έχουμε περιθώρια ανάπτυξης, δε μολύνουμε τα ζώα. Υπάρχουν οι τρόποι όλα αυτά να τα διαχειριστούμε και οφείλει το κράτος αυτήν τη στιγμή να στηρίξει τον πρωτογενή τομέα.

Όπως είπα και πριν, πρέπει να καταλάβουμε ότι ο παραγωγός παράγει τον πλούτο. Για να έχουμε πολίτες να τους ταΐζουμε, πρέπει να έχουμε φαγητό να τους ταΐζουμε. Αν είναι να το φέρνουμε από κάπου αλλού και κάποια στιγμή κλείνουν τα σύνορα τι θα γίνει; Θα καταστραφούμε; Φανταστείτε μια χώρα χωρίς πολίτες. Είναι χώρα;

Πρέπει, να καταλάβουν και οι υπουργοί όλα αυτά τα χρόνια όσον αφορά το θέμα με τις Διεπαγγελματικές - πέντε υπουργοί έχουν περάσει και εμείς φωνάζουμε και φωνάζουμε, έχουμε πάει όλοι - ότι οφείλουμε να ξεκαθαρίσουμε τις Διεπαγγελματικές που ανήκουν στο ζωικό περιβάλλον και στο φυτικό.

Εγώ μπορώ να κάτσω να συνομιλήσω μαζί με τους ανθρώπους που είναι στη ζωική παραγωγή όπως είναι το γάλα, όπως είναι το κοτόπουλο. Εγώ, όμως, τι να πω σε ένα Δ.Σ. που αφορά τα χωράφια, το βαμβάκι ή τα αμπέλια; Δεν είναι η δουλειά μου. Εμένα είναι το κρέας, είναι ο πρωτογενής τομέας που αφορά στη ζωική πρωτεΐνη.

Αυτή είναι η άποψή μου, σας ευχαριστώ.

**ΧΡΗΣΤΟΣ ΜΠΟΥΛΩΡΟΣ (Πρόεδρος της Επιτροπής):** Κι εγώ σας ευχαριστώ.

Τον λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ):** Έχει γίνει κάποιο λάθος την Γραμματεία στις σημειώσεις της, έχω κάνει ένα ερώτημα στον κ. Μόσχο και στον κύριο …….

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τώρα, τώρα δεν έχουμε ολοκληρώσει.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ):** Νόμιζα ότι τελειώσαμε, συγνώμη.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Όχι, όχι. Το έχω σημειωμένο εδώ, δεν κάνει λάθη ποτέ η Γραμματεία μας.

Τον λόγο έχει ο κ. Μπούμπας.

**ΚΩΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επι της διαδικασίας. Έχω θέσει ένα ερώτημα στην ΕΘΕΑΣ, όποιος θέλει να απαντήσει …….

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα απαντήσει τώρα ο κ. Γιαννακάκης. Πήγε τόσο ωραία η συνεδρίαση, το πρώτο που θέλω να πω είναι ότι ανακοίνωσα τον πρώτο κύκλο των φορέων που θα απαντήσουν. Αυτό σημαίνει ότι υπάρχει και δεύτερος κύκλος φορέων που θα απαντήσει. Το δεύτερο που θέλω να πω και προς τους Υπουργούς και προς τους βουλευτές και προς τους φορείς είτε συμμετέχουν δια ζώσης, είτε εξ’ αποστάσεως, βλέπετε ότι υπάρχει πρόθεση της Επιτροπής, του Προεδρείου να γίνει ουσιαστικός διάλογος, να γίνουν τοποθετήσεις, να γίνουν ερωτήσεις, να δοθούν απαντήσεις.

Όμως, θα ήθελα λίγο έτσι να είμαστε πιο συγκεντρωμένοι στη συζήτηση όλοι οι συμμετέχοντες, προκειμένου όταν είναι η ώρα των ερωτήσεων να γίνονται οι ερωτήσεις, όταν είναι η ώρα των απαντήσεων να δίνονται συγκεκριμένες απαντήσεις. Διαφορετικά, φεύγουμε του νοήματος ενός παραγωγικού διαλόγου. Νομίζω ότι σε αυτό, όλοι μπορούμε να συμφωνήσουμε.

Δεύτερος κύκλος απαντήσεων, θα απαντήσουν ο κ. Χρήστος Γιαννακάκης από την Εθνική Ένωση Αγροτικών Συνεταιρισμών, ο κ. Σωτήριος Κόλλιας από τον Συνεταιρισμό Αρχαίας Κορίνθου και θα κλείσουμε με τον κύριο Απόστολο Τουραλιά από την Υδατοκαλλιέργεια και τον κύριο Μόσχο που θα κλείσει τη συζήτησή μας από τον Σύνδεσμο Ελληνικής Κτηνοτροφίας.

Οπότε κύριε Γιαννακάκη εσείς ξέρετε, είστε έμπειρος, σας έχουν γίνει από πολλά κόμματα ερωτήσεις. Νομίζω τα έχουμε καταγράψει όλα, ΣΥΡΙΖΑ, ΕΛΛΗΝΙΚΗ ΛΥΣΗ, ΝΕΑ ΑΡΙΣΤΕΡΑ, ΝΙΚΗ και ΠΛΕΥΣΗ ΕΛΕΥΘΕΡΙΑΣ. Έχουμε τις ίδιες σημειώσεις;

**ΧΡΗΣΤΟΣ ΓΙΑΝΝΑΚΑΚΗΣ (Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)):** Περίπου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωραία.

Τον λόγο έχει ο κ. Γιαννακάκη.

**ΧΡΗΣΤΟΣ ΓΙΑΝΝΑΚΑΚΗΣ (Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)):** Όσον αφορά στα κόκκινα δάνεια, η άποψη η δική μας είναι ότι εν πάσει περιπτώσει υπάρχει ένα αίσιο τέλος με τη λογική ότι πλέον ξεκινάει μια διαφορετική διαχείριση ενός σοβαρού προβλήματος, το οποίο ταλάνιζε επί τουλάχιστον μία δωδεκαετία τον συνεταιριστικό χώρο. Με βάση, λοιπόν, αυτές τις νέες διατάξεις θα έχουμε μία δυνατότητα «κουρέματος» και στα κεφάλαια, δυνατότητα που δεν την είχε μέχρι σήμερα η PQH λόγω του ότι το νομοθετικό πλαίσιο δεν επέτρεπε κάτι τέτοιο. Θα έχουμε τη δυνατότητα ρύθμισης σε μακρό χρόνο και φυσικά σημαντικό «κούρεμα» των τόκων και αναχρηματοδότηση. Άρα, η έννοια του, είχε ευτυχές τέλος η όλη προσπάθεια και η διαπραγμάτευση έχει να κάνει με ότι θα έχουμε «κουρέματα» σε τόκους, σε κεφάλαιο, μακροπρόθεσμες ρυθμίσεις πέραν των ορίων που έχει τη δυνατότητα η PQH και φυσικά αναχρηματοδότηση.

Θα σας αναφέρω ένα συγκεκριμένο παράδειγμα του Συνεταιρισμού Μελίκης Ημαθίας, ο οποίος περιήλθε στη διαχείρισή της PQH με ένα ποσό 4.800.000 ευρώ περίπου και στις 31/7/2024 το ποσό αυτό έγινε 22.000.000. Μετά από μια διαπραγμάτευση, η οποία ολοκληρώθηκε πριν λίγο χρονικό διάστημα, το «κούρεμα» αυτό έφτασε στα 9.000.000 δεχόμενη η PQH να συνυπολογιστούν τα λεφτά, τα οποία είχαν δοθεί όλο αυτό το χρονικό διάστημα, περίπου, με κάτι πρόσθετα που θα δοθούν, 1.900.000. Άρα φτάνουμε στο τελικό ποσό 7.100.000 ευρώ, το οποίο μπαίνει σε δεκατετραετή διακανονισμό. Αντιλαμβάνεστε, λοιπόν, αυτός ο διακανονισμός δεν είναι δυνατό να τηρηθεί από το συνεταιρισμό, απλά επειδή πιέστηκε υπερβολικά και κινδύνευε να έχουμε κατασχέσεις ή αν θέλετε πλειστηριασμούς, προχώρησε σε αυτή τη ρύθμιση. Αυτές οι ρυθμίσεις πλέον δεν πρέπει να επαναληφθούν. Γι’ αυτό λέμε κάνουμε ένα ξεκίνημα, μια άλλη διαχείριση. Ανάθεση, λοιπόν, σε ένα σέρβις κατ’ ουσίαν για να διαπραγματευτεί όλα αυτά τα δάνεια και ξεκινάμε. Σαφώς δεν είναι το ιδανικό, αλλά είναι το ξεκίνημα. Σαφώς, δεν περιλαμβάνουν τα δάνεια που είναι σε διάφορα funds, αλλά είναι το πρώτο βήμα. Εμείς σαν ΕΘΕΑΣ, έχουμε σαν στόχο μετά αφού ολοκληρώσουμε τη διαδικασία θεσμοθέτησης όλων αυτών των ρυθμίσεων να προχωρήσουμε και σε μία προσπάθεια απέναντι στα funds. Γι’ αυτό, λέμε είχε ένα αίσιο τέλος η πρώτη προσπάθεια. Οι προσπάθειες όμως θα συνεχιστούν.

 Συνεχίζοντας, σε ένα άλλο ζήτημα, των Διεπαγγελματικών, θέσαμε τη δυνατότητα αναγνώρισης και των κοινοπραξιών. Χωρίς να λέμε ότι δε θα μπορούν να αναγνωριστούν αστικές μη κερδοσκοπικές ή σωματεία όπως υφίστανται μέχρι τώρα ως δυνατότητα, στηριζόμενοι σε ορισμένες διατάξεις και γνωμοδοτήσεις.

Συγκεκριμένα, στην αιτιολογική έκθεση που συνόδευε τον νόμο 4072/2012, κατά την κατάθεσή του στη Βουλή, στο κεφάλαιο Δ άρθρο 29, όπου γίνεται αναφορά στην έννοια της κοινοπραξίας, στην οποία γίνεται διάκριση μεταξύ γνήσιας κοινοπραξίας και μη γνήσιας. Εν προκειμένω, η περίπτωση των κοινοπραξιών που έχουν ως σκοπό την αναγνώριση ως Διεπαγγελματικών Οργανώσεων που θέτουμε εμείς, εντάσσεται στην κατηγορία των γνήσιων, διότι είναι Ένωση Ανεξάρτητων Επιχειρήσεων που έχουν συνασπιστεί για τη διεκπεραίωση ενός έργου, δεν ασκεί δική της εμπορική δραστηριότητα και ο ρόλος της περιορίζεται στο συντονισμό, οργάνωση και διοίκηση της εμπορικής ή οικονομικής δραστηριότητας των μελών της.

Άρα, έχει συντονιστικό ρόλο, αναγνωρίζεται από ένα έγγραφο που κατατίθεται στη ΔΟΥ και δεν αναγνωρίζεται από το ΓΕΜΗ, όπως είναι οι κοινοπραξίες οι οποίες έχουν κερδοσκοπικό χαρακτήρα. Για λόγους διευκόλυνσης των συναλλαγών, κρίθηκε σκόπιμο να παρασχεθεί και στις δύο μορφές κοινοπραξιών, δηλαδή γνησίων και μη γνησίων, ικανότητα δικαίου και πτωχευτική ικανότητα, όπως άλλωστε έχει γίνει δεκτό με την υπ’ αριθμόν 14/2007 απόφαση της Ολομέλειας του Αρείου Πάγου, άρθρο 293, παράγραφος 1, εδάφιο 2, όπου στη γνήσια κοινοπραξία εφαρμόζονται αναλόγως οι διατάξεις για την αστική εταιρεία. Επαφίεται εντούτοις στη βούληση των μερών, κατά απόκλιση από την ΑΚ759 αρχή, της σύμμετρης ευθύνης των εταίρων να εισάγουν ευθύνη εις ολόκληρον. Αν θέλουν δηλαδή, - άρθρο 293, παράγραφος 2. - που δε θέλουν.

Επίσης, στον νόμο 4072/2012, στο κεφάλαιο Δ, άρθρο 293, παράγραφο 2, αναφέρεται το εξής: «Στην κοινοπραξία που συστήθηκε με σκοπό το συντονισμό της δραστηριότητας των μελών, - όπως καλή ώρα τώρα - εφαρμόζονται αναλόγως οι διατάξεις για την αστική εταιρεία. Η σύμβαση της κοινοπραξίας, μπορεί να προβλέπει ότι για τις υποχρεώσεις της κοινοπραξίας έναντι τρίτων τα κοινοπρακτούντα μέλη θα ευθύνονται εις ολόκληρον». Αν θέλουν. Εδώ, δε θέλουμε.

Επίσης, έχουμε άλλες δύο γνωμοδοτήσεις υπόψη μας, του Νομικού Συμβουλίου του Κράτους, την υπ’ αριθμ. 223/2017, παράγραφος 11, δεύτερη παράγραφος 12 και παράγραφος 17, όπου κάνει ανάλυση πάνω στην επιχειρηματολογία που σας προανέφερα και τη γνωμοδότηση του Νομικού Συμβουλίου του Κράτους, την υπ’ αριθμ. 259/2017, παράγραφος 13, παράγραφος 16 και παράγραφος 18 και 24.

Επομένως, λοιπόν, το αίτημά μας αυτό, τεκμηριώνεται πάνω σε νομικά κείμενα ισχυρότατα. Επομένως, δεν είναι στον αέρα. Προφανώς, οι συνάδελφοι δεν ήταν καλά διαβασμένοι.

Πάμε παρακάτω για να δούμε κατά πόσο ο Κανονισμός 1308 της Ευρωπαϊκής Ένωσης του 2013, επιτρέπει ή δεν επιτρέπει τη σύσταση ενός οργάνου που λέγεται Εθνικό Συμβούλιο. Δεν απαγορεύει. Δίνει κάθε δυνατότητα στη χώρα μέλος να συστήσει και ένα πρόσθετο όργανο για να μπορέσει να συντονίσει τη λειτουργία των Διεπαγγελματικών. Όπως ανέφερε και η κυρία Σπυροπούλου, υπάρχει αυτή τη στιγμή άτυπο το όργανο και λειτουργεί κατά περίπτωση. Εδώ, λοιπόν, το θεσμοθετούμε, το ισχυροποιούμε, ούτως ώστε οι αποφάσεις του, να λαμβάνονται υπόψιν από τον Υπουργό και γενικά από τα όργανα του Δημοσίου και να μην είναι από ένα άτυπο όργανο. Σε αυτό, το όργανο συμμετέχουν εκπρόσωποι που ορίζονται από τις ίδιες τις Διεπαγγελματικές. Συγκαλούνται ανά τρεις μήνες από τα μέλη της Διεπαγγελματικής και μπορεί να τις συγκαλέσει ο Υπουργός, όπως καλή ώρα συγκαλεί και τώρα τις Διεπαγγελματικές όσες φορές θέλει.

Επομένως, τι είναι αυτό που τους ξενίζει και που τους κάνει αρνητικούς; Προφανώς, δεν ξέρουν καλά τη συλλογικότητα, γιατί οι περισσότεροι που μίλησαν δεν προέρχονται από το συνεταιριστικό χώρο, αλλά από τον ιδιωτικό. Έτσι για να τα λέμε με το όνομά τους. Αυτά είχα να πω και να απαντήσω σε όσους συναδέλφους έθεσαν ερωτήματα. Αν καλύφθηκαν έχει καλώς. Αν δεν καλύφθηκαν είμαι στη διάθεσή τους.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε πάρα πολύ. Ο κ. Σωτήρης Κόλλιας, Πρόεδρος του Διοικητικού Συμβουλίου του Αγροτικού Συνεταιρισμού Αρχαίας Κορίνθου έχει μία ερώτηση από την Κ.Ο. «Ελληνική Λύση».

**ΣΩΤΗΡΙΟΣ ΚΟΛΛΙΑΣ (Πρόεδρος του ΔΣ του Αγροτικού Συνεταιρισμού Αρχαίας Κορίνθου):** Καταρχήν, θα ήθελα να διευκρινίσω. Ακούστηκε ότι πραγματικά η Επιτροπή έχει τη διάθεση και να ακούσει και να καταγράψει όλες τις απόψεις και αυτό είναι πάρα πολύ σημαντικό για εμάς, αλλά θα ήθελα να εκφράσω την απογοήτευσή μου ακούγοντας τον εκπρόσωπο της ΕΘΕΑΣ εδώ, που εγώ προσωπικά έχω απευθύνει στο Διοικητικό Συμβούλιο της ΕΘΕΑΣ δύο φορές το ερώτημα, ποιες ήταν οι προτάσεις, συγκεκριμένα, που έχει καταθέσει για τα κόκκινα δάνεια που είναι αυτό που αφορά και τον Συνεταιρισμό μας και μέχρι σήμερα, παρότι έχω μιλήσει με τον κύριο Γιαννακάκη μια - δυο φορές στο τηλέφωνο, δε μου έχει απαντήσει ποτέ εγγράφως για το τι ακριβώς πρότεινε η ΕΘΕΑΣ προς το Υπουργείο με σκοπό αυτά να γίνουν νόμος του κράτους. Δε μου απάντησε ποτέ.

Θεωρώ λοιπόν ότι δεν εκπροσωπεί όλους τους συνεταιρισμούς, εκπροσωπεί συνεταιρισμούς από ένα επίπεδο και πάνω. Εμείς μάλλον είμαστε πάρα πολύ μικροί για να μας εκπροσωπήσει, για να μας απαντήσει. Παρ’ όλα αυτά, αισθάνομαι πάρα πολύ περήφανος γιατί στην Επιτροπή, όπως και στον Υπουργό, όπως και σε όλα τα κόμματα, έχουμε καταθέσει και έκκληση για μια ρύθμιση πραγματικά ανάσα, αλλά έχουμε καταθέσει και συγκεκριμένη πρόταση, η οποία λέει το πάρα πολύ απλό, που ακόμα και ο Διευθύνων Σύμβουλος της PQH, ο κ. Ρασσιάς, προς τιμή του εδώ, λέει ότι συμφωνεί ότι θα πρέπει το κάθε δάνειο και η πίστωση ξεχωριστά να επαναπροσδιοριστεί, με βάση την ισχύουσα νομοθεσία. Τι προτείνουμε σήμερα; Προτείνουμε στην Επιτροπή να προσθέσει στο σχέδιο νόμου έναν πολύ απλό μαθηματικό τύπο: Ποιο είναι το ληφθέν κεφάλαιο του συνεταιρισμού ή του αγρότη; Αυτό θα πολλαπλασιαστεί επί 2, θα αφαιρεθούν οι καταβολές του και αυτό θα είναι η ανώτατη απαίτηση, η νόμιμη απαίτηση. Αυτό που θα κληθεί ο συνεταιρισμός, ο αγρότης, να μπορέσει να το υλοποιήσει. Ποιος θα το εγγυηθεί αυτό; Αυτό θα το εγγυηθεί ένας δημόσιος φορέας. Ποιος θα είναι αυτός; Η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους. Αυτοί θα διαχειριστούν όλη αυτή την κατάσταση. Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς ευχαριστούμε.

**ΧΡΗΣΤΟΣ ΓΙΑΝΝΑΚΑΚΗΣ (Αντιπρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)):** Κυρία Πρόεδρε, οφείλω να απαντήσω στον κ. Κόλλια ότι οι θέσεις του έχουν συμπεριληφθεί στις προτάσεις της ΕΘΕΑΣ, απλά δεν το ξέρει.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Δεν μπορεί να γίνει αυτό. Αυτά μεταξύ σας, δεν αφορούν την Επιτροπή και τους συναδέλφους μου Βουλευτές, ούτε καν καταγράφονται σε πρακτικά. Κύριοι διευκολύνετε το έργο των Βουλευτών.

Να συνεχίσουμε μέσω των υπηρεσιών WebEx με τον κύριο Απόστολο Τουραλιά. Ο κ. Τουραλιάς δε μας ακούει.

Το λόγο έχει ο κ. Μόσχος, ο οποίος έχει επίσης δεχτεί και αυτός ερώτηση από συναδέλφους Βουλευτές διαφόρων κοινοβουλευτικών ομάδων.

**ΔΗΜΗΤΡΙΟΣ ΜΟΣΧΟΣ (Αντιπρόεδρος του Συνδέσμου Ελληνικής Κτηνοτροφίας (ΣΕΚ)):** Επειδή μπήκε μια ερώτηση όσον αφορά στο αν μπορεί να υπάρξει ανάπτυξη της εγχώριας παραγωγής στη χώρα. Οι θέσεις του ΣΕΚ για την ανασυγκρότηση του κτηνοτροφικού τομέα έχουν κατατεθεί σχεδόν σε όλους τους Υπουργούς, που δυστυχώς έχουμε σχεδόν κάθε χρόνο και έναν Υπουργό.

Αυτό που πρέπει βασικά να λυθεί από πρώτης αρχής είναι το ζήτημα που έχει να κάνει με τους βοσκότοπους. Το ότι έχουμε ξανά μια παράταση για τα διαχειριστικά σχέδια βόσκησης νομίζω ότι είναι μεγάλο λάθος. Θα έπρεπε τουλάχιστον αυτή τη φορά να έχουμε μια απόφαση που να λέει ότι ήδη έχουμε βρει την εταιρεία ή οποιονδήποτε, ο οποίος θα προχωρήσει στα διαχειριστικά σχέδια βόσκησης, που δυστυχώς αυτό δεν το βλέπουμε. Αυτό που πρέπει να καταλάβετε και εσείς, οι οποίοι δεν είστε κοντά στην παραγωγή, είναι ότι η επιδότηση είναι εισόδημα για τον παραγωγό, για τον αγρότη και είναι εισόδημα, το οποίο συμβάλλει στην κατώτερη τιμή, την οποία μπορούμε να διαθέσουμε το προϊόν. Δυστυχώς, τα τελευταία χρόνια έχουμε μια μείωση των επιδοτήσεων, ειδικά στον κτηνοτροφικό τομέα της τάξεως του 32% μέσα από διάφορους κανονισμούς, οι οποίοι έχουν επέλθει. Μπαίνει ένα ζήτημα αν μπορεί να υπάρξει αύξηση. Να ξεκινήσω όσον αφορά στο βόειο κρέας, πραγματικά μπορεί να υπάρξει. Έγινε μια προσπάθεια τα προηγούμενα χρόνια και εγώ σας μιλώ από ένα συνεταιρισμό κιόλας, στον οποίο είμαι Πρόεδρος και είχαμε 85 μέλη με 6.700 μάνες παραγωγής μοσχαριών στην Καστοριά. Δυστυχώς, όμως, η λογική του Υπουργείου ήταν τελείως διαφορετική. Εκεί παίχτηκαν οικονομικά συμφέροντα και δεν κρυβόμαστε σε αυτά που λέμε. Για να καταλάβετε το εξής: Ένας παχυντής, σε 2 χρόνια θα πάρει μια επιδότηση 1.000€ για κάθε θέση πάχυνσης που έχει για ένα μοσχάρι που φέρνει από το εξωτερικό.

Ο ίδιος ο παραγωγός, ο οποίος έχει τη μάνα και θα βγάλει ένα μοσχάρι στα 2 χρόνια θα πάρει 300 ευρώ. Επομένως, έτσι δεν ενισχύεται η ελληνική παραγωγή αλλά, ενισχύονται συγκεκριμένα οικονομικά συμφέροντα, αλλά πέραν από εκεί έχουμε και μία απαξίωση της παραγωγής στη χώρα.

Δεύτερον, έχει να κάνει με το κομμάτι των ζωονόσεων που σε λίγα χρόνια πια θα μιλάμε και για μείωση στο αιγοπρόβειο κρέας, που ενώ είχαμε μία αυτάρκεια τα προηγούμενα χρόνια, δυστυχώς θα δούμε ότι το επόμενο χρονικό διάστημα θα λείψει και αυτό. Αυτό έχει να κάνει, όπως έθεσε ο κ. Κακαβάς το ζήτημα, με τους κτηνιάτρους ότι δεν υπάρχουν. Λόγω των ζωονόσεων το τελευταίο χρονικό διάστημα, μέσα σε έναν χρόνο, έχουμε χάσει 360 εκμεταλλεύσεις περίπου. Έχουμε χάσει κοντά στα 150.000 αιγοπρόβατα, κυρίως πρόβατα διότι γίδια δε σφάχτηκαν τόσα πολλά, σφάχτηκαν μόνο στην πανώλη. Έχει εξαγγείλει το Υπουργείο κάποια μέτρα, ωστόσο δεν προχωρά γρήγορα στην ανασυγκρότηση αυτής της διαδικασίας για να ξαναμπούν και να αντικαταστήσουμε το ζωικό κεφάλαιο. Ακούγεται, ότι το Υπουργείο δίνει μία αποζημίωση στα θανόντα ζώα 250 ευρώ, ενώ όποιον παραγωγό και να ρωτήσετε του οποίου θανάτωσαν τα ζώα σε μέγιστο βαθμό, δεν ξεπερνάει τα 140 ευρώ. Είναι απαγορευτικό να προχωρήσει σε αγορά καινούργιου ζωικού κεφαλαίου. Το Υπουργείο αναφέρει ότι θα προχωρήσει το Πρόγραμμα 5.2, στο οποίο αναφέρεται ότι θα πρέπει να αγοράσεις πρώτα τα πρόβατα, να τα φέρεις στη μονάδα, έπειτα να έχεις καταθέσει τον φάκελο, να πάρεις την έγκριση και κάποια στιγμή θα πάρεις το αντίτιμο για την αγορά των ζώων. Αυτά δεν μπορούν να γίνουν όταν μιλάμε για έναν παραγωγό, ο οποίος υποχρεωτικά μπορεί να βάλει ζώα μετά από ένα χρόνο, με βάση τη διαδικασία και των απολυμάνσεων κλπ. Επομένως, είναι απαγορευτικό. Το μεγαλύτερο πρόβλημα όμως που υπάρχει, είναι ότι το Υπουργείο δε δέχεται τις πανελλαδικές οργανώσεις ώστε να συζητήσει μαζί τους και να λύσουμε αυτά τα προβλήματα. Εάν είχε δημιουργηθεί η επιτροπή, η οποία λέγαμε για τη διαχείριση των νόσων, να είστε σίγουροι ότι δε θα είχαμε αυτά τα προβλήματα που έχουμε και θα ήταν πολύ πιο ξεκάθαρα κάποια πράγματα. Δηλαδή, δεν μπορεί να συζητάει πως για να πάρεις την αποζημίωση, πρέπει να έχεις φορολογική και ασφαλιστική εισφορά. Αν είναι δυνατόν όταν πάμε να δώσουμε σε έναν άνθρωπο που έχει καταστραφεί, που δεν υπάρχει εισόδημα εδώ και ένα πεντάμηνο, να μπορεί να έχει ασφαλιστική και φορολογική βεβαίωση. Αυτά δεν μπορούν να γίνουν.

Επομένως, είναι αυτό που έθεσα με την αρχή της ομιλίας μου στην πρώτη τοποθέτηση, ότι μπορεί να υπάρξει ανασυγκρότηση της χώρας αρκεί να καθίσουμε κάτω και να πάρουμε συγκεκριμένα μέτρα. Αυτή τη στιγμή, τουλάχιστον εμείς, δε βλέπουμε να έχει τέτοια διάθεση το Υπουργείο να προχωρήσει σε αυτό.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, κύριε Μόσχο.

Θα απαντήσει τώρα ο κ. Τουραλιάς, ο οποίος έχει δεχθεί ένα ερώτημα από τον Ειδικό Αγορητή της ΚΟ «ΣΠΑΡΤΙΑΤΕΣ». Κάποιο πρόβλημα υπάρχει στη σύνδεση.

Ορίστε, έχετε τον λόγο, κύριε Μόσχο.

**ΔΗΜΗΤΡΙΟΣ ΜΟΣΧΟΣ (Αντιπρόεδρος του Συνδέσμου Ελληνικής Κτηνοτροφίας (ΣΕΚ)):** Κύριε Πρόεδρε, θα ήθελα για 5 δευτερόλεπτα τον λόγο, απλά επειδή πήρα τις προτάσεις της ΕΘΕΑΣ προς την Επιτροπή, για τις οποίες δεν είχα λάβει γνώση, θα ήθελα να πω στον κύριο Γιαννακάκη, ευχαριστώ πολύ και του ζητώ συγγνώμη για το ότι δεν είχαν πάρει θέση, απλά εγώ δεν είχα λάβει γνώση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καλό είναι αυτό, ότι έχει θετική κατάληξη είναι καλό.

Κλείνουμε τη συνεδρίαση μας με μια σύντομη τοποθέτηση του Υφυπουργού Αγροτικής Ανάπτυξης, του κ. Διονύσιου Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Καλησπέρα σας.

Θα ήθελα και εγώ να ευχαριστήσω όλους τους φορείς για τις τοποθετήσεις τους, τις παρατηρήσεις τους και όλα τα θέματα που ζήτησαν. Άλλωστε, αυτό επιτάσσει και η διαδικασία του Κοινοβουλίου. Όλα αυτά έχουν καταγραφεί από το Υπουργείο Αγροτικής Ανάπτυξης, από εμένα και από τον Γενικό Γραμματέα, αλλά και από τους συνεργάτες του Υπουργού, προφανώς θα αξιολογηθούν και στη διαδικασία που προβλέπει η Βουλή θα υπάρχουν και συγκεκριμένες τοποθετήσεις.

Να πω μόνο, ότι όσον αφορά στις Διεπαγγελματικές, έχω να κάνω μόνο ένα σχόλιο γιατί εκεί ουσιαστικά επικεντρώθηκε η μεγάλη και διαφορετική προσέγγιση των εκπροσώπων αυτών. Είναι πάγια θέση του Υπουργείου διαχρονικά να μπορέσουμε να ενισχύσουμε τον ρόλο των Διεπαγγελματικών, διότι πιστεύω ότι μέσα από αυτές μπορούμε να ενισχύσουμε την ανάπτυξη του κάθε ενός προϊόντος.

Η πρόταση του Υπουργείου δεν είναι να τις υποκαταστήσει ή να κάνει κάτι διαφορετικό. Είναι μόνο μία. Να μπορέσει να την ενισχύσει. Προφανώς, αυτές οι διαφορετικές προσεγγίσεις θα αξιολογηθούν και θα τις δούμε. Άλλωστε, το 2019 ή 2020 έγινε η διάταξη με το 15%, για να μπορέσουμε να δημιουργήσουμε Διεπαγγελματικές Οργανώσεις, Εθνικές ή Διεπαγγελματικές. Εμείς, καθημερινά δίνουμε την προσπάθειά μας, για να μπορέσουν αυτές να πολλαπλασιαστούν, ώστε κάθε προϊόν να έχει αυτό τον εξαιρετικό συντονισμό μεταξύ εμπόρων και παραγωγών και σε αυτή την κατεύθυνση θα συνεχίσουμε να κινούμαστε.

Τώρα, θα ήθελα να κάνω μόνο μία παρατήρηση σε αυτό που αναφέρθηκε: Οι πληρωμές για την ευλογιά και την πανώλη έγιναν χωρίς ασφαλιστική και φορολογική ενημερότητα. Να πω ότι είχαν αυξηθεί αρκετά τα ποσά της αποζημίωσης σε σχέση με τα προηγούμενα χρόνια, σχεδόν υπερδιπλασιάστηκαν και μάλιστα, ακολουθήθηκε το πρόγραμμα 5.2, στο οποίο δίνουμε και 100% την αποκατάσταση, την ανασύσταση του ζωικού κεφαλαίου.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς.

Κυρίες και κύριοι, θέλω να σας πω στο σημείο αυτό ότι σήμερα για την επεξεργασία του νομοσχεδίου κλήθηκαν 23 εκπρόσωποι εξωκοινοβουλευτικών φορέων. Συνήθως, καλούνται 10 έως 15. Ως εκ τούτου, ευχαριστώ θερμά την Ηγεσία του Υπουργείου Αγροτικής Ανάπτυξης, τους Εισηγητές και Ειδικούς Αγορητές των Κομμάτων και όλους τους εκπροσώπους των φορέων, είτε συμμετείχαν δια ζώσης, είτε μέσω των υπηρεσιών Webex. Νομίζω ότι υπήρξε ένας παραγωγικός διάλογος για το νομοσχέδιο και θα γίνουν και οι απαιτούμενες παρεμβάσεις, αφού καταγράφηκαν οι θέσεις των εμπλεκόμενων φορέων.

Σας ευχαριστώ πολύ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 13.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**